Hã Yehowa Aye Abua Bo Ni Owu Oshi Mumɔi Fɔji | Buu-Mɔɔ Nikasemɔ\nBuu-Mɔɔ—Nikasemɔ Nɔ | April 2019\nKANEMƆ YƐ Abua Acholi Afrikaans Aja Akha Albania Altai Alur Amerika Mumuii Awiemɔ Amharic Amis Angola Mumuii Awiemɔ Arabic Argentina Mumuii Awiemɔ Armenia Armenia (West) Aukan Australia Mumuii Awiemɔ Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Blɔfo Bolivia Mumuii Awiemɔ Boulou Brazil Mumuii Awiemɔ Britian Mumuii Awiemɔ Bulgaria Cakchiquel (Western) Cambodia Catalan Cebuano Changana (Mozambique) Chavacano Chichewa Chile Mumuii Awiemɔ Chin (Hakha) China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Mumuii Awiemɔ Congo Mumuii Awiemɔ Costa Rica Mumuii Awiemɔ Croatia Croatia Mumuii Awiemɔ Cuban Sign Language Czech Czech Mumuii Awiemɔ Damara Dangme Dayak Ngaju Denmark Digor Douala Drehu Dutch Ecuador Mumuii Awiemɔ Edo Efik Esan Estonia Ewe Fiji Filipi Mumuii Awiemɔ Finland Finland Mumuii Awiemɔ Fon French French Mumuii Awiemɔ Ga Garifuna Georgia Germany Germany Mumuii Awiemɔ Gitonga Greenland Guadeloupean Creole Guarani Guatemala Mumuii Awiemɔ Gujarat Gun Haitian Creole Hausa Hebri Hela Hela Mumuii Awiemɔ Herero Hiligaynon Hindi Hiri Motu Hmong (White) Hondura Mumuii Awiemɔ Hungary Hungary Mumuii Awiemɔ Iban Ibanag Ibinda Iceland Igbo Iloko India Mumuii Awiemɔ Indonesia Indonesia Mumuii Awiemɔ Isoko Italia Italia Mumuii Awiemɔ Japan Japan Mumuii Awiemɔ Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenya Mumuii Awiemɔ Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korea Korea Mumuii Awiemɔ Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laos Latvia Lenje Lhukonzo Lingala Lithuania Lomwe Low German Luganda Lunda Luo Luvale Macedonia Macua Makhuwa-Meetto Malagasy Malawi Mumuii Awiemɔ Malay Malayalam Malta Mam Mambwe-Lungu Mapudungun Marathi Marshallese Mauritia Creole Maya Mazatec (Huautla) Mbunda Mexico Mumuii Awiemɔ Mingrelian Mixe (North Central) Mixtec (Guerrero) Mizo Mongolia Moore Motu Mozambique Mumuii Awiemɔ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Mumuii Awiemɔ Niue Norway Nyaneka Nyungwe Nzema Okpe Oromo Ossetia Otetela Palau Panaman Mumuii Awiemɔ Pangasinan Papiamento (Curaçao) Paraguay Mumuii Awiemɔ Persia Peru Mumuii Awiemɔ Pidgin (West Africa) Pohnpei Poland Poland Mumuii Awiemɔ Portugal (Portugal) Portugal Mumuii Awiemɔ Portuguese (Brazil) Punjabi Quebec Mumuii Awiemɔ Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Romania Mumuii Aweimɔ Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Russia Mumuii Awiemɔ Rutoro Salvador Mumuii Awiemɔ Samoa Sangir Sango Saramacca Sena Sepedi Sepulana Serbia (Roma) Serbian (Cyrillic) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Mumuii Awiemɔ Slovenia Solomon Islands Pidgin South Africa Mumuii Awiemɔ Spania Spania Mumuii Awiemɔ Sranantongo Sunda Swahili Swahili (Congo) Swati Sweden Tagalog Tahiti Taiwan Mumuii Awiemɔ Tajiki Tamil Tarascan Tatar Telugu Tetun Dili Thailand Thailand Mumuii Awiemɔ Tigrinya Tiv Tlapanec Tojolabal Tok Pisin Tonga Totonac Tshiluba Tshwa Tsonga Turkey Turkmen Tuvalu Twi Tzeltal Tzotzil Uighur (Arabic) Uighur (Cyrillic) Ukrain Umbundu Urdu Urhobo Uruund Uzbek Uzbek (Roman) Venda Venezuela Mumuii Awiemɔ Vietnam Wallis Waray-Waray Wayuunaiki Welsh Wolaita Xhosa Yapese Yoruba Zambia Mumuii Awiemɔ Zande Zapotec (Isthmus) Zimbabwe Mumuii Awiemɔ Zulu\nHã Yehowa Aye Abua Bo Ni Owu Oshi Mumɔi Fɔji\n‘Wɔkɛ mumɔi fɔji ni yɔɔ ŋwɛiniiaŋ lɛ ni miinɔ.’—EFE. 6:12.\nLALA 55 Nyɛkashea Amɛ Gbeyei!\n1. Tamɔ bɔ ni wɔnaa yɛ Efesobii 6:10-13 lɛ, mɛni ji nɔ kome ni Yehowa feɔ kɛtsɔɔ akɛ wɔsane kã etsui nɔ? Ni mɛɛ gbɛ nɔ efeɔ nakai?\nNƆ KOME ni Yehowa feɔ kɛtsɔɔ akɛ wɔsane kã etsui nɔ waa ji akɛ, eyeɔ ebuaa wɔ koni wɔwu wɔshi wɔhenyɛlɔi. Henyɛlɔi nɛɛ ateŋ mɛi ni fe fɛɛ ji Satan kɛ daimonioi lɛ. Yehowa ebɔ wɔ kɔkɔ yɛ wɔhenyɛlɔi nɛɛ ahe, ni ehã wɔ nibii ni wɔbaanyɛ wɔkɛwu wɔshi amɛ. (Kanemɔ Efesobii 6:10-13.) Kɛ́ wɔkpɛlɛ yelikɛbuamɔ ni Yehowa kɛhãa wɔ lɛ nɔ, ni wɔkɛ wɔhiɛ fɔ̃ enɔ yɛ nɔ fɛɛ nɔ mli lɛ, wɔbaanyɛ wɔwu wɔshi Abonsam ni wɔye enɔ kunim. Tamɔ bɔ ni bɔfo Paulo wie lɛ, wɔ hu wɔbaanyɛ wɔkɛ ekãa akɛɛ akɛ, “Kɛ́ Nyɔŋmɔ yɛ wɔgbɛfaŋ lɛ, namɔ baate shi awo wɔ?”—Rom. 8:31.\n2. Mɛni he wɔbaasusu yɛ nikasemɔ nɛɛ mli?\n2 Anɔkwa Kristofoi fiteee amɛbe kɛkaseee Satan kɛ daimonioi lɛ ahe nii fitsofitso. Wɔkɛ wɔbe kaseɔ Yehowa moŋ he nii titri ni wɔsɔmɔɔ lɛ. (Lala 25:5) Kɛ̃lɛ, ehe miihia ni wɔle gbɛi ni Satan tsɔɔ nɔ elakaa mɛi lɛ. Mɛni hewɔ? Koni ekalaka wɔ. (2 Kor. 2:11; shn.) Yɛ nikasemɔ nɛɛ mli lɛ, wɔbaasusu gbɛi titrii ni Satan kɛ daimonioi lɛ tsɔɔ nɔ amɛlakaa mɛi lɛ ateŋ ekome he. No sɛɛ lɛ, wɔbaakwɛ nɔ ni wɔbaanyɛ wɔfee kɛwu wɔshi amɛ ni wɔye amɛnɔ kunim.\nBƆ NI MUMƆI FƆJI LƐ FEƆ AMƐLAKAA MƐI\n3-4. (a) Kɛ́ akɛɛ mɔ ko kɛ mumɔi shãraa lɛ, te atsɔɔ tɛŋŋ? (b) Mɛni hãa wɔnaa akɛ mɛi pii ni yɔɔ je lɛŋ hei srɔtoi lɛ kɛ mumɔi shãraa?\n3 Gbɛi titrii ni Satan kɛ daimonioi lɛ tsɔɔ nɔ amɛlakaa mɛi lɛ ateŋ ekome ji, mumɔi kɛshãramɔ. Mɛi ni kɛ mumɔi shãraa lɛ kɛɛ amɛbaanyɛ amɛle nibii komɛi ni adesai foji nyɛŋ ale, ni amɛyɛ nibii komɛi ni adesai foji bɛ nɔ hewalɛ lɛ anɔ hewalɛ. Akɛ nɔkwɛmɔnɔ lɛ, amɛteŋ mɛi komɛi kɛɛ amɛbaanyɛ amɛtsɔ klamɔ loo ŋulamiiaŋkwɛmɔ nɔ amɛle wɔsɛɛ sane. Mɛi komɛi hu kɛɛ amɛbaanyɛ amɛkɛ gbohii awie. Dani ayɛ mɛi ni kɛɔ akɛ amɛfeɔ majik lɛ hu. Mɛi komɛi po kɛɛ ayɛi ji amɛ, ni amɛbaanyɛ amɛkpɛ mɛi ayɛ loo amɛtsu amɛ tsofa. *\n4 Mɛi pii ni yɔɔ je lɛŋ hei srɔtoisrɔtoi lɛ kɛ mumɔi shãraa. Akɛ nɔkwɛmɔnɔ lɛ, yɛ niiamlitaomɔ ko ni afee yɛ maji kɛ ŋshɔkpɔi 18 ni yɔɔ Amerika Wuoyigbɛ kɛ Caribbean niiaŋ lɛ anɔ lɛ mli lɛ, abibii mɛi kɛji amɛheɔ amɛyeɔ akɛ mɛi baanyɛ afee majik, amɛkpɛ ayɛ, loo amɛye ŋkunyaa. Mɛi ni abibii amɛ saji lɛ ateŋ mɛi etɛ fɛɛ etɛ mli ekome kɛɛ eheɔ eyeɔ, ni amɛteŋ mɛi pii hu wie akɛ mɛi baanyɛ amɛkɛ mumɔi awie. Yɛ niiamlitaomɔ ko ni afee yɛ Afrika maji 18 anɔ lɛ hu mli lɛ, kɛ́ ohala mɛi ni abibii amɛ saji lɛ ateŋ mɛi oha lɛ, mɛi 50 kɛ sɛɛ kɛɛ amɛheɔ amɛyeɔ akɛ ayɛi yɛ. Satan ‘miilaka shikpɔŋ muu lɛ fɛɛ.’ (Kpo. 12:9) No hewɔ lɛ, ekɔɔɔ he eko he ni wɔyɔɔ yɛ je lɛ mli lɛ, esa akɛ wɔkwɛ wɔhe nɔ jogbaŋŋ koni wɔkɛ mumɔi akashãra.\n5. Te Yehowa naa mumɔi kɛshãramɔ ehãa tɛŋŋ?\n5 Yehowa ji “anɔkwale Nyɔŋmɔ” lɛ. (Lala 31:5) No hewɔ lɛ, eehi ni ebaana ni mɛi kɛ mumɔi miishãra. Ekɛɛ Israelbii lɛ akɛ: “Akana mɔ ko yɛ nyɛteŋ ni hãa ebinuu loo ebiyoo tsɔɔ la mli, aloo mɔ ni klaa, aloo mɔ ni feɔ majik, aloo mɔ ni biɔ nii, aloo mɔ ni yeɔ ŋkunyaa, aloo mɔ ni tsuɔ mɛi tsofa, aloo mɔ ni yaa mumɔi atsɛlɔ loo klamɔfonyo ŋɔɔ, aloo mɔ ni biɔ gbohii anii. Ejaakɛ Yehowa miihi mɔ fɛɛ mɔ ni feɔ nɛkɛ nibii nɛɛ.” (5 Mo. 18:10-12) Wɔ, ni ji Kristofoi lɛ, bɛ Mla ni Yehowa kɛhã Israelbii lɛ shishi. Kɛ̃lɛ, wɔle akɛ Yehowa tsakeko, ni no hewɔ lɛ, ŋmɛnɛ hu lɛ, eehi ni ebaana ni mɔ ko kɛ mumɔi miishãra.—Mal. 3:6.\n6. (a) Mɛɛ gbɛ nɔ Satan yeɔ mɛi ni kɛ mumɔi shãraa lɛ awui? (b) Yɛ nɔ ni awie yɛ Jajelɔ 9:5 lɛ naa lɛ, mɛni ji nɔ tuuntu ni baa adesai anɔ kɛ́ amɛgboi?\n6 Yehowa bɔɔ wɔ kɔkɔ ni wɔkɛ mumɔi akashãra, ejaakɛ ele akɛ Satan tsɔɔ nɔ eyeɔ mɛi awui. Satan lakaa mɛi koni amɛkɛ mumɔi ashãra, ejaakɛ ele akɛ no baahã amɛhe amalei ni egbɛɔ eshwãa lɛ amɛye. Amalei nɛɛ eko ji akɛ, kɛ́ mɔ ko gbo lɛ mumɔ ko fãa yɛ emli ni eyahiɔ he ko. (Kanemɔ Jajelɔ 9:5.) Agbɛnɛ hu, Satan lakaa mɛi koni amɛkɛ mumɔi ashãra, ejaakɛ ele akɛ mɛi ni kɛ mumɔi shãraa lɛ sheɔ mumɔi fɔji lɛ gbeyei ni amɛkɛ amɛhiɛ fɔ̃ɔ amɛnɔ. Mɛi ni kɛ mumɔi shãraa lɛ feɔ nɔ ni mumɔi lɛ sumɔɔ moŋ fe nɔ ni Yehowa sumɔɔ, ni enɛ pɛpɛɛpɛ Satan taoɔ.\nBƆ NI WƆBAAFEE WƆWU WƆSHI MUMƆI FƆJI\n7. Mɛni Yehowa etsɔɔ wɔ?\n7 Tamɔ bɔ ni wɔwie kɛtsɔ hiɛ lɛ, Yehowa etsɔɔ wɔ nɔ ni esa akɛ wɔfee koni Satan kɛ daimonioi lɛ akalaka wɔ. Naa nibii komɛi ni baaye abua wɔ ni wɔwu wɔshi Satan kɛ daimonioi lɛ.\n8. (a) Mɛni ji nɔ titri ni baaye abua wɔ ni wɔwu wɔshi mumɔi fɔji? (b) Mɛɛ gbɛ nɔ Lala 146:4 lɛ hãa wɔnaa akɛ gbohii lɛ nyɛŋ amɛkɛ hiɛkãalɔi lɛ awie?\n8 Kanemɔ Nyɔŋmɔ Wiemɔ lɛ ni ojwɛŋ nɔ. Enɛ ji nɔ titri ni baaye abua wɔ ni wɔkpa amalei ni mumɔi fɔji lɛ gbɛɔ amɛshwãa lɛ ahe mama. Nyɔŋmɔ Wiemɔ lɛ tamɔ klante ni naa ba, ni ebaanyɛ eye ebua wɔ ni wɔwu wɔshi Satan koni ekalaka wɔ. (Efe. 6:17) Akɛ nɔkwɛmɔnɔ lɛ, Nyɔŋmɔ Wiemɔ lɛ hãa wɔnaa faŋŋ akɛ, gbohii lɛ nyɛŋ amɛkɛ hiɛkãalɔi lɛ awie. (Kanemɔ Lala 146:4.) Agbɛnɛ hu, ehãa wɔleɔ akɛ, Yehowa pɛ ji mɔ ni kɛ́ egba lɛ, ebaa mli pɛpɛɛpɛ. (Yes. 45:21; 46:10) Kɛ́ wɔkaneɔ Nyɔŋmɔ Wiemɔ lɛ be fɛɛ be ni wɔjwɛŋɔ nɔ lɛ, ebaasaa wɔ jogbaŋŋ koni wɔyoo amalei fɛɛ ni mumɔi fɔji lɛ miitao ni amɛkɛlaka wɔ lɛ asɛɛ ni wɔnyɛ amalei nɛɛ.\n9. Mɛɛ nifeemɔi esa akɛ wɔtsi wɔhe kwraa kɛje amɛhe?\n9 Tswaa ofai shi akɛ, obaatsi ohe kwraa kɛje nɔ fɛɛ nɔ ni kɛ mumɔi fɔji yɔɔ tsakpãa lɛ he. Anɔkwa Kristofoi ji wɔ, ni no hewɔ lɛ, wɔkɛ mumɔi fɔji lɛ shãraaa yɛ gbɛ ko kwraa nɔ. Akɛ nɔkwɛmɔnɔ lɛ, wɔyaaa tsofatsɛmɛi kɛ mɛi krokomɛi ni tamɔ nakai lɛ aŋɔɔ, ni wɔkɛ mɛi ni egboi lɛ shãraaa yɛ gbɛ ko kwraa nɔ. Tamɔ bɔ ni ahã wɔle yɛ nikasemɔ ni tsɔ hiɛ lɛ mli lɛ, wɔkɛ wɔhe wooo yarafeemɔ kusumii ni hãa efeɔ tamɔ nɔ ni gbohii lɛ yɛ wala mli lolo lɛ eko kwraa mli. Agbɛnɛ hu, wɔkɛ klamɔ kɛ ŋulamiiaŋkwɛmɔ bɛ sane. (Yes. 8:19) Wɔle akɛ, nibii ni wɔtsĩ tã nɛɛ kɛ ekrokomɛi ni tamɔ nakai lɛ yɛ oshãra waa, ni amɛbaanyɛ amɛhã Satan kɛ daimonioi lɛ anine ashɛ wɔnɔ.\nKasemɔ blema Kristofoi lɛ ni okpãtã nɔ fɛɛ nɔ ni ekolɛ oyɔɔ ni kɛ mumɔi fɔji yɔɔ tsakpãa lɛ hiɛ, ni agbɛnɛ hu okɛ nibii ni kɔɔ mumɔi fɔji lɛ ahe lɛ akajie ohiɛtserɛ (Kwɛmɔ kuku 10-12)\n10-11. (a) Be ni mɛi komɛi ni hi shi yɛ blema Kristofoi lɛ abeiaŋ lɛ bale anɔkwale lɛ, mɛni amɛfee? (b) Yɛ nɔ ni awie yɛ 1 Korintobii 10:21 lɛ naa lɛ, mɛni hewɔ esa akɛ wɔkase blema Kristofoi lɛ? Ni mɛɛ gbɛ nɔ wɔbaanyɛ wɔfee nakai?\n10 Kpatamɔ nibii fɛɛ ni oyɔɔ ni kɛ mumɔi fɔji yɔɔ tsakpãa lɛ ahiɛ. Mɛi komɛi ni hi shi yɛ Efeso maŋ lɛ mli yɛ blema Kristofoi lɛ abeiaŋ lɛ kɛ mumɔi fɔji shãra. Shi be ni amɛbale anɔkwale lɛ, amɛfee nɔ ko ni sa kadimɔ waa. Biblia lɛ kɛɛ: “Mɛi ni tsutsu lɛ amɛfeɔ majik lɛ ateŋ mɛi saŋŋ kɛ amɛwoji lɛ bashwie shi ni amɛshã yɛ mɛi fɛɛ ahiɛ.” (Bɔf. 19:19) Nɔ ni amɛfee nɛɛ hãa wɔnaa akɛ, amɛkɛ hiɛdɔɔ diɛŋtsɛ wu amɛshi mumɔi fɔji lɛ. Eyɛ mli akɛ amɛmajik woji lɛ ajara wala waa moŋ, shi yɛ nɔ najiaŋ ni amɛkɛbaake loo amɛbaahɔ̃ɔ lɛ, amɛkpãtã hiɛ. Amɛhãaa woji lɛ ajara lɛ he ahia amɛ fe ni amɛbaafee nɔ ni Yehowa sumɔɔ.\n11 Mɛɛ gbɛ nɔ wɔbaanyɛ wɔkase blema Kristofoi nɛɛ? Ebaahi waa akɛ wɔbaakpãtã nibii fɛɛ ni wɔyɔɔ ni kɛ mumɔi fɔji yɔɔ tsakpãa lɛ ahiɛ. Nibii nɛɛ ekomɛi ji, sɛbɛi loo nibii krokomɛi ni mɛi hiɛɔ loo amɛwoɔ kɛ jwɛŋmɔ lɛ akɛ, ebaabu amɛhe kɛje mumɔi fɔji ahe lɛ.—Kanemɔ 1 Korintobii 10:21.\n12. Mɛɛ saji esa akɛ wɔbi wɔhe yɛ nibii ni wɔkɛjieɔ wɔhiɛtserɛ lɛ ahe?\n12 Kwɛmɔ jogbaŋŋ yɛ nibii ni okɛjieɔ ohiɛtserɛ lɛ ahe. Bi ohe akɛ: ‘Ani mikaneɔ saji ni kɔɔ mumɔi fɔji kɛ nibii ni amɛfeɔ lɛ ahe yɛ woji amli loo Intanɛt lɛ nɔ? Ni lalai ni miboɔ toi, sinii kɛ TV nɔ nifeemɔi ni mikwɛɔ, kɛ gemisii ni mitswaa lɛ hu? Ani ekomɛi yɛ ni kɔɔ mumɔi fɔji ahe? Ani sisai, akpasoi, kɛ mɛi krokomɛi ni tamɔ nakai yɛ mli? Ani afeɔ nibii komɛi yɛ mli ni oona faŋŋ akɛ, gbɔmɛi foji nyɛŋ afee? Ani afeɔ majik, atsuɔ mɛi tsofa, loo alomɔɔ mɛi yɛ mli, ni ahãa efeɔ tamɔ nɔ ni naagba ko kwraa bɛ he?’ Jeee akɛ sinii, TV nɔ nifeemɔi, kɛ gemisii fɛɛ ni afeɔ nibii ni adesai foji nyɛŋ afee yɛ mli lɛ kɛ mumɔi fɔji yɛ tsakpãa. Oti lɛ kɛkɛ ji akɛ, esa akɛ wɔtswa wɔfai shi akɛ, wɔkɛ nibii ni baahã ewa kɛhã wɔ akɛ wɔbaatsi wɔhe kwraa kɛje nibii ni Yehowa nyɛɔ lɛ ahe lɛ ejieŋ wɔhiɛtserɛ. Esa akɛ wɔbɔ mɔdɛŋ waa ni ‘wɔhiɛ henilee ni he tse mli’ yɛ Nyɔŋmɔ hiɛ.—Bɔf. 24:16. *\n13. Mɛni esaaa akɛ wɔfeɔ?\n13 Kaagba mɛi nibii ni daimonioi lɛ efee. Yesu fee nɔkwɛmɔnɔ kpakpa yɛ enɛ gbɛfaŋ, ni esa akɛ wɔkase lɛ. (1 Pet. 2:21) Yesu le Satan kɛ daimonioi lɛ ahe saji pii, ejaakɛ ŋwɛi eyɔɔ dani eba shikpɔŋ lɛ nɔ. Shi ani egba mɛi nibii ni mumɔi fɔji nɛɛ efee? Dabi! Eji efee nakai kulɛ, ebaatsɔ Satan odasefonyo, jeee Yehowa odasefonyo. Kɛ́ wɔ hu wɔtswa wɔfai shi akɛ wɔgbaŋ mɛi nibii ni daimonioi lɛ efee, shi moŋ wɔbaagba amɛ anɔkwalei ni yɔɔ Biblia lɛ mli lɛ, no baatsɔɔ akɛ wɔmiikase Yesu. Agbɛnɛ hu, ebaahã ana akɛ, anɔkwale lɛ ‘eta wɔtsuiŋ.’—Lala 45:1.\nEsaaa akɛ wɔsheɔ mumɔi fɔji gbeyei. Yehowa, Yesu, kɛ ŋwɛibɔfoi lɛ ahe wa kwraa fe amɛ (Kwɛmɔ kuku 14-15) *\n14-15. (a) Mɛni hewɔ esaaa akɛ wɔsheɔ mumɔi fɔji lɛ gbeyei? (b) Mɛni yeɔ odase akɛ Yehowa miibu ewebii lɛ ahe ŋmɛnɛ?\n14 Kaashe mumɔi fɔji lɛ gbeyei. Nibii gbohii nyɛɔ ebaa wɔnɔ, ejaakɛ jeŋ fɔŋ mli wɔyɔɔ lɛ. Oshãrai baanyɛ anina wɔ, helai baanyɛ amɔmɔ wɔ, ni wɔnanemɛi kɛ wɔwekumɛi baanyɛ agboi trukaa. Shi ani esa akɛ wɔsusu akɛ mumɔi fɔji ni hãa nibii nɛɛ baa wɔnɔ? Biblia lɛ kɛɔ akɛ, ‘nibii ni anyɛŋ ale baanyɛ aba wɔteŋ mɔ fɛɛ mɔ nɔ be ni wɔkpaaa gbɛ.’ (Jaj. 9:11) Yehowa etsɔɔ akɛ ehe wa kwraa fe Satan kɛ daimonioi lɛ. Akɛ nɔkwɛmɔnɔ lɛ, eŋmɛɛɛ gbɛ ni Satan agbe Hiob. (Hiob 2:6) Agbɛnɛ hu, yɛ Mose beiaŋ lɛ, Yehowa tsɔɔ akɛ ehe wa kwraa fe majikfeelɔi ni yɔɔ Ejipt lɛ. (2 Mo. 8:18; 9:11) Be ni Yehowa wó Yesu Maŋtsɛ yɛ ŋwɛi lɛ, ehã lɛ hewalɛ ni ekɛshwie Satan kɛ daimonioi lɛ kɛje ŋwɛi kɛba shikpɔŋ lɛ nɔ. Etsɛŋ kwraa, abaashɛ Satan kɛ daimonioi lɛ awo bu kwɔŋkwɔŋ lɛ mli, ni bei abɔ ni amɛyɔɔ jɛmɛ lɛ, amɛnyɛŋ amɛye mɔ ko awui.—Kpo. 12:9; 20:2, 3.\n15 Nibii pii yeɔ odase akɛ Yehowa miibu ewebii lɛ ahe ŋmɛnɛ. Akɛ nɔkwɛmɔnɔ lɛ, wɔmiishiɛ ni wɔmiitsɔɔ mɛi anɔkwale lɛ yɛ je lɛŋ fɛɛ. (Mat. 28:19, 20) Anɔkwa, wɔmiikpa Abonsam nitsumɔi gbohii lɛ ahe mama. Shi ani Satan enyɛ etsĩ wɔnaa? Dabi. Mɛni hewɔ? Ejaakɛ ebɛ nakai hewalɛ lɛ. No hewɔ lɛ, esaaa akɛ wɔsheɔ mumɔi fɔji lɛ gbeyei. Wɔle akɛ, “Yehowa hiŋmɛii kpaa shi yɛ shikpɔŋ lɛ nɔ fɛɛ, koni ekɛ ehewalɛ lɛ aye abua mɛi ni kɛ amɛtsui fɛɛ ehã lɛ lɛ.” (2 Kro. 16:9) Kɛ́ wɔye Yehowa anɔkwa lɛ, daimonioi lɛ nyɛŋ afee wɔ nɔ ko ni baaye wɔ awui kɛya naanɔ.\nYEHOWA JƆƆ MƐI NI KPƐLƐƆ EYELIKƐBUAMƆ LƐ NƆ LƐ\n16-17. Gbaa niiashikpamɔ ko ni hãa wɔnaa akɛ, ja wɔfee ekãa dani wɔbaanyɛ wɔwu wɔshi mumɔi fɔji.\n16 Ja wɔfee ekãa dani wɔbaanyɛ wɔwu wɔshi mumɔi fɔji ni wɔfee nɔ ni sa Yehowa hiɛ, titri lɛ, kɛ́ wɔwekumɛi kɛ wɔnanemɛi te shi amɛwo wɔ. Shi kɛ́ wɔfee nakai lɛ, ebaajɔɔ wɔ. Naa niiashikpamɔ ni nyɛmi yoo ko ni yɔɔ Ghana, ni atsɛɔ lɛ Erica lɛ ná ni tsɔɔ nakai. Akɛ Erica bɔi Biblia lɛ kasemɔ be ni eye afii 21. Shi Erica papa lɛ, wɔŋtsɛ ji lɛ, ni no hewɔ lɛ, akpa gbɛ akɛ Erica kɛ ehe baawo kusum ko ni afeɔ lɛ mli. Nakai kusum lɛ bi ni kɛ́ agbe kooloi kɛshã afɔle ahã epapa wɔji lɛ, eye loo lɛ eko. Be ni Erica kpɛ eyiŋ akɛ eyeŋ lɛ, ewekumɛi lɛ kɛɛ eshwie wɔji lɛ ahiɛiaŋ shi, ni akɛ, nyɔŋmɔi lɛ baahã helai amɔmɔ amɛ ni amɛye sɛkɛ.\n17 Erica weku lɛ mli bii lɛ nyɛ enɔ akɛ efee kusum lɛ, shi ekpɛlɛɛɛ. No hewɔ lɛ, ashwie lɛ kɛje shĩa lɛ. Shi Yehowa jɔɔ lɛ kɛ weku hee. Nyɛmimɛi srɔtoisrɔtoi hã ebahi amɛmasɛi, ni amɛbatsɔmɔ tamɔ nyɛmimɛi hii kɛ nyɛmimɛi yei amɛhã lɛ. (Mar. 10:29, 30) Eyɛ mli akɛ Erica wekumɛi lɛ kwa lɛ ni amɛshã enibii po moŋ, shi eye Yehowa anɔkwa, ehã abaptisi lɛ, ni amrɔ nɛɛ, eesɔmɔ akɛ daa gbɛgbalɔ. Erica sheee daimonioi lɛ gbeyei, ni ewie yɛ ewekumɛi lɛ ahe akɛ, “Misɔleɔ daa ni miwekumɛi lɛ abale Yehowa, wɔ-Nyɔŋmɔ ni yɔɔ suɔmɔ lɛ, koni amɛná miishɛɛ kɛ heyeli ni mɛi fɛɛ ni sɔmɔɔ lɛ lɛ náa lɛ eko.”\n18. Kɛ́ wɔkɛ wɔhiɛ fɔ̃ Yehowa nɔ lɛ, mɛɛ jɔɔmɔi wɔbaaná?\n18 Jeee wɔ fɛɛ wɔkɛ kaa ni mli wa tamɔ Erica nɔ lɛ baakpe. Kɛ̃lɛ, ehe miihia ni wɔ fɛɛ wɔwu wɔshi mumɔi fɔji ni wɔkɛ wɔhiɛ afɔ̃ Yehowa nɔ. Kɛ́ wɔfee nakai lɛ, Yehowa baajɔɔ wɔ waa ni Satan nyɛŋ ekɛ emalei lɛ alaka wɔ. Agbɛnɛ hu, wɔsheŋ daimonioi lɛ gbeyei ni no ahã wɔkpa Yehowa sɔɔmɔ. Nɔ ni fe fɛɛ lɛ, wekukpaa ni yɔɔ wɔ kɛ Yehowa teŋ lɛ mli baawa waa. No hewɔ lɛ, nyɛhãa wɔboa nɔ ni kaselɔ Yakobo ŋma lɛ toi, akɛ: “Nyɛbaa nyɛhe shi nyɛwoa Nyɔŋmɔ shishi; shi nyɛtsĩa Abonsam gbɛ, ni ebaajo nyɛnaa foi. Nyɛtsia nyɛbɛŋkɛa Nyɔŋmɔ, ni ebaatsi ebɛŋkɛ nyɛ.”—Yak. 4:7, 8.\nMɛɛ gbɛ nɔ mumɔi fɔji lakaa mɛi?\nMɛɛ gbɛ nɔ Yehowa yeɔ ebuaa wɔ ni wɔwu wɔshi mumɔi fɔji?\nKɛ́ wɔwu wɔshi mumɔi fɔji lɛ, mɛɛ jɔɔmɔi wɔbaaná?\nLALA 150 Taomɔ Nyɔŋmɔ Sɛɛ Gbɛ Koni Ehere Oyiwala\n^ kk. 5 Yehowa sumɔɔ wɔsane, ni no hewɔ lɛ, ebɔ wɔ kɔkɔ akɛ wɔkwɛ wɔhe nɔ jogbaŋŋ yɛ mumɔi fɔji ahe ejaakɛ amɛbaanyɛ amɛye wɔ awui. Mɛni mumɔi fɔji lɛ feɔ kɛlakaa mɛi? Mɛni wɔbaanyɛ wɔfee kɛwu wɔshi mumɔi fɔji? Nikasemɔ nɛɛ baatsɔɔ wɔ nɔ ni Yehowa feɔ kɛyeɔ ebuaa wɔ koni mumɔi fɔji akalaka wɔ.\n^ kk. 3 WIEMƆI NI ATSƆƆ MLI: Kɛ́ mɔ ko kɛ ehe wo nifeemɔ ko ni kɛ daimonioi yɔɔ tsakpãa lɛ mli yɛ hemɔkɛyeli ko ni eyɔɔ lɛ hewɔ lɛ, ekɛ mumɔi miishãra. Akɛ nɔkwɛmɔnɔ lɛ, mɛi ni heɔ amɛyeɔ akɛ mumɔ ko yɛ adesai amli ni fãa eyahiɔ he ko kɛji amɛgboi, ni amɛkaa akɛ amɛkɛ nakai mumɔ lɛ baashãra, ekolɛ kɛtsɔ tsofatsɛ ko nɔ, mɛi ni kɛɔ akɛ ayɛi ji amɛ, kɛ mɛi ni klaa lɛ fɛɛ kɛ mumɔi miishãra. Bei komɛi lɛ, kɛ́ mɔ ko kɛ eniji shwɛ akpa koni ekɛjie mɛi ahiɛtserɛ lɛ, akɛɔ akɛ eefee majik. Shi jeee no ji majik ni awieɔ he yɛ nikasemɔ nɛɛ mli lɛ. Yɛ nikasemɔ nɛɛ mli lɛ, kɛ́ akɛɛ mɔ ko miifee majik lɛ, etsɔɔ akɛ mɔ lɛ heɔ eyeɔ akɛ eyɛ hewalɛ ko ni adesai foji bɛ ni ebaanyɛ ekɛfee nibii ni adesai foji nyɛŋ afee. Mɛi ni feɔ majik lɛ kɛɛ amɛbaanyɛ amɛlomɔ mɛi, amɛtsu mɛi tsofa, loo kɛ́ atsu mɔ ko tsofa lɛ, amɛbaanyɛ amɛku naa.\n^ kk. 12 Asafoŋ onukpai bɛ hegbɛ ni amɛwoɔ amɛnyɛmimɛi Kristofoi lɛ mlai yɛ hiɛtserɛjiemɔ he. Moŋ lɛ, esa akɛ Kristofonyo fɛɛ Kristofonyo kɛ Biblia lɛ atsɔse ehenilee koni ehenilee lɛ aye abua lɛ ni ekpɛ yiŋ kpakpai yɛ woji ni ebaakane, sinii loo TV nɔ nifeemɔi ni ebaakwɛ, kɛ gemisii ni ebaatswa lɛ ahe. Wekuyitsei ni hiɛ kã shi lɛ kwɛɔ koni amɛweku lɛ mli bii lɛ kɛ Biblia mli shishitoo mlai atsu nii kɛ́ amɛmiikpɛ amɛyiŋ yɛ nibii ni amɛkɛbaajie amɛhiɛtserɛ lɛ ahe.—Kwɛmɔ sane ni yɔɔ jw.org® lɛ nɔ, ni yitso ji, “Ani Nyɛguɔ Sinii, Woji, Loo Lalai Komɛi?” lɛ. Yaa WƆHE SAJI > SAJI NI MƐI FƆƆ BIMƆ.\n^ kk. 54 MFONIRI LƐ HE SANE: Yesu, wɔ-Maŋtsɛ ni he wa ni miiye nɔ yɛ ŋwɛi lɛ nyiɛ ŋwɛibɔfoi ahiɛ.\nAni Ootsu Osɔɔmɔ Lɛ He Nii Pɛpɛɛpɛ?\nKasemɔ Yesu Koni Kɛ́ Okɛ Naagbai Kpe Lɛ Okaye Otsui Tuutu\nHã Ana Faŋŋ Akɛ Oheɔ Nɔ Ni Biblia Lɛ Wieɔ Yɛ Gbohii Lɛ Ahe Lɛ Oyeɔ\nWALA SHIHILƐ HE SANE Wɔna “Adiagba Kome Ni Jara Wa Lɛ”\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ April 2019\nTswaa Ni Obo Toi Nibii ni atswaa aboɔ toi ni obaanyɛ oŋɔ eko BUU-MƆƆ—NIKASEMƆ NƆ April 2019\nBUU-MƆƆ—NIKASEMƆ NƆ April 2019


Kaaha nɔ ko Miitsi Bo Kɛmiijɛ Yehowa He | Nikasemɔ\nKANEMƆ YƐ Afrikaans Albania Amerika Mumuii Awiemɔ Amharic Arabic Argentina Mumuii Awiemɔ Armenia Armenia (West) Azerbaijani Azerbaijani (Cyrillic) Bicol Bislama Blɔfo Brazil Mumuii Awiemɔ Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumuii Awiemɔ Croatia Czech Dangme Denmark Dutch Efik Estonia Ewe Finland French Ga Georgia Germany Greenland Guarani Haitian Creole Hebri Hela Hiligaynon Hungary Iceland Igbo Iloko Indonesia Italia Italia Mumuii Awiemɔ Japan Japan Mumuii Awiemɔ Kazakh Kinyarwanda Kirghiz Korea Kwangali Kwanyama Latvia Lingala Lithuania Luo Malagasy Malay Malta Mexico Mumuii Awiemɔ Mizo Moore Myanmar Ndebele Ndonga Nepali Ngabere Norway Nzema Oromo Ossetia Pangasinan Papiamento (Curaçao) Poland Portuguese (Brazil) Punjabi Quechua (Ayacucho) Quechua (Bolivia) Rarotongan Romania Russia Russia Mumuii Awiemɔ Samoa Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Silozi Sinhala Slovak Slovenia Spania Sranantongo Swahili Swati Sweden Tagalog Tahiti Tajiki Tatar Tetun Dili Thailand Tigrinya Tiv Tsonga Turkey Twi Ukrain Umbundu Uzbek Venda Vietnam Wayuunaiki Wolaita Xhosa Yoruba Zande Zulu\n“Ŋmɛnɛ gbi nɛɛ nyɛkɔa mɔ ni nyɛaasɔmɔ.”—YOSH. 24:15.\nKWƐMƆ AKƐ OBAANYƐ OHA HETOO LO\nTe ooofee tɛŋŋ okɛ heloonaa nitsumɔ aye gbɛhe ni sa lɛ?\nTe ooofee tɛŋŋ oŋmɛ pɛpɛɛpɛ yɛ hiɛtserɛjiemɔ kɛ shwɛmɔ ni ohalaa lɛ mli lɛ?\nKɛ́ owekunyo ko shi Yehowa lɛ, te ooofee tɛŋŋ okpee dɔlɛ ni onuɔ he lɛ naa?\n1-3. (a) Mɛɛ gbɛ nɔ Yoshua fee nɔkwɛmɔnɔ kpakpa yɛ gbɛ ni ekɔ yɛ shihilɛ mli lɛ mli? (b) Kɛ́ wɔmiikpɛ wɔyiŋ lɛ, mɛni esa akɛ wɔha ehi wɔjwɛŋmɔ mli?\nBƆ NI wɔkpɛɔ wɔyiŋ wɔhaa yɛ shihilɛ mli lɛ he hiaa waa. Yiŋkpɛi srɔtoi nɛɛ haa wɔnaa bɔ ni esa akɛ wɔhi shi wɔha. Akɛ nɔkwɛmɔnɔ lɛ: Ŋɔɔ lɛ akɛ nuu ko nyiɛ kɛmiiya he ko, ni trukaa lɛ eyanina gbɛnta. Te gbɛi enyɔ lɛ ateŋ nɔ ni ebaakɔ lɛ? Kɛ́ nuu lɛ yɛ he ko pɔtɛɛ ni eeya lɛ, no lɛ kɛ́ etsɔ gbɛ lɛ ekome nɔ lɛ, ebaabɛŋkɛ he ni eyaa lɛ, shi kɛ́ etsɔ ekroko lɛ nɔ lɛ, ekɛ he ni eyaa lɛ teŋ baajɛkɛ waa.\n2 Biblia lɛ wieɔ mɛi babaoo ni kɛ shihilɛ ni tamɔ nɛkɛ kpe lɛ ahe. Akɛ nɔkwɛmɔnɔ lɛ, ehe bahia ni Kain akpɛ eyiŋ kɛji ebaaye emlifu nɔ loo eyeŋ nɔ. (1 Mose 4:6, 7) Ehe bahia ni Yoshua akɔ mɔ ni ebaasɔmɔ, kɛ́ anɔkwa Nyɔŋmɔ lɛ jio, apasa nyɔŋmɔi lɛ jio. (Yosh. 24:15) Oti ni ma Yoshua hiɛ ji, ni ekpɛtɛ Yehowa he; no hewɔ lɛ ekɔ gbɛ ni ha enyɛ efee nakai. Oti ni tamɔ nakai emaaa Kain hiɛ, ni ekɔ gbɛ ni ha ekɛ Yehowa teŋ jɛkɛ waa.\n3 Bei komɛi lɛ, ekolɛ wɔ hu wɔkɛ shihilɛ ni tamɔ nakai baakpe. Kɛ́ ebalɛ nakai lɛ, kaaha ohiɛ je oti ni ma ohiɛ lɛ nɔ—akɛ okɛ onifeemɔi fɛɛ baawo Yehowa hiɛ nyam, ni obaakpoo nɔ fɛɛ nɔ ni baaha okɛ lɛ teŋ ajɛkɛ lɛ. (Nyɛkanea Hebribii 3:12.) Wɔbaasusu gbɛi kpawo komɛi ni esaaa akɛ wɔhaa amɛtsiɔ wɔ kɛjɛɔ Yehowa he lɛ ahe yɛ nikasemɔ nɛɛ kɛ nɔ ni baanyiɛ sɛɛ lɛ mli.\n4. Mɛni hewɔ esa akɛ atsu nii lɛ?\n4 Eji Kristofoi asɔ̃ akɛ amɛkwɛ amɛ diɛŋtsɛ amɛhe kɛ amɛwekui hu. Biblia lɛ tsɔɔ akɛ, kɛ́ mɔ ko sumɔɔɔ ni ekwɛɔ lɛ diɛŋtsɛ eshĩabii lɛ, efaŋ mɔ ni heee yeee fe lɛ. (2 Tes. 3:10; 1 Tim. 5:8) Eyɛ faŋŋ akɛ, ehe miihia ni mɔ atsu heloonaa nitsumɔ, shi kɛ́ ekwɛɛɛ ni ahi lɛ, no baanyɛ atsi lɛ kɛjɛ Yehowa he. Yɛ mɛɛ gbɛ nɔ?\n5. Kɛ́ wɔmiisusu nitsumɔ ko ni wɔná he lɛ, mɛɛ saji esa akɛ wɔbi wɔhe?\n5 Ŋɔɔ lɛ akɛ ootao nitsumɔ. Kɛ́ oyɛ maŋ ko ni nitsumɔ he wa yɛ mli lɛ mli lɛ, ekolɛ obaasumɔ ni omɔ klɛŋklɛŋ nitsumɔ ni obaaná lɛ mli, ekɔɔɔ he eko bɔ ni eji ha. Shi kɛji ekolɛ nakai nitsumɔ lɛ teɔ shi ewoɔ Biblia mli shishitoo mlai hu? Ni kɛ́ nitsumɔ be lɛ, loo be ni obaaye kɛya loo be ni obaaye kɛba lɛ baasa o-Kristofoi anifeemɔi ahe, loo ebaaha oshi oweku lɛ be kplaŋŋ hu? Ani esa akɛ okpɛlɛ nɔ kɛsusumɔ lɛ akɛ, ehi akɛ obaatsu nitsumɔ ni esaaa moŋ fe ni obaata shĩa? Kaimɔ akɛ, kɛ́ okɔ gbɛ ni ejaaa lɛ, ebaatsi bo kɛjɛ Yehowa he. (Heb. 2:1) Kɛ́ ootao nitsumɔ jio, oosusu nɔ ni otsuɔ amrɔ nɛɛ he jio lɛ, te ooofee tɛŋŋ okɛ nilee akpɛ oyiŋ lɛ?\n6, 7. (a) Mɛɛ otii mɔ ko baanyɛ ekɛmamɔ ehiɛ yɛ heloonaa nitsumɔ he? (b) Mɛɛ oti baaha obɛŋkɛ Yehowa kpaakpa, ni mɛni hewɔ?\n6 Taakɛ awie kɛtsɔ hiɛ lɛ, esa akɛ ole he ni oyaa. Bi ohe akɛ, ‘Nɛgbɛ mitaoɔ ni nitsumɔ nɛɛ kɛ mi aya?’ Kɛ́ obuɔ heloonaa nitsumɔ akɛ nɔ ni baaye abua bo koni oshɛ oti ni ma ohiɛ lɛ he, ni tsɔɔ akɛ onyɛ okwɛ ohe, ni okwɛ oweku lɛ hu yɛ Yehowa sɔɔmɔ lɛ mli lɛ, Yehowa baajɔɔ bo. (Mat. 6:33) Kɛ́ onitsumɔ ŋmɛɛ bo loo nibii amli bawa trukaa lɛ, Yehowa baanyɛ aye abua bo. (Yes. 59:1) Ele “bɔ ni efeɔ ejieɔ jalɔi yɛ kaa mli.”—2 Pet. 2:9.\n7 Shi kɛji oti ni ma ohiɛ nɔŋŋ ji akɛ oná nii waa hu? Ekolɛ obaaná nii. Shi kɛ́ oye omanye po lɛ, kaimɔ akɛ omanyeyeli ni tamɔ nɛkɛ lɛ baaa efolo—ebaabi ni okɛ nɔ ko wulu ashã afɔle. (Nyɛkanea 1 Timoteo 6:9, 10.) Kɛ́ okɛ ojwɛŋmɔ ma ninamɔ kɛ nitsumɔ nɔ fe nine lɛ, ebaatsi bo kɛjɛ Yehowa he.\n8, 9. Mɛni esa akɛ fɔlɔi asusu he yɛ bɔ ni amɛtsuɔ nii amɛhaa lɛ he? Tsɔɔmɔ mli.\n8 Kɛ́ oji fɔlɔ lɛ, susumɔ bɔ ni nɔkwɛmɔnɔ ni ofeɔ lɛ náa obii lɛ anɔ hewalɛ ehaa lɛ he. Mɛni amɛnaa akɛ no he hiaa bo fe fɛɛ—onitsumɔ aloo wekukpaa ni kã okɛ Yehowa teŋ lɛ? Kɛ́ amɛna akɛ hegbɛ taomɔ, gbɛ́ihemɔ, kɛ ninamɔ ji nɔ ni okɛyeɔ klɛŋklɛŋ lɛ, ani amɛ hu amɛkɔŋ nakai gbɛ gbonyo lɛ nɔŋŋ? Ani amɛbaaná bulɛ amɛha bo akɛ fɔlɔ? Kristofonyo oblayoo ko kɛɛ akɛ: “Kɛ́ makai lɛ, kɛjɛ jeeŋmɔ lɛ, mitsɛ ha enitsumɔ he ebe fɛɛ. Shishijee lɛ, efee tamɔ nɔ ni nibii ni hi fe fɛɛ ni etaoɔ ni wɔweku lɛ aná lɛ hewɔ ni etsuɔ nii waa lɛ. Eetao ni ekwɛ wɔ jogbaŋŋ. Shi yɛ nyɛsɛɛ afii nɛɛ amli lɛ, nɔ ko etɔ̃tɔ. Etsuɔ nii fe nine, ni nibii moŋ ni ekɛbaa shĩa ji fɛo nibii, shi jeee nibii ni he hiaa. Enɛ hewɔ lɛ, ale wɔweku lɛ akɛ mɛi ni yɔɔ shika waa moŋ fe weku ni woɔ mɛi hewalɛ ni amɛtiu mumɔŋ nibii asɛɛ. Masumɔ akɛ mitsɛ aye abua mi yɛ mumɔŋ moŋ fe ni ebaaha mi shika.”\n9 Fɔlɔi, nyɛkɛ nyɛjwɛŋmɔ akamaa nyɛnitsumɔ nɔ fe nine ni no tsi nyɛ kɛjɛ Yehowa he. Nyɛkɛ nyɛnɔkwɛmɔnɔ ahaa nyɛbii lɛ anaa akɛ nyɛheɔ nyɛyeɔ lɛɛlɛŋ akɛ mumɔŋ ninamɔ hi kwraa fe heloonaa ninamɔ.—Mat. 5:3.\n10. Mɛni oblanyo loo oblayoo ni miisusu nɔ ni ebaasumɔ ni etsu wɔsɛɛ lɛ he lɛ baanyɛ asusu he?\n10 Kɛ́ oji oblanyo loo oblayoo ni miisusu nɔ ni obaasumɔ ni otsu wɔsɛɛ lɛ he lɛ, te ooofee tɛŋŋ okɔ gbɛ ni ja lɛ? Taakɛ awie kɛtsɔ hiɛ lɛ, esa akɛ ole he ni oyaa yɛ shihilɛ mli. Ani nɔ ni obaasumɔ ni okase ni otsu lɛ baaha otiu Maŋtsɛyeli lɛ he nibii asɛɛ kɛmɔ shi, aloo ebaatsi bo kɛjɛ Yehowa he? (2 Tim. 4:10) Ani oti ni ma ohiɛ ji, ni okase mɛi ni shika abɔ ni amɛyɔɔ lɛ ji nɔ ni haa amɛnáa miishɛɛ lɛ? Aloo obaafee onii tamɔ David, mɔ ni kɛ nɔmimaa ŋma akɛ: “Sá lɛ gbekɛ ji mi ni agbɛnɛ mitsɔ nuumo, shi minako jalɔ ko ni akwa lɛ loo ni eseshibii miisisɛ̃ aboloo pɛŋ” lɛ? (Lala 37:25) Kaimɔ akɛ, gbɛ lɛ ekome baatsi bo kɛjɛ Yehowa he, ni ekroko lɛ hu baaha oná shihilɛ ni hi fe fɛɛ. (Nyɛkanea Abɛi 10:22; Maleaki 3:10.) Te nɔ ni obaakɔ lɛ? *\nHIƐTSERƐJIEMƆ KƐ SHWƐMƆ\n11. Te Biblia lɛ buɔ hiɛtserɛjiemɔ kɛ shwɛmɔ ehaa tɛŋŋ, shi mɛni esa akɛ wɔha ehi wɔjwɛŋmɔ mli?\n11 Biblia lɛ eguuu hiɛtserɛjiemɔ kɛ shwɛmɔ, ni ebuuu lɛ akɛ eji be fitemɔ. Paulo ŋma Timoteo akɛ: “Gbɔmɔtso he mɔdɛŋbɔɔ he sɛɛnamɔ faaa.” (1 Tim. 4:8) Biblia lɛ po kɛɔ akɛ, “ŋmɔlɔ be yɛ” ni “joo be yɛ,” ni ewoɔ wɔ hewalɛ ni wɔná hejɔɔmɔ ni sa. (Jaj. 3:4; 4:6) Shi kɛ́ okwɛɛɛ jogbaŋŋ lɛ, hiɛtserɛjiemɔ kɛ shwɛmɔ baatsi bo kɛjɛ Yehowa he. Yɛ mɛɛ gbɛ nɔ? Nibii enyɔ ni baanyɛ afee oshara lɛ ji—bɔ ni hiɛtserɛjiemɔ lɛ ji, kɛ bei abɔ ni obaaye.\nHiɛtserɛjiemɔ ni sa kɛ be falɛ ni sa ni akɛjieɔ hiɛtserɛ lɛ haa anáa miishɛɛ\n12. Mɛni he esa akɛ osusu yɛ hiɛtserɛjiemɔ kɛ shwɛmɔ ni obaahala lɛ he?\n12 Klɛŋklɛŋ lɛ, ha wɔsusu bɔ ni hiɛtserɛjiemɔ lɛ ji lɛ he wɔkwɛ. Obaanyɛ oná hiɛtserɛjiemɔ kɛ shwɛmɔ ni sa. Shi hiɛtserɛjiemɔ kɛ shwɛmɔi babaoo ni yɔɔ lɛ woɔ nibii ni Nyɔŋmɔ nyɛɔ, tamɔ yiwalɛ nifeemɔ, mumɔi atsɛmɔ, kɛ bɔlɛnamɔ jeŋba sha he hewalɛ. No hewɔ lɛ, esa akɛ wɔkwɛ jogbaŋŋ yɛ nɔ ni wɔkɛjieɔ wɔhiɛtserɛ lɛ he. Te enáa onɔ hewalɛ ehaa tɛŋŋ? Ani ewoɔ yiwalɛ nifeemɔ, akaŋshii ni mli wa, loo maŋhedɔɔ he hewalɛ? (Abɛi 3:31) Ani ehaa ofiteɔ shika babaoo? Ani ebaanyɛ eto mɛi pampi? (Rom. 14:21) Namɛi nakai hiɛtserɛjiemɔ kɛ shwɛmɔ lɛ baaha okɛshara? (Abɛi 13:20) Ani ewoɔ bo hewalɛ ní ofee nibii gbohii?—Yak. 1:14, 15.\n13, 14. Mɛni he esa akɛ osusu yɛ bei abɔ ni esa akɛ oye kɛjie ohiɛtserɛ lɛ he?\n13 Agbɛnɛ hu, susumɔ bei abɔ ni oyeɔ yɛ hiɛtserɛjiemɔ kɛ shwɛmɔ mli lɛ he okwɛ. Bi ohe akɛ, ‘Ani mifiteɔ be babaoo kɛjieɔ mihiɛtserɛ aahu akɛ be fioo pɛ mináa mihaa mumɔŋ nibii?’ Kɛ́ ofite be babaoo yɛ hiɛtserɛjiemɔ kɛ shwɛmɔ he lɛ, obaana akɛ okɛ odekã lɛ tsuko nii bɔ ni baaha otsui anyɔ omli. Yɛ anɔkwale mli lɛ, mɛi ni kɛ be ni sa jieɔ amɛhiɛtserɛ lɛ náa miishɛɛ waa. Mɛni hewɔ? Akɛni amɛle akɛ amɛtsu “nii ni hi titri lɛ” ahe nii tsutsu hewɔ lɛ, amɛhenilee eyiii amɛ kɛ́ amɛmiijie amɛhiɛtserɛ.—Nyɛkanea Filipibii 1:10, 11.\n14 Ekolɛ kɛ́ oye be babaoo kɛjie ohiɛtserɛ lɛ obaaná miishɛɛ moŋ, shi kɛ́ okɔ gbɛ ni tamɔ nakai lɛ ebaanyɛ etsi bo kɛjɛ Yehowa he. Nyɛmi yoo ko ni atsɛɔ lɛ Kim ni eye afii 20 lɛ ná enɛ mli niiashikpamɔ. Ewie akɛ: “Kulɛ miyaa henaabuamɔi fɛɛ ni afeɔ lɛ shishi. Daa Sohaa, Hɔɔ, kɛ Hɔgbaa lɛ, ekã nɔ. Shi amrɔ nɛɛ mina akɛ, nibii babaoo yɛ ni he hiaa kwraa fe no. Akɛ nɔkwɛmɔnɔ lɛ, ákɛ gbɛgbalɔ lɛ, miteɔ shi leebi ŋmɛji ekpaa kɛyaa shiɛmɔ, no hewɔ lɛ minyɛŋ maya nɔ majie mihiɛtserɛ kɛyashi maŋkɛ ŋmɛlɛ kome loo ŋmɛji enyɔ. Mile akɛ ejeee tɔmɔ akɛ majie mihiɛtserɛ moŋ, shi ebaanyɛ egbala mijwɛŋmɔ kɛjɛ nibii ni he hiaa lɛ anɔ. Esa akɛ mikɛ hiɛtserɛjiemɔ aye gbɛhe ni sa.”\n15. Te fɔlɔi aaafee tɛŋŋ amɛye amɛbua amɛbii koni amɛjie amɛhiɛtserɛ yɛ gbɛ ni sa nɔ lɛ?\n15 Esa akɛ fɔlɔi atsu amɛ diɛŋtsɛ amɛheloonaa, mumɔŋ, kɛ henumɔŋ hiamɔ nii ahe nii, ni amɛfee nakai nɔŋŋ amɛha amɛbii. Nɔ ni fata enɛ he ji hiɛtserɛjiemɔ. Kɛ́ fɔlɔ ji bo lɛ, kaafee onii tamɔ mɔ ni naa hiɛtserɛjiemɔi fɛɛ akɛ ehiii, ní okɛfite mɛi amiishɛɛ. Yɛ nakai beaŋ nɔŋŋ lɛ, kwɛmɔ jogbaŋŋ yɛ hiɛtserɛjiemɔi ni ehiii lɛ ahe. (1 Kor. 5:6) Kɛ́ nyɛtsɔ hiɛ nyɛsusu nii ahe jogbaŋŋ lɛ, nyɛbaanyɛ nyɛna hiɛtserɛjiemɔ kɛ shwɛmɔ ni sa ni baaha nyɛweku lɛ aná miishɛɛ. * Kɛ́ nyɛfee nakai lɛ, nyɛkɛ nyɛbii lɛ fɛɛ baakɔ gbɛ ni baaha nyɛbɛŋkɛ Yehowa kpaakpa.\nBƆ NI WƆKƐ WƆWEKUMƐI SHARAA\n16, 17. Mɛɛ dɔlɛ sane fɔlɔi babaoo kɛkpe, ni te wɔfeɔ tɛŋŋ wɔleɔ akɛ Yehowa nuɔ dɔlɛ ni amɛnuɔ he lɛ shishi lɛ?\n16 Wekukpaa ni kã fɔlɔi kɛ amɛbii ateŋ lɛ mli wa aahu akɛ Yehowa kɛfee suɔmɔ ni eyɔɔ kɛha ewebii lɛ he nɔkwɛmɔnɔ. (Yes. 49:15) No hewɔ lɛ, naagba ko bɛ he akɛ fɔlɔ ko aaaye awerɛho kɛji ebi ko shi Yehowa. Nyɛmi yoo ko ni ashwie ebiyoo yɛ asafo lɛ mli lɛ wie akɛ: “Mifee basaa.” Ekɛfata he akɛ: “Mibi mihe akɛ, ‘Mɛni hewɔ eshi Yehowa?’ Minu he akɛ fɛɛ jɛ mi.”\n17 Yehowa nuɔ bɔ ni edɔɔ bo ehaa lɛ shishi. Beni klɛŋklɛŋ adesa ni ebɔ lɛ, kɛ mɛi hu ni hi shi yɛ gbii ni tsɔ Nu Afua lɛ hiɛ lɛ ateŋ mɛi pii tse atua lɛ, “edɔ lɛ yɛ etsui mli.” (1 Mose 6:5, 6) Kɛ́ mɔ ko kɛ shihilɛ ni tamɔ nakai ekpeko pɛŋ lɛ, ekolɛ ebaawa akɛ eeenu dɔlɛ ni mɛi ni yɔɔ shihilɛ nɛɛ mli lɛ nuɔ he lɛ shishi. Shi fɛɛ sɛɛ lɛ, nilee bɛ mli akɛ obaaha gbɛ gbonyo ni owekunyo ko ni ashwie lɛ lɛ kɔ lɛ atsi bo kɛjɛ Yehowa he. Belɛ, te ooofee tɛŋŋ okpee dɔlɛ ni onuɔ he lɛ naa, beni owekunyo ko eshi Yehowa lɛ?\n18. Kɛ́ mɔ ko shi Yehowa lɛ, mɛni hewɔ esaaa akɛ efɔlɔi nuɔ he akɛ ejɛ amɛ lɛ?\n18 Kaanu he akɛ nɔ ni ba lɛ jɛ bo. Yehowa eha adesai fɛɛ hegbɛ ni amɛhala nɔ ni amɛsumɔɔ, ni mɔ fɛɛ mɔ ni ejɔɔ ehe nɔ, ni abaptisi lɛ yɛ weku lɛ mli lɛ “aaatere lɛ diɛŋtsɛ ejatsu.” (Gal. 6:5) Yehowa baaha eshafeelɔ lɛ abu lɛ diɛŋtsɛ enifeemɔi lɛ ahe akɔntaa—jeee bo. (Ezek. 18:20) Kaashwa mɛi krokomɛi hu. Ná bulɛ oha gbɛjianɔ ni Yehowa eto kɛha tsɔsemɔ lɛ. Tee shi owo Abonsam—jeee tookwɛlɔi ni bɔɔ mɔdɛŋ akɛ amɛbu asafo lɛ he lɛ.—1 Pet. 5:8, 9.\nEjeee tɔmɔ akɛ obaanu he akɛ wɔsɛɛ ko lɛ, osuɔlɔ lɛ baaku esɛɛ kɛba Yehowa ŋɔɔ\n19, 20. (a) Mɛni fɔlɔi ni ashwie amɛbii lɛ baanyɛ afee kɛkpee dɔlɛ ni amɛnuɔ he lɛ naa? (b) Mɛɛ hiɛnɔkamɔ ni sa nakai fɔlɔi lɛ baanyɛ aná?\n19 Shi kɛ́ omli fu Yehowa lɛ, ebaaha otsi ohe kɛjɛ ehe. Yɛ anɔkwale mli lɛ, nɔ ni esa akɛ oha owekunyo ni osumɔɔ lɛ ana ji akɛ, otswa ofai shi akɛ obaasumɔ Yehowa fe oweku lɛ po. No hewɔ lɛ, yaa nɔ ni oha okɛ Yehowa teŋ wekukpaa lɛ mli awa, koni onyɛ okpee shihilɛ lɛ naa. Kaatse ohe yɛ onyɛmimɛi Kristofoi ni yeɔ anɔkwa lɛ ahe. (Abɛi 18:1) Tsɔ sɔlemɔ nɔ oha Yehowa ale bɔ ni onuɔ he ohaa. (Lala 62:8, 9) Kaatao nibii ni obaadamɔ nɔ okɛ owekunyo ni ashwie lɛ lɛ ashara, ekolɛ kɛtsɔ mobail foŋ loo e-mail nɔ. (1 Kor. 5:11) Okɛ ohe awo mumɔŋ nifeemɔi amli vii. (1 Kor. 15:58) Nyɛmi yoo ni atsĩ etã kɛtsɔ hiɛ lɛ wie akɛ, “Mile akɛ esa akɛ mikɛ mihe awo Yehowa sɔɔmɔ lɛ mli waa, ní maha mikɛ lɛ teŋ wekukpaa lɛ mli awa bɔni afee ni kɛ́ mibiyoo lɛ ku esɛɛ kɛba Yehowa ŋɔɔ lɛ manyɛ maye mabua lɛ.”\n20 Biblia lɛ kɛɔ akɛ, suɔmɔ ‘hiɛ kãa nii fɛɛ nɔ.’ (1 Kor. 13:4, 7) Ejeee tɔmɔ akɛ obaanu he akɛ wɔsɛɛ ko lɛ osuɔlɔ lɛ baaku esɛɛ. Daa afi lɛ, mɛi babaoo ni etɔ̃ Yehowa nɔ lɛ tsakeɔ amɛtsui ni amɛkuɔ amɛsɛɛ kɛbaa esafo lɛ mli. Yehowa ebɛɛɛ mɔ ewooo emli. Nɔ ni tamɔɔɔ nakai lɛ, ‘eŋɔfaa mra.’—Lala 86:5.\nKPƐƐ OYIŊ JOGBAŊŊ\n21, 22. Te okɛ hegbɛ ni Yehowa kɛha bo akɛ ohala nɔ ni osumɔɔ lɛ baatsu nii oha tɛŋŋ?\n21 Yehowa eha adesai hegbɛ ni amɛhala nɔ ni amɛsumɔɔ. (Nyɛkanea 5 Mose 30:19, 20.) Shi heyeli nɛɛ kɛ sɔ̃ bafɔɔ wɔnɔ. Esa akɛ Kristofonyo fɛɛ Kristofonyo abi ehe akɛ: ‘Mɛɛ gbɛ nɔ minyiɛ lɛ? Ani miha nitsumɔ, hiɛtserɛjiemɔ kɛ shwɛmɔ, loo bɔ ni mikɛ miwekumɛi sharaa lɛ etsi mi kɛjɛ Yehowa he?’\n22 Suɔmɔ ni Yehowa yɔɔ kɛha ewebii lɛ tsakeee. Nɔ pɛ ni baanyɛ atsi wɔ kɛjɛ Yehowa he ji, ni wɔbaakɔ gbɛ ni ejaaa. (Rom. 8:38, 39) Shi esaaa akɛ wɔhaa ebaa lɛ nakai! Tswaa ofai shi akɛ ohaŋ nɔ ko nɔ ko atsi bo kɛjɛ Yehowa he. Wɔbaasusu shihilɛi ejwɛ krokomɛi ni obaanyɛ ofee nakai yɛ mli lɛ ahe yɛ nikasemɔ ni nyiɛ sɛɛ lɛ mli.\n^ kk. 10 Kɛ́ ootao saji babaoo ni kɔɔ nitsumɔ ni obaasumɔ ni otsu lɛ he lɛ, kwɛmɔ wolo ni ji Questions Young People Ask—Answers That Work, Kpo 2 lɛ yitso 38 lɛ.\n^ kk. 15 Kɛ́ ootao ole enɛ he saji babaoo lɛ, kwɛmɔ November 2011 Awake! lɛ, baafa 17-19 lɛ.\nKɛmaje Mɔ Ko Kɛmaje Mɔ Ko Kaaha nɔ ko Miitsi Bo Kɛmiijɛ Yehowa He


Yesu Gbenɔ Kɛ E Si Temi—Bɔ Nɛ O Ma Ná He Se Ha\nMUNYUHI NƐ KƆƆ HƐ MI MUNYU Ɔ HE Nɔ́ He Je Nɛ Wa Hia Kpɔmi\nMUNYUHI NƐ KƆƆ HƐ MI MUNYU Ɔ HE Yesu Gbenɔ Kɛ E Si Temi—Bɔ Nɛ O Ma Ná He Se Ha\nMUNYUHI NƐ KƆƆ HƐ MI MUNYU Ɔ HE A Maa Ye Yesu Gbenɔ Kaimi ɔ—Mɛni Be, Nɛ Jije A Maa Ye Ngɛ?\nSANEHI NƐ WA NÍ KANELI ƆMƐ BIƆ Anɛ Ista Ji Kristofohi A Gbijlɔ Niinɛ Lo?\nMUNYUHI NƐ KƆƆ HƐ MI MUNYU Ɔ HE Ní Tsumi Nɛ He Wa—E He Hia Lo?\nMUNYUHI NƐ KƆƆ HƐ MI MUNYU Ɔ HE O Bua Ma Nyɛ Maa Jɔ Ní Tsumi Nɛ He Wa He\nBAIBLO Ɔ TSAKEƆ NIHI A SI HIMI Ye Bua Jɔ Hetohi Nɛ A Ngɛ Heii Nɛ Sisi Numi Ngɛ He Nɛ Baiblo ɔ Kɛ Ha A He\nKANE NGƐ Acholi Afrikaans Albanian Amharic Arabic Armenian Aymara Bulgarian Cakchiquel (Central) Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Cibemba Cinyanja Croatian Czech Dangme Danish Dutch Efik English Estonian Ewe Finnish French Ga Garifuna Georgian German Greek Guarani Haitian Creole Hausa Hebrew Hiligaynon Hiri Motu Hmong (White) Hungarian Iban Igbo Iloko Indonesian Isoko Italian Japanese Kazakh Kikamba Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Maya Mazatec (Huautla) Mixe Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Quichua (Imbabura) Romanian Runyankore Russian Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spania Sranantongo Swahili Swahili (Congo) Swedish Tagalog Tatar Thai Tigrinya Tiv Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Wayuunaiki Wolaita Xhosa Yoruba Zande Zapotec (Isthmus) Zulu\nHwɔɔmi Mɔ | April 2015\nHƐ MI MUNYU | YESU KPƆ̃Ɔ NƆ—KƐ JEƆ MƐNI MI?\n‘Mo he Nyɔmtsɛ Yesu nɛ o ye, nɛ a ma he o yi wami.’—Bɔfo Ɔmɛ A Ní Tsumi 16:31.\nBɔfo Paulo kɛ Sila nɛ a tu bua jɔmi munyu nɛ ɔ kɛ tsɔɔ pamitsɛmɛ a nɔ hyɛlɔ ko ngɛ Makedonia ma nɛ ji Filipi ɔ mi. Mɛni munyu nɛ ɔ tsɔɔ? Ke wa maa nu nɔ́ he je nɛ e he hia kaa wa ná Yesu mi hemi kɛ yemi loko a ma he wa yi wami kɛ je gbenɔ mi ɔ sisi ɔ, ja wa le nɔ́ he je nɛ wa gboɔ. Mo susu nɔ́ nɛ Baiblo ɔ tsɔɔ ɔ he nɛ o hyɛ.\nAbɔɛ adesahi kaa a gbo\n‘Jehanɛ Yehowa Mawu ngɔ nɔmlɔ ɔ kɛ ya to Eden ngmɔ ɔ mi, konɛ e hu mi nɛ e hyɛ nɔ. E wo lɛ mlaa ke, “Tso ɔmɛ nɛ ngɛ ngmɔ ɔ mi ɔ, o ma nyɛ maa ye eko tsuaa eko yiblii faa, ja tso ɔ nɛ haa nɔ leɔ kpakpa kɛ yayami ɔ pɛ. Koo ye jamɛ a tso ɔ yiblii; ligbi nɛ o maa ye eko ɔ, o ma gbo.”’—1 Mose 2:15-17.\nMawu ngɔ kekle nɔmlɔ Adam kɛ ya to Eden abɔɔ ɔ mi. Abɔɔ nɛ ɔ ji paradeiso, nɛ lohwehi kɛ tso slɔɔtohi babauu ngɛ mi. Tsohi nɛ woɔ yiblii ngɛ lejɛ ɔ nɛ Adam ma nyɛ maa ye eko faa. Se Yehowa Mawu de Adam ke e ko ye tso pɔtɛɛ ko nɔ yiblii, nɛ e bɔ lɛ kɔkɔ kaa ke e ye ɔ, e ma gbo.\nAnɛ Adam nu kɔkɔ bɔmi nɛ ɔ sisi lo? E le nɔ́ nɛ ji gbenɔ; ejakaa lohwehi gboɔ nɛ e naa. Ke ji kaa a bɔ Adam kaa e gbo ɔ, jinɛ sisi numi be kɔkɔ bɔmi nɛ Mawu kɛ ha lɛ ɔ he. Mohu ɔ, Adam yɔse kaa ke e bo Mawu tue nɛ e yi jamɛ a tso ɔ yiblii ɔ, e maa hi si daa—e be gboe.\nNi komɛ he ye kaa jamɛ a tso ɔ daa si kɛ ha bɔmi nami, se pi jã. Yehowa suɔ nɛ Adam kɛ e yo Hawa nɛ a “fɔ babauu” nɛ a ‘hyi zugba a nɔ tsuo, nɛ a ye nɔ.’ (1 Mose 1:28) Kɔkɔ bɔmi ɔ kɔ tso nitsɛnitsɛ he. Yehowa tsɛ tso ɔ ke, “tso ɔ nɛ haa nɔ leɔ kpakpa kɛ yayami,” ejakaa e daa si kɛ ha he blɔ nɛ Mawu ngɛ nɛ e kɛ tsɔɔ adesahi kpakpa kɛ yayami. Ke Adam yi tso ɔ nɔ yiblii ɔ, pi kaa e maa tsɔɔ kaa e peeɔ tue bumi kɛ haa Mawu kɛkɛ, se mohu, lɔ ɔ maa tsɔɔ hu kaa e suɔ Nɔ nɛ bɔ lɛ nɛ e jɔɔ lɛ babauu ɔ wawɛɛ.\nAdam gbo akɛnɛ e bui Mawu tue ɔ he je\n‘Nyumu ɔ lɛɛ Yehowa Mawu de lɛ ke, “O ye tso ɔ yiblii ɔ nɛ i de nyɛ ke nyɛ ko ye ɔ. . . . O maa nyla o hɛ mi latsa loko zugba a maa ba ní bɔ nɛ sa ha mo nɛ o ye. O maa pee enɛ ɔ daa kɛ yaa si a maa pu mo ngɛ zu ɔ nɛ i tĩ kɛ puɛ mo ɔ mi. Zu ji mo, nɛ o maa kpale kɛ ya zu mi ekohu.”’—1 Mose 3:17, 19.\nAdam ye tso nɛ a bɔ lɛ kɔkɔ kaa e ko ye ɔ. Tue gbomi nɛ ɔ ngɛ hɛdɔ wawɛɛ nitsɛ. Adam tsɔ atuã, e je blɔ nɛ e ma e hɛ kɛ fɔ ní kpakpahi tsuo nɛ Yehowa pee ha lɛ ɔ nɔ. Adam kua Yehowa kɛ gu tso ɔ yiblii nɛ e ye ɔ nɔ, nɛ e hla kaa e maa ye lɛ nitsɛ e he nɔ, nɛ nɔ́ nɛ maa je mi kɛ ba ji haomihi.\nAdam gbo kaa bɔ nɛ Yehowa de lɛ ɔ. Mawu ngɔ “zugba zu” kɛ bɔ Adam, nɛ e de lɛ ke e “maa kpale kɛ ya zu mi ekohu.” Benɛ Adam gbo ɔ, e ná we nɔmlɔ tso kpa, nɛ e yɛ mumihi a je ko. Benɛ e gbo ɔ, e ba pee nɔ́ nɛ wami be mi kaa bɔ nɛ wami be zu nɛ a tĩ kɛ bɔ lɛ ɔ mi ɔ.—1 Mose 2:7; Fiɛlɔ 9:5, 10.\nWa gboɔ ejakaa Adam ninahi ji wɔ\n“Nɔ kake lɛ pee yayami, nɛ yayami kɛ gbenɔ ba. Enɛ ɔ ha gbenɔ sã nimli tsuo, ejakaa nɔ tsuaa nɔ pee yayami.”—Roma Bi 5:12.\nAdam tue gbomi loo yayami ɔ ngɔ haomihi babauu kɛ ba. Pi adesa wami be tsuo nɛ ji jeha 70 loo 80 ɔ pɛ nɛ bɔ Adam benɛ e pee yayami ɔ, se hɛ nɔ kami kaa e maa hi si kɛ ya neneene ɔ hu bɔ lɛ. Jehanɛ hu, benɛ Adam pee yayami ɔ, e yi mluku hu, nɛ lɔ ɔ ha e bimɛ tsuo yi mluku.\nAdam bimɛ ji wɔ tsuo. Kɛ gu Adam nɔ ɔ, wa ná yayami kɛ gbenɔ kaa gbosi ní. Paulo tu wa haomi nɛ ɔ he munyu. E ngma ke: “Imi lɛɛ nɔmlɔ adesa kɛkɛ ji mi, nɛ yayami he mi nyɔguɛ. Hyɛ kaa ye ní ngɛ mɔbɔ! . . . Mɛnɔ ma he ye yi wami kɛ je nɔmlɔ tso nɛ kɛ nɔ yaa gbenɔ mi nɛ ɔ dɛ mi?” Paulo ha lɛ nitsɛ e sane bimi ɔ heto ke: ‘Sina ha Mawu kɛ gu wa Nyɔmtsɛ Yesu Kristo nɔ!’—Roma Bi 7:14, 24, 25.\nYesu ngɔ e wami ngɔ ha konɛ waa hi si kɛ ya neneene\n“Tsɛ ɔ tsɔ e Bi ɔ kɛ ba kaa je ɔ yi wami helɔ.”—1 Yohane 4:14.\nYehowa Mawu to blɔ nya konɛ e kɛ je nɔ́ nɛ je yayami mi kɛ ba a, nɛ e kɛ kpɔ wɔ kɛ je gbenɔ mi. Ngɛ mɛni blɔ nɔ? E tsɔ e Bi nɛ e suɔ lɛ ɔ kɛ je hiɔwe, nɛ a fɔ lɛ kaa adesa nɛ ye mluku kaa Adam. Se Yesu be kaa Adam, ejakaa “e pee we yayami ko.” (1 Petro 2:22) Akɛnɛ Yesu ye mluku he je ɔ, e be gbenɔ fɔ bumi sisi, nɛ jinɛ e ko hi si daa kaa adesa nɛ ye mluku.\nSe kɛ̃ ɔ, Yehowa ngmɛ blɔ nɛ Yesu he nyɛli ɔmɛ gbe lɛ. Ligbi etɛ se ɔ, Yehowa tle lɛ si nɛ e ha lɛ mumi nɔmlɔ tso bɔ nɛ pee nɛ e kpale kɛ ya hiɔwe ngɛ be nɛ sa mi. Yesu ngɔ e wami nɛ ye mluku ɔ he jua wami ɔ ya ha Mawu ngɛ hiɔwe kɛ kpɔ adesahi.Yehowa kplɛɛ afɔle sami ɔ nɔ, lɔ ɔ he ɔ, nihi nɛ ma ná Yesu mi hemi kɛ yemi ɔ ma ná neneene wami.—Roma Bi 3:23, 24; 1 Yohane 2:2.\nYesu ha wa nine su nɔ́ nɛ Adam ha nɛ e bɔ wɔ ɔ nɔ. E gbo ngɛ wa he konɛ waa hi si kɛ ya neneene. Baiblo ɔ de ke: ‘Yesu na gbenɔ mi amanehlu konɛ Mawu dloomi ɔ nya a, e ba gbo kɛ ha nihi tsuo.’—Hebri Bi 2:9.\nBlɔ nya tomi nɛ ɔ tsɔɔ wɔ Yehowa he ní babauu. E dami sane yemi nɛ nɔ kuɔ ɔ ha we nɛ adesahi nɛ a yi mluku ɔ nɛ a kpɔ mɛ nitsɛmɛ a he. Se suɔmi kɛ mɔbɔ nami nɛ e ngɛ ɔ ha nɛ e ngɔ nɔ́ ngua kɛ sã afɔle—e ngɔ e Bi ɔ kɛ ha kaa kpɔ mi nɔ́.—Roma Bi 5:6-8.\nA tle Yesu si kɛ je gbeje, nɛ a ma tle ni kpahi hu si\n‘Mawu tle Kristo si kɛ je gbeje, e pee kekleekle nɔ ngɛ nihi nɛ gbo ɔmɛ a kpɛti. Ejakaa kaa bɔ nɛ gbenɔ gu adesa nɔ kɛ ba a, jã nɔuu kɛ̃ adesa nɔ gbogboehi a si temi ɔ gu kɛ ba. Kaa bɔ nɛ nihi tsuo ngɛ Adam mi gboɔ ɔ, jã nɔuu kɛ̃ a ma tle nihi tsuo si ngɛ Kristo mi.’—1 Korinto Bi 15:20-22.\nAtsinyɛ jemi ko be he kaa Yesu ba hi si nɛ e gbo, se mɛni odase tsɔɔ kaa a tle lɛ si kɛ je gbeje? Odase ɔmɛ a kpɛti kake ji kaa benɛ a tle Yesu si ɔ, e je e he kpo kɛ tsɔɔ nihi babauu ngɛ be slɔɔtohi a mi kɛ he slɔɔtohi. E je e he kpo kɛ tsɔɔ nihi nɛ a he hiɛ pe 500 si kake. Bɔfo Paulo tu enɛ ɔ he munyu ngɛ sɛ womi nɛ e ngma kɛ ya ha Korinto bi ɔmɛ ɔ mi, nɛ e tsɔɔ kaa nihi nɛ a na Yesu ɔ a kpɛti ni komɛ ngɛ wami mi be nɛ e ngma sɛ womi ɔ. Lɔ ɔ tsɔɔ kaa jamɛ a ni ɔmɛ ma nyɛ maa ye nɔ́ nɛ a na kɛ nɔ́ nɛ a nu ɔ he odase.—1 Korinto Bi 15:3-8.\nBenɛ Paulo ngma kaa Kristo ji “kekleekle nɔ” ngɛ nihi nɛ a tle mɛ si ɔ a kpɛti ɔ, e ngɛ tsɔɔe kaa a ma tle ni kpahi hu si pee se. Yesu nitsɛ de ke be maa su nɛ ‘nihi tsuo nɛ ngɛ yɔkɔ ɔmɛ a mi’ ɔ maa “je kpo.”—Yohane 5:28, 29.\nE sa nɛ wa ná Yesu mi hemi kɛ yemi konɛ waa hi si kɛ ya neneene\n“Mawu suɔ je ɔ saminya, nɛ e ngɔ e Bi kake ɔ ngɔ ha, konɛ nɔ tsuaa nɔ nɛ heɔ lɛ yeɔ ɔ, e hɛ mi ko kpata, se mohu e na neneene wami.”—Yohane 3:16.\nBaiblo mi womi nɛ sɛ hlami ɔ tu bɔ nɛ gbenɔ plɛ kɛ ba nɛ Paradeiso ɔ laa a he munyu. Nɛ nyagbe womi ɔ tu be nɛ a ma kpata gbenɔ hɛ mi nɛ Mawu ma ha nɛ zugba a nɛ pee Paradeiso ekohu ɔ he munyu. Jamɛ a be ɔ mi ɔ, adesahi maa hi si kɛ ya neneene ngɛ bua jɔmi mi. Kpojemi 21:4 ɔ deɔ ke: “Nɔ ko be gboe hu.” Kuku 5 ɔ ma bɔ nɛ si womi nɛ ɔ ji anɔkuale ha a nɔ mi ke: “Anɔkuale munyu nɛ sa kaa a he ye ji nɛ ɔ nɛ.” Yehowa ma nyɛ maa ye e si womi ɔ nɔ kɛ pi si.\nAnɛ o he ye kaa “anɔkuale munyu nɛ sa kaa a he ye ji nɛ ɔ” lo? Ke jã a, lɛɛ moo kase Yesu Kristo he ní babauu nɛ o ná e mi hemi kɛ yemi. Ke o pee jã a, o ma ná Yehowa hɛ mi dloomi. E maa jɔɔ mo babauu amlɔ nɛ ɔ, nɛ o ma ná hɛ nɔ kami kaa o maa hi si kɛ ya neneene ngɛ Paradeiso zugba a nɔ, he nɛ “nɔ ko be gboe hu; nɔ ko be kɔmɔ yee hu; nɔ ko be ya foe hu, nɛ nɔ ko be nɔ́ nae hu” ɔ.\nApril 2015 | Yesu Kpɔ̃ɔ Nɔ—Kɛ Jeɔ Mɛni Mi?\nHWƆƆMI MƆ April 2015 | Yesu Kpɔ̃ɔ Nɔ—Kɛ Jeɔ Mɛni Mi?


Mɛni Hewɔ Esa Akɛ Obu Mɛi Ni Yɔɔ Hegbɛ Lɛ?\n“Nyɛkɛ woo ahãa gbɔmɛi srɔtoi fɛɛ, nyɛsumɔa nyɛmimɛi asafo muu lɛ fɛɛ, nyɛshea Nyɔŋmɔ gbeyei, nyɛkɛ woo ahãa maŋtsɛ lɛ.”—1 PETRO 2:17.\n1, 2. (a) Namɔ gbɛtsɔɔmɔi esa akɛ wɔkɛtsu nii? (b) Mɛɛ sanebimɔi ahe wɔbaasusu yɛ yitso nɛɛ mli?\nBE NI oji gbekɛ lɛ, ekolɛ jeee be fɛɛ be kɛ́ ofɔlɔi kɛɛ ofee nɔ ko lɛ, osumɔɔ ni ofee. Eyɛ mli akɛ osumɔɔ amɛ, ni ole akɛ esa akɛ obo amɛ toi moŋ, shi loloolo lɛ, jeee be fɛɛ be osumɔɔ ni obo amɛ toi.\n2 Wɔle akɛ wɔ-Tsɛ Yehowa sumɔɔ wɔ. Ekwɛɔ wɔ jogbaŋŋ, ni ehãa wɔ nɔ fɛɛ nɔ ni baahã wɔná miishɛɛ yɛ shihilɛ mli. Ehãa wɔ gbɛtsɔɔmɔi ni baahã ahi ahã wɔ. Bei komɛi lɛ, etsɔɔ mɛi krokomɛi anɔ ekɛ gbɛtsɔɔmɔi hãa wɔ. Esa akɛ wɔbu hegbɛ ni Yehowa yɔɔ lɛ. (Abɛi 24:21) Shi mɛni hewɔ bei komɛi lɛ, ewaa kɛhãa wɔ akɛ wɔkɛ gbɛtsɔɔmɔi ni akɛhãa wɔ lɛ baatsu nii lɛ? Mɛni hewɔ Yehowa sumɔɔ ni wɔkɛ gbɛtsɔɔmɔi atsu nii lɛ? Ni mɛni wɔbaanyɛ wɔfee kɛtsɔɔ akɛ wɔbuɔ hegbɛ ni eyɔɔ lɛ?—Kwɛmɔ Wiemɔi Komɛi Amligbalamɔ 9.\nMƐNI HEWƆ EWAA KƐHÃA WƆ LƐ?\n3, 4. Mɛni hewɔ adesai yeee emuu lɛ? Mɛni hewɔ bei komɛi lɛ, ewaa kɛhãa wɔ akɛ wɔkɛ gbɛtsɔɔmɔi ni akɛhãa wɔ lɛ baatsu nii lɛ?\n3 Kɛjɛ be ni klɛŋklɛŋ nuu kɛ yoo, ni ji Adam kɛ Hawa fee esha nɛɛ, atuatsemɔ ebatsɔ adesai asu. Eyɛ mli akɛ Nyɔŋmɔ bɔ Adam kɛ Hawa akɛ mɛi ni eye emuu moŋ, shi amɛtse Nyɔŋmɔ hiɛ atua. Enɛ hewɔ lɛ, adesa ko adesa ko yeee emuu. Emuu ni wɔyeee lɛ ji yiŋtoo kome hewɔ ni bei komɛi lɛ ewaa kɛhãa wɔ akɛ wɔkɛ gbɛtsɔɔmɔi ni Yehowa kɛ adesai kɛhãa wɔ lɛ baatsu nii lɛ. Yiŋtoo kroko hu ji akɛ, gbɔmɛi ni Yehowa tsɔɔ amɛnɔ ekɛ gbɛtsɔɔmɔi hãa wɔ lɛ hu yeee emuu.—1 Mose 2:15-17; 3:1-7; Lala 51:5; Romabii 5:12.\n4 Akɛni wɔyeee emuu hewɔ lɛ, bei komɛi lɛ wɔwóɔ wɔhe nɔ. Henɔwomɔ hãa ewaa kɛhãa wɔ akɛ wɔkɛ gbɛtsɔɔmɔi ni akɛhãa wɔ lɛ baatsu nii. Akɛ nɔkwɛmɔnɔ lɛ, Yehowa hala Mose koni enyiɛ Israel maŋ lɛ hiɛ. Nuu ko ni atsɛɔ lɛ Kora, ni kɛ afii pii esɔmɔ Yehowa lɛ, wó ehe nɔ ni ekɛ enifeemɔ tsɔɔ akɛ ebuuu Mose kwraa. Ni Mose hu? Eyɛ mli akɛ enyiɛ Nyɔŋmɔ webii lɛ ahiɛ moŋ, shi ewóoo ehe nɔ. Anɔkwa, Biblia lɛ hãa wɔleɔ akɛ, ebaa ehe shi fe gbɔmɛi fɛɛ ni yɔɔ shikpɔŋ lɛ nɔ yɛ nakai beiaŋ. Shi Kora sumɔɔɔ ni ekɛ gbɛtsɔɔmɔi ni Mose kɛhã lɛ atsu nii. Ekɔne mɛi pii ayiŋ po koni amɛbafata ehe kɛtse Mose hiɛ atua. Mɛni ba Kora kɛ mɛi ni fata ehe kɛtse atua lɛ anɔ? Akpãta amɛhiɛ. (4 Mose 12:3; 16:1-3, 31-35) Nɔkwɛmɔnii pii yɛ Biblia lɛ mli ni hãa wɔnaa akɛ henɔwomɔ ehiii kwraa.—2 Kronika 26:16-21; kwɛmɔ Wiemɔi Komɛi Amligbalamɔ 10.\n5. Mɛni adesai komɛi efee ni tsɔɔ akɛ amɛkɛ hegbɛ ni amɛná lɛ tsuuu nii jogbaŋŋ?\n5 Bei pii lɛ, kɛ́ mɛi anine shɛ hegbɛ ko nɔ lɛ, amɛyeɔ amɛtsuinaa sane. Kɛjɛ blema tɔ̃ɔ lɛ, adesai pii kɛ hegbɛi ni amɛnine shɛɔ nɔ lɛ tsuuu nii jogbaŋŋ. (Kanemɔ Jajelɔ 8:9.) Akɛ nɔkwɛmɔnɔ lɛ, be ni Yehowa wó Saul Israel nɔ maŋtsɛ lɛ, no mli lɛ, efeɔ nibii kpakpai, ni ebaa ehe shi. Shi eŋmɛ gbɛ ni fiofio lɛ, henɔwomɔ kɛ awuŋayeli bahe shi yɛ etsui mli, ni enɛ hã ewa David yi, tsɛbelɛ David efeko efɔŋ ko. (1 Samuel 9:20, 21; 10:20-22; 18:7-11) Sɛɛ mli lɛ, David baye maŋtsɛ, ni efata maŋtsɛmɛi kpakpai ni ye Israel nɔ jogbaŋŋ lɛ ahe. Shi lɛ po, ekɛ hegbɛ ni ená lɛ tsuuu nii jogbaŋŋ. Ekɛ Bat-sheba, ni ji nuu ko ni atsɛɔ lɛ Uria lɛ ŋa ná bɔlɛ, ni ebɔ mɔdɛŋ akɛ ebaatsimɔ esha ni efee lɛ nɔ. No hewɔ lɛ, etsɔ ŋaa koni agbe Uria yɛ ta mli.—2 Samuel 11:1-17.\nNƆ HEWƆ NI WƆBUƆ HEGBƐ NI YEHOWA YƆƆ LƐ\n6, 7. (a) Kɛ́ wɔsumɔɔ Yehowa lɛ, mɛni no baatsirɛ wɔ ni wɔfee? (b) Kɛ́ ewa kɛhã wɔ akɛ wɔbaabo Yehowa toi lɛ, mɛɛ gbɛ nɔ Yesu nɔkwɛmɔnɔ lɛ baanyɛ aye abua wɔ?\n6 Wɔsumɔɔ ni wɔkɛ gbɛtsɔɔmɔi ni Yehowa kɛhãa wɔ lɛ atsu nii, ejaakɛ wɔsumɔɔ lɛ. Wɔsumɔɔ lɛ fe mɔ fɛɛ mɔ loo nɔ fɛɛ nɔ, ni no hewɔ lɛ, wɔmiisumɔ ni ená miishɛɛ. (Kanemɔ Abɛi 27:11; Marko 12:29, 30.) Kɛjɛ be ni klɛŋklɛŋ nuu kɛ yoo lɛ yɔɔ Eden abɔɔ lɛ mli tɔ̃ɔ ni Satan Abonsam shwe akɛ adesai atse hegbɛ ni Yehowa yɔɔ lɛ hiɛ atua. Eesumɔ ni wɔhe wɔye akɛ, Yehowa bɛ hegbɛ ni etsɔɔ wɔ nɔ ni esa akɛ wɔfee kɛ nɔ ni esaaa akɛ wɔfeɔ. Shi wɔle akɛ enɛ jeee anɔkwale. Wɔheɔ wiemɔi ni nyiɛ sɛɛ nɛɛ wɔyeɔ, akɛ: “Yehowa wɔ-Nyɔŋmɔ, bo ji mɔ ni sa akɛ akɛ anunyam lɛ kɛ woo lɛ kɛ hewalɛ lɛ ahã, ejaakɛ bo obɔ nibii fɛɛ, ni osuɔmɔ naa hewɔ amɛba shihilɛ mli ni abɔ amɛ.”—Kpojiemɔ 4:11.\n7 Be ni oji gbekɛ lɛ, ekolɛ atsɔɔ bo akɛ, esa akɛ obo ofɔlɔi toi be fɛɛ be, kɛ́ osumɔɔɔ ni ofeɔ nakai po. Nakai nɔŋŋ bei komɛi lɛ, ewaa kɛhãa wɔ hu akɛ wɔbaabo Yehowa toi. Shi akɛni wɔsumɔɔ lɛ ni wɔbuɔ lɛ hewɔ lɛ, wɔmiaa wɔhiɛ ni wɔbo lɛ toi. Yesu fee enɛ he nɔkwɛmɔnɔ ehã wɔ. Be ni enáaa lɛ mlɛo akɛ ebaabo Yehowa toi po lɛ, ebo lɛ toi. Enɛ hã enyɛ ekɛɛ e-Tsɛ lɛ akɛ: “Hã osuɔmɔnaa nii aba mli, jeee minɔ.”—Luka 22:42; kwɛmɔ Wiemɔi Komɛi Amligbalamɔ 11.\n8. Mɛɛ gbɛi komɛi anɔ Yehowa tsɔɔ ekɛ gbɛtsɔɔmɔi hãa wɔ? (Kwɛmɔ akrabatsa ni ji, “ Bo Ŋaawoo Toi” lɛ.)\n8 Ŋmɛnɛ lɛ, Yehowa tsɔɔ gbɛi srɔtoi anɔ ekɛ gbɛtsɔɔmɔi hãa wɔ. Akɛ nɔkwɛmɔnɔ lɛ, ehã wɔ Biblia lɛ. Agbɛnɛ hu, ehã wɔ asafoŋ onukpai. Kɛ́ wɔbuɔ mɛi ni Yehowa tsɔɔ amɛnɔ ekɛ gbɛtsɔɔmɔi hãa wɔ lɛ, no tsɔɔ akɛ wɔbuɔ hegbɛ ni Yehowa yɔɔ lɛ. Kɛ́ wɔkpoo yelikɛbuamɔ ni amɛkɛhãa wɔ lɛ, belɛ etsɔɔ akɛ wɔkpoo Yehowa. Be ni Israelbii lɛ te shi amɛwo Mose lɛ, Yehowa bu amɛnifeemɔ lɛ akɛ eji hiɛdɔɔ sane. Yɛ ehiɛ lɛ, lɛ ji mɔ ni amɛte shi amɛwo lɛ.—4 Mose 14:26, 27; kwɛmɔ Wiemɔi Komɛi Amligbalamɔ 12.\nBO ŊAAWOO TOI\nYƐ BE kɛ beiaŋ lɛ, mɛi jɛɔ Biblia lɛ mli amɛwoɔ wɔ ŋaa. Naa yiŋtoi etɛ komɛi ahewɔ ni ekolɛ ebaawa kɛhã wɔ akɛ wɔkɛ amɛŋaawoo lɛ baatsu nii lɛ.—Abɛi 19:20.\nWɔnuɔ he akɛ ŋaawoo lɛ kɔɔɔ wɔhe. Ekolɛ wɔsusuɔ akɛ mɔ ni kɛ wɔ wie lɛ nuuu wɔshihilɛ lɛ shishi. (Hebribii 12:5) Shi bi ohe akɛ, “Mɛni hewɔ ewo mi ŋaa lɛ? Ani yiŋtoo kpakpa ko hewɔ?” (Abɛi 19:3) Kɛ́ wɔna nɔ hewɔ ni mɔ lɛ wo wɔ ŋaa lɛ, ekolɛ ewaŋ kɛhãŋ wɔ akɛ wɔbaakpɛlɛ ŋaawoo lɛ nɔ, ni wɔkɛtsu nii.—Kanemɔ Abɛi 4:13.\nWɔsumɔɔɔ gbɛ ni atsɔ nɔ awo wɔ ŋaa lɛ. Mɔ ni eye emuu pɛ baanyɛ awo wɔ ŋaa ni sane ko kwraa bɛ he yɛ gbɛ ni hi kɛmɔ shi nɔ. (Romabii 3:23; Yakobo 3:2) No hewɔ lɛ, yɛ nɔ najiaŋ ni okɛ ojwɛŋmɔ baama gbɛ ni mɔ lɛ tsɔ nɔ ewo bo ŋaa lɛ nɔ lɛ, okɛ ojwɛŋmɔ ama nɔ ni ewie lɛ moŋ nɔ, ni okwɛ bɔ ni obaafee okɛtsu nii.\nAfii abɔ ni wɔye loo niiashikpamɔ ni wɔyɔɔ lɛ hewɔ lɛ, wɔnuɔ he akɛ ŋaawoo he ehiaaa wɔ. Yɛ blema Israel lɛ, gbalɔi, osɔfoi, kɛ mɛi krokomɛi po woɔ maŋtsɛ ŋaa. (2 Samuel 12:1-13; 2 Kronika 26:16-20) Kɛ́ wɔba wɔhe shi ni wɔkpɛlɛ ŋaa ni ajɛɔ Biblia lɛ mli awoɔ wɔ lɛ nɔ ni wɔkɛtsu nii lɛ, ebaaye ebua wɔ ni wɔtsi wɔbɛŋkɛ Yehowa.—Tito 3:2.\nKaimɔ akɛ, kɛ́ mɔ ko jɛ Biblia lɛ mli ewo wɔ ŋaa lɛ, eji nikeenii ni jɛ Yehowa ŋɔɔ, ejaakɛ Yehowa sumɔɔ wɔ, ni eesumɔ ni ahi ahã wɔ. No hewɔ lɛ, bɔɔ mɔdɛŋ ni okpɛlɛ ŋaawoo nɔ ni okɛtsu nii.—Hebribii 12:6-11.\n9. Mɛɛ gbɛ nɔ suɔmɔ baatsirɛ wɔ ni wɔkɛ gbɛtsɔɔmɔi atsu nii?\n9 Agbɛnɛ hu, kɛ́ wɔbu mɛi ni yɔɔ hegbɛ lɛ, etsɔɔ akɛ wɔsumɔɔ wɔnyɛmimɛi lɛ. Susumɔ nɔkwɛmɔnɔ nɛɛ he okwɛ. Kɛ́ adebɔɔ naa oshãra ba lɛ, bei pii lɛ, mɛi yayeɔ amɛbuaa kɛbaa mɛi awala yi. Kɛ́ mɛi nɛɛ baanyɛ atsu nitsumɔ lɛ jogbaŋŋ lɛ, esa akɛ mɔ ko ato amɛhe gbɛjianɔ, ní amɛteŋ mɔ fɛɛ mɔ hu kɛ gbɛtsɔɔmɔi ni akɛbaahã lɛ atsu nii. Shi kɛ́ amɛteŋ mɔ ko kɛ gbɛtsɔɔmɔ ni akɛhã lɛ tsuuu nii ni efee nɔ ni esumɔɔ lɛ, mɛni baaba? Eyɛ mli akɛ ekolɛ jeee jwɛŋmɔ gbonyo ehiɛ moŋ, shi enifeemɔ lɛ baanyɛ ahã mɛi ni fata ehe lɛ aná naagbai, ni ekolɛ, amɛbaapila waa po. Yɛ gbɛ ni tamɔ nakai nɔŋŋ nɔ lɛ, kɛ́ wɔbooo gbɛtsɔɔmɔi ni Yehowa kɛhãa wɔ kɛ gbɛtsɔɔmɔi ni mɛi ni ekɛ hegbɛ ewo amɛdɛŋ lɛ kɛhãa wɔ lɛ toi lɛ, wɔbaahã mɛi krokomɛi ana amane. Shi kɛ́ wɔbo Yehowa toi lɛ, no baatsɔɔ akɛ wɔsumɔɔ wɔnyɛmimɛi lɛ, ni wɔbuɔ gbɛjianɔ ni Yehowa eto lɛ.—1 Korintobii 12:14, 25, 26.\n10, 11. Mɛni he wɔbaasusu amrɔ nɛɛ?\n10 Nɔ fɛɛ nɔ ni Yehowa kɛɔ wɔ akɛ wɔfee lɛ he yɛ sɛɛnamɔ kɛhã wɔ. Kɛ́ wɔbu mɛi ni yɔɔ hegbɛ yɛ wɔweku lɛ mli kɛ asafo lɛ mli, kɛ mɛi ni nɔyeli lɛ kɛ hegbɛ ko ewo amɛdɛŋ yɛ maŋ lɛ mli lɛ, wɔ kɛ mɛi krokomɛi fɛɛ baaná he sɛɛ.—5 Mose 5:16; Romabii 13:4; Efesobii 6:2, 3; Hebribii 13:17.\n11 Kɛ́ wɔna nɔ hewɔ ni Yehowa sumɔɔ ni wɔbu mɛi krokomɛi lɛ, no baaye abua wɔ ni wɔfee nakai. Hã wɔkwɛ bɔ ni wɔbaafee wɔjie bulɛ kpo yɛ shihilɛi srɔtoi etɛ amli.\n12. Mɛni wu ko baanyɛ afee kɛtsɔɔ akɛ ebuɔ hegbɛ ni Yehowa yɔɔ lɛ?\n12 Yehowa ji mɔ ni to weku lɛ shishi, ni ehã weku lɛ mli bii lɛ ateŋ mɔ fɛɛ mɔ nitsumɔ ko. Kɛ́ amɛ fɛɛ amɛtsu nitsumɔ ni Yehowa kɛhã amɛ lɛ, weku muu lɛ fɛɛ baaná he sɛɛ, ni miishɛɛ baahi weku lɛ mli. (1 Korintobii 14:33) Yehowa kɛɛ wu lɛ ji weku lɛ yitso. Enɛ tsɔɔ akɛ, Yehowa miikpa gbɛ akɛ ebaakwɛ eŋa kɛ ebii lɛ, ni ejɛ suɔmɔ mli ekɛ gbɛtsɔɔmɔi ahã amɛ. No hewɔ lɛ, wu lɛ baabu bɔ ni ekwɛɔ eweku lɛ ehãa lɛ he akɔntaa ehã Yehowa. Wu ni ji Kristofonyo lɛ kɛ eweku lɛ yeɔ yɛ mlihilɛ kɛ suɔmɔ mli, tamɔ bɔ ni Yesu kɛ asafo lɛ yeɔ lɛ. Kɛ́ wu ko fee nakai lɛ, no tsɔɔ akɛ ebuɔ Yehowa.—Efesobii 5:23; kwɛmɔ Wiemɔi Komɛi Amligbalamɔ 13.\nTsɛ ni ji Kristofonyo lɛ kaseɔ Kristo be ni ekwɛɔ eweku lɛ\n13. Mɛni ŋa baanyɛ afee kɛtsɔɔ akɛ ebuɔ hegbɛ ni Yehowa kɛhã ewu lɛ?\n13 Yehowa ehã ŋa lɛ hu nitsumɔ ko ni he hiaa ni sa akɛ etsu. Ŋa ni ji Kristofonyo lɛ yeɔ ebuaa ewu lɛ be ni ewu lɛ bɔɔ mɔdɛŋ waa ni etsu esɔ̃ akɛ weku yitso lɛ he nii lɛ. Esa akɛ ekɛ ewu lɛ afee ekome kɛtsɔse amɛbii lɛ. Gbɛ kome ni ebaanyɛ etsɔ nɔ etsɔse ebii lɛ koni amɛjie bulɛ kpo ji, ni lɛ diɛŋtsɛ hu ebaajie bulɛ kpo. (Abɛi 1:8) Ŋa ni ji Kristofonyo lɛ buɔ ewu, ni efiɔ eyiŋkpɛi asɛɛ. Kɛ́ enyaaa yiŋ ko ni ewu lɛ ekpɛ lɛ he po lɛ, ejɛɔ mlihilɛ kɛ bulɛ mli ehãa ewu lɛ leɔ bɔ ni enuɔ he ehãa. Kɛ́ nyɛmi yoo ko wu jeee Odasefonyo lɛ, bei pii lɛ, enáa naagbai krokomɛi efataa naagbai ni gbalashihilɛ mli bii fɛɛ kɛkpeɔ lɛ ahe. Shi kɛ́ etee nɔ esumɔ ewu lɛ ni ebu lɛ lɛ, ekolɛ wɔsɛɛ ko lɛ, ewu lɛ hu baakase Yehowa he nii ni ejá lɛ.—Kanemɔ 1 Petro 3:1.\n14. Mɛni gbekɛbii baanyɛ afee kɛtsɔɔ akɛ amɛbuɔ hegbɛ ni Yehowa kɛhã amɛfɔlɔi lɛ?\n14 Gbekɛbii ajara wa hã Yehowa, ni ehe miihia waa ni abu amɛhe ni atsɔɔ amɛ gbɛ. Kɛ́ gbekɛbii bo amɛfɔlɔi toi lɛ, amɛhãa amɛfɔlɔi náa miishɛɛ. Nɔ ni fe fɛɛ lɛ, no tsɔɔ akɛ amɛbuɔ Yehowa, ni enɛ hãa Yehowa tsui nyɔɔ emli. (Abɛi 10:1) Wekui pii yɛ ni fɔlɔ kome pɛ ji mɔ ni tsɔseɔ bii lɛ. Kɛ́ eba lɛ nakai lɛ, fɔlɔ lɛ kɛ bii lɛ fɛɛ náaa lɛ mlɛo. Shi kɛ́ gbekɛbii lɛ bo amɛmami lɛ loo amɛpapa lɛ toi, ni amɛye amɛbua lɛ lɛ, miishɛɛ baahi amɛweku lɛ mli waa. Weku ko weku ko bɛ ni eye emuu. Shi bɔ fɛɛ bɔ ni weku ko shihilɛ ji lɛ, kɛ́ emli bii lɛ ateŋ mɔ fɛɛ mɔ kɛ Yehowa gbɛtsɔɔmɔi tsu nii lɛ, miishɛɛ baanyɛ aya nɔ ahi weku lɛ mli. Enɛ baawo Yehowa, mɔ ni to wekui fɛɛ ashishi lɛ, hiɛ nyam.—Efesobii 3:14, 15.\n15. Mɛni wɔbaanyɛ wɔfee kɛtsɔɔ akɛ wɔbuɔ mɛi ni Yehowa kɛ hegbɛ ewo amɛdɛŋ yɛ asafo lɛ mli lɛ?\n15 Yehowa kɛ gbɛtsɔɔmɔi hãa wɔ kɛtsɔɔ Kristofoi asafo lɛ nɔ, ni etu Kristofoi asafo lɛ ewo Yesu dɛŋ. (Kolosebii 1:18) Yesu hu ehala “nyɔŋ anɔkwafo kɛ hiɛshikalɔ lɛ” ní ekwɛ Nyɔŋmɔ webii ni yɔɔ shikpɔŋ lɛ nɔ lɛ anɔ. (Mateo 24:45-47) Ŋmɛnɛ lɛ, Gbɛtsɔɔmɔ Kuu lɛ ji mɛi ni sɔmɔɔ akɛ “nyɔŋ anɔkwafo kɛ hiɛshikalɔ lɛ.” Gbɛtsɔɔmɔ Kuu lɛ kɛ nibii fɛɛ ni he hiaa wɔ lɛ hãa wɔ yɛ be ni sa mli koni wɔhemɔkɛyeli lɛ mli awa. Asafoŋ onukpai, asafoŋ sɔɔlɔi, kɛ kpokpaa nɔkwɛlɔi yeɔ amɛbuaa asafoi ni yɔɔ jeŋ fɛɛ lɛ, ni Gbɛtsɔɔmɔ Kuu lɛ kɛ gbɛtsɔɔmɔi hãa amɛ. Sɔ̃ kã nyɛmimɛi hii nɛɛ fɛɛ anɔ akɛ amɛkwɛ wɔ. Amɛbaabu bɔ ni amɛtsuɔ sɔ̃ nɛɛ he nii amɛhãa lɛ he akɔntaa amɛhã Yehowa. No hewɔ lɛ, kɛ́ wɔbu hii nɛɛ, no tsɔɔ akɛ wɔbuɔ Yehowa hu.—Kanemɔ 1 Tesalonikabii 5:12; Hebribii 13:17; kwɛmɔ Wiemɔi Komɛi Amligbalamɔ 14.\n16. Mɛni hewɔ wɔbaanyɛ wɔkɛɛ akɛ mumɔ krɔŋkrɔŋ lɛ nɔ atsɔɔ ahalaa asafoŋ onukpai kɛ asafoŋ sɔɔlɔi lɛ?\n16 Asafoŋ onukpai kɛ asafoŋ sɔɔlɔi lɛ yeɔ amɛbuaa asafoŋ bii lɛ koni amɛya nɔ amɛye Nyɔŋmɔ anɔkwa, ní ekomefeemɔ ahi amɛteŋ. Amɛyeee emuu tamɔ wɔ nɔŋŋ. Shi mɛɛ gbɛ nɔ atsɔɔ ahalaa amɛ? Esa akɛ nyɛmimɛi hii nɛɛ ashɛ taomɔ nii ni yɔɔ Biblia lɛ mli kɛhã asafoŋ onukpai kɛ asafoŋ sɔɔlɔi lɛ ahe. (1 Timoteo 3:1-7, 12; Tito 1:5-9) Yehowa kɛ mumɔ krɔŋkrɔŋ lɛ tsirɛ mɛi ni amɛŋmala taomɔ nii nɛɛ amɛshwie shi yɛ Biblia lɛ mli. Kɛ́ asafoŋ onukpai lɛ miisusu mɔ ko he koni amɛhala lɛ akɛ asafoŋ onukpa loo asafoŋ sɔɔlɔ lɛ, amɛsɔleɔ ni Yehowa ahã amɛ emumɔ krɔŋkrɔŋ lɛ. Eyɛ faŋŋ akɛ, Yehowa kɛ Yesu diɛŋtsɛ ji mɛi ni kwɛɔ asafo lɛ nɔ. (Bɔfoi 20:28) Hii ni ahala koni amɛkwɛ wɔnɔ ni amɛye amɛbua wɔ lɛ ji nikeenii ni jɛ Nyɔŋmɔ ŋɔɔ.—Efesobii 4:8.\n17. Mɛni bei komɛi lɛ, ehe baahia ni nyɛmi yoo ko afee kɛtsɔɔ akɛ ebuɔ yitsoyeli he gbɛjianɔ ni Yehowa eto lɛ?\n17 Bei komɛi lɛ, ebaanyɛ eba lɛ akɛ asafoŋ onukpa loo asafoŋ sɔɔlɔ ko bɛ ni baatsu nibii komɛi ahe nii yɛ asafo lɛ mli. Kɛ́ eba lɛ nakai lɛ, nyɛmimɛi hii krokomɛi ni abaptisi amɛ baanyɛ aye abua. Shi kɛ́ nyɛmi nuu ni abaptisi lɛ bɛ jɛmɛ lɛ, ekolɛ ehe baahia ni nyɛmi yoo ko atsu nibii nɛɛ ahe nii. Kɛ́ nyɛmi yoo ko miitsu nɔ ko ni esa akɛ nyɛmi nuu ni abaptisi lɛ atsu he nii lɛ he nii lɛ, esa akɛ eha eyitso nɔ, ekolɛ kɛ duku, loo fai. (1 Korintobii 11:3-10) Kɛ́ efee nakai lɛ, no baatsɔɔ akɛ ebuɔ yitsoyeli he gbɛjianɔ ni Yehowa eto yɛ weku lɛ kɛ asafo lɛ mli lɛ.—Kwɛmɔ Wiemɔi Komɛi Amligbalamɔ 15.\nESA AKƐ WƆBU AMRALOFOI LƐ\n18, 19. (a) Mɛni wɔkaseɔ yɛ Romabii 13:1-7 lɛ mli? (b) Mɛni wɔbaanyɛ wɔfee kɛtsɔɔ akɛ wɔbuɔ amralofoi lɛ?\n18 Ŋmɛnɛ lɛ, Yehowa ehã amralofoi lɛ hegbɛ ko, ni esa akɛ wɔbu amɛ. Amɛtoɔ maji kɛ kpokpai ahe gbɛjianɔ, ni amɛkwɛɔ koni nibii aya lɛ jogbaŋŋ. Agbɛnɛ hu, amɛhãa maŋbii lɛ anine shɛɔ nibii komɛi ni he hiaa amɛ lɛ anɔ. Kristofoi boɔ famɔ ni yɔɔ Romabii 13:1-7 lɛ toi. (Kanemɔ.) Wɔbuɔ “hegbɛi ni yeɔ nɔ” nɛɛ, ni wɔboɔ mlai ni yɔɔ maŋ ni wɔyɔɔ mli lɛ toi. Mlai nɛɛ baanyɛ asa wɔweku, wɔnitsumɔ, loo nibii ni wɔyɔɔ lɛ ahe. Akɛ nɔkwɛmɔnɔ lɛ, wɔwoɔ too, ni wɔkɛ saji ni amralofoi lɛ taoɔ yɛ wɔhe lɛ hãa amɛ. Shi kɛ́ amralofoi lɛ bi ni wɔfee nɔ ko ni teɔ shi ewoɔ Nyɔŋmɔ mlai lɛ, mɛni esa akɛ wɔfee? Bɔfo Petro kɛɛ akɛ: “Esa akɛ wɔbo Nyɔŋmɔ moŋ toi akɛ nɔyelɔ fe gbɔmɛi.”—Bɔfoi 5:28, 29.\n19 Be fɛɛ be ni ehe baahia ni wɔkɛ amralofoi tamɔ kojolɔi loo polisifoi ashãra lɛ, esa akɛ wɔjie bulɛ kpo. Kristofoi oblahii kɛ oblayei buɔ amɛtsɔɔlɔi kɛ mɛi krokomɛi ni tsuɔ nii yɛ amɛskul lɛ. Wɔbuɔ wɔnitsumɔtsɛmɛi kɛji mɛi krokomɛi ni wɔkɛtsuɔ nii lɛ po efeee nakai. Bɔfo Paulo fee nɔ ko ni tamɔ nakai. Ebu amralofoi lɛ be ni nakai feemɔ wa hã lɛ po. (Bɔfoi 26:2, 25) Kɛ́ mɛi kɛ wɔ yeee jogbaŋŋ po lɛ, esa akɛ wɔjie bulɛ kpo.—Kanemɔ Romabii 12:17, 18; 1 Petro 3:15.\n20, 21. Kɛ́ wɔjie bulɛ kpo wɔtsɔɔ mɛi krokomɛi lɛ, mɛɛ nibii kpakpai jɛɔ mli kɛbaa?\n20 Mɛi ni yɔɔ je lɛ mli lɛ ateŋ mɛi pii ejieee bulɛ kpo amɛtsɔɔɔ mɛi krokomɛi. Shi esoro Yehowa webii kwraa. Wɔtswa wɔfai shi akɛ, wɔbaabu mɔ fɛɛ mɔ. Wɔkɛ gbɛtsɔɔmɔ ni bɔfo Petro kɛhã nɛɛ tsuɔ nii, akɛ: “Nyɛkɛ woo ahãa gbɔmɛi srɔtoi fɛɛ.” (1 Petro 2:17) Kɛ́ wɔbuɔ mɛi krokomɛi lɛ, amɛnaa. Yesu wie akɛ: “Nyɛhãa nyɛla lɛ atsoa yɛ gbɔmɛi ahiɛ, koni amɛna nyɛnitsumɔi kpakpai lɛ, ni amɛwo nyɛ-Tsɛ . . . lɛ hiɛ nyam.”—Mateo 5:16.\n21 Kɛ́ wɔjie bulɛ kpo yɛ wɔshihilɛ mli fɛɛ, wɔweku lɛ mli jio, asafo lɛ mli jio lɛ, wɔnɔkwɛmɔnɔ kpakpa lɛ baaye abua mɛi krokomɛi ni amɛbakase Yehowa he nii. Ni kɛ́ wɔjie bulɛ kpo wɔtsɔɔ mɛi krokomɛi lɛ, no tsɔɔ akɛ wɔbuɔ Yehowa hu. Enɛ hãa Yehowa náa miishɛɛ, ni enaa akɛ wɔsumɔɔ lɛ.\n1 YEHOWA TSƆƆ MƐI KROKOMƐI ANƆ EKƐ GBƐTSƆƆMƆI HÃA WƆ\n“Nyɛkɛ woo ahãa gbɔmɛi srɔtoi fɛɛ, . . . nyɛshea Nyɔŋmɔ gbeyei.”—1 Petro 2:17\nMɛni hewɔ bei komɛi lɛ, ewaa kɛhãa wɔ akɛ wɔkɛ gbɛtsɔɔmɔi baatsu nii lɛ?\n4 Mose 16:1-3; Jajelɔ 8:9; Romabii 5:12\nMɛi ni Yehowa tsɔɔ amɛnɔ ekɛ gbɛtsɔɔmɔi hãa wɔ lɛ yeee emuu tamɔ wɔ nɔŋŋ.\nYesu boɔ Yehowa toi be fɛɛ be, ni enɛ ji nɔkwɛmɔnɔ ni nɔ bɛ ni wɔbaanyɛ wɔkase.\nAbɛi 27:11; Marko 12:29, 30\nKɛ́ wɔsumɔɔ Yehowa lɛ, wɔbaabu mɛi ni ekɛ hegbɛ ewo amɛdɛŋ lɛ. Yɛ weku lɛ mli lɛ, ayɛ weku yitso. Yɛ skul lɛ, ayɛ skul tsɔɔlɔi. Yɛ asafo lɛ mli lɛ, ayɛ asafoŋ onukpai.\n2 YEHOWA JI MƆ NI TO WEKU LƐ SHISHI\n“Mikulaa shi mihãa Tsɛ lɛ, mɔ ni weku fɛɛ weku . . . ná egbɛ́i kɛjɛ eŋɔɔ lɛ.”—Efesobii 3:14, 15\nMɛni hewɔ Yehowa sumɔɔ ni wɔkɛ gbɛjianɔ ni eto yɛ weku lɛ mli lɛ atsu nii lɛ?\nYehowa to weku lɛ he gbɛjianɔ koni anyɛ akwɛ gbekɛbii lɛ jogbaŋŋ be ni amɛdaraa lɛ, ní weku lɛ mli bii lɛ ateŋ mɔ fɛɛ mɔ hu ajie suɔmɔ kpo etsɔɔ enyɛmi.\nAbɛi 1:8; 1 Korintobii 11:3; Efesobii 6:1-3; 1 Petro 3:1\nKɛ́ weku lɛ mli bii lɛ ateŋ mɔ fɛɛ mɔ tsu esɔ̃ he nii jogbaŋŋ lɛ, weku muu lɛ fɛɛ náa he sɛɛ.\n3 YEHOWA ETU ASAFO LƐ EWO YESU DƐŊ\n“Kristo lɛ . . . ji asafo lɛ yitso.”—Efesobii 5:23\nMɛni hewɔ esa akɛ wɔkɛ gbɛjianɔ ni ato yɛ asafo lɛ mli lɛ atsu nii lɛ?\nYesu tsɔɔ “nyɔŋ anɔkwafo kɛ hiɛshikalɔ” lɛ nɔ ekwɛɔ Nyɔŋmɔ webii ni yɔɔ shikpɔŋ lɛ nɔ lɛ.\n1 Tesalonikabii 5:12; Hebribii 13:17\nAsafoŋ onukpai kɛ asafoŋ sɔɔlɔi lɛ yeɔ amɛbuaa asafoŋ bii lɛ koni amɛya nɔ amɛye Nyɔŋmɔ anɔkwa. Kɛ́ wɔfi nyɛmimɛi hii nɛɛ asɛɛ lɛ, etsɔɔ akɛ wɔbuɔ hegbɛ ni Yehowa yɔɔ lɛ.\nKɛ́ wɔjɛ wɔtsuiŋ fɛɛ wɔfi gbɛjianɔ ni ato yɛ asafo lɛ mli lɛ sɛɛ lɛ, mɔ fɛɛ mɔ náa he sɛɛ. No ji gbɛjianɔ ni Yehowa eto kɛhã ejamɔ lɛ.\n4 YEHOWA EHÃ AMRALOFOI LƐ HEGBƐ KO\n“Hegbɛ ko bɛ ni jeee Nyɔŋmɔ ŋɔɔ ejɛ; hegbɛi ni yɔɔ lɛ, Nyɔŋmɔ ji mɔ ni kɛ amɛ to amɛgbɛhei lɛ.”—Romabii 13:1\nMɛni wɔbaanyɛ wɔfee kɛtsɔɔ akɛ wɔbuɔ amralofoi lɛ?\nMateo 5:16; 1 Petro 3:15\nWɔtsɔɔ wɔwiemɔ kɛ wɔnifeemɔi anɔ wɔtsɔɔ akɛ wɔbuɔ amɛ. Enɛ woɔ Yehowa hiɛ nyam.\nBɔfoi 26:2, 25; Romabii 12:17, 18\nKristofoi boɔ mlai ni awo yɛ maŋ ni amɛyɔɔ mli lɛ toi. Kɛ́ akɛ amɛ yeee jogbaŋŋ po lɛ, amɛyaa nɔ amɛjieɔ bulɛ kpo.\nBiblia mli shishitoo mlai baanyɛ aye abua bo ni obo mɛi ni yɔɔ hegbɛ lɛ toi.\nMateo 22:37-39; 26:52; Yohane 18:36; Bɔfoi 5:27-29; Hebribii 10:24, 25\nKɛ́ amralofoi lɛ bi ni ofee nɔ ko ni teɔ shi ewoɔ Yehowa mlai lɛ, ehe baahia ni okpɛ oyiŋ yɛ mɔ ni obaabo lɛ toi lɛ he.\nKɛ́ okpɛlɛ nɔ akɛ Yehowa pɛ ji mɔ ni sa akɛ eyeɔ je lɛ nɔ lɛ, mɛɛ gbɛ nɔ obaaná he sɛɛ?\nYesu wo esɛɛnyiɛlɔi lɛ shi akɛ ekɛ amɛ baahi shi kɛyashi shihilɛ gbɛjianɔtoo lɛ naagbee. Mɛni tsɔɔ akɛ Yesu nyiɛ Nyɔŋmɔ webii ni yɔɔ shikpɔŋ lɛ nɔ ŋmɛnɛ lɛ ahiɛ?\nKɛmaje Mɔ Ko Kɛmaje Mɔ Ko Mɛni Hewɔ Esa Akɛ Obu Mɛi Ni Yɔɔ Hegbɛ Lɛ?\nBó Ŋaawoo Toi Koni Ole Nii\nBa Ohe Shi Ohã Yehowa Nɔyeli


Nyɛkua Nyɛsɛɛ Kɛbaa Nyɔŋmɔ, “Nyɛsusumai Alɛlɔ kɛ Nɔkwɛlɔ lɛ Ŋɔɔ” (1 Petro 2:25)\nAni okɛ naagbai ni awie he yɛ wolo nɛɛ mli lɛ eko miikpe? Kɛ́ nakai lɛ, belɛ jeee okome. Nyɔŋmɔ tsuji anɔkwafoi ni hi shi yɛ blema lɛ ateŋ mɛi babaoo kɛ naagbai ni tamɔ nakai kpe, ni etsuji ni yɔɔ ŋmɛnɛ lɛ ateŋ mɛi komɛi hu ekpee naagbai nɛɛ ekomɛi anaa. Shi Yehowa ye ebua amɛ fɛɛ ni amɛnyɛ amɛtsu amɛnaagbai lɛ ahe nii, ni ebaaye ebua bo hu.\nYehowa baaye abua bo ni onyɛ oku osɛɛ kɛba eŋɔɔ\nNÁ NƆMIMAA akɛ, Yehowa baaye abua bo ni onyɛ oku osɛɛ kɛba eŋɔɔ. Ebaaye ebua bo ni okafee yeyeeye, okɛ mɛi ni efee bo dɔlɛ nii lɛ ahe ake amɛ, ni ohenilee akayi bo dɔŋŋ. Kɛkɛ lɛ, no baatsirɛ bo ni obafata Yehowa webii lɛ ahe ekoŋŋ kɛsɔmɔ lɛ. Nɔ ni bɔfo Petro kɛɛ Kristofoi komɛi ni hi shi yɛ klɛŋklɛŋ afii 100 lɛ mli lɛ baaba mli yɛ ogbɛfaŋ, akɛ: “Kulɛ nyɛtamɔ gwantɛŋi ni edu gbɛ, shi amrɔ nɛɛ, nyɛku nyɛsɛɛ kɛba tookwɛlɔ kɛ nɔkwɛlɔ ni kwɛɔ nyɛsusumai anɔ lɛ ŋɔɔ.”—1 Petro 2:25.\nNɔ ko kwraa bɛ ni hi fe ni obaaku osɛɛ kɛba Yehowa ŋɔɔ. Mɛni hewɔ? Ejaakɛ kɛ́ ofee nakai lɛ, obaahã Yehowa tsui anyɔ emli. (Abɛi 27:11) Taakɛ ole lɛ, Yehowa yɛ henumɔi, no hewɔ lɛ wɔnifeemɔi baanyɛ ahã emii ashɛ ehe loo ewerɛ aho ehe. Kɛ̃lɛ, Yehowa enyɛɛɛ wɔnɔ ni wɔsumɔ lɛ loo wɔsɔmɔ lɛ. (5 Mose 30:19, 20) Biblia he nilelɔ ko kɛ adesa tsui lɛ to shinaa he, ni ewie akɛ: “Anyɛŋ agbele kɛjɛ kponɔgbɛ. Esa akɛ agbele kɛjɛ mligbɛ.” Wɔbaanyɛ wɔgbele wɔtsui naa wɔhã Yehowa kɛ́ wɔsumɔ lɛ kɛ wɔtsui fɛɛ, wɔye lɛ anɔkwa, ni wɔjá lɛ. Kɛ́ wɔfee nakai lɛ, wɔke lɛ nɔ ko ni jara wa, ni no baahã etsui anyɔ emli waa. Yehowa sa jamɔ, ni nɔ ko nɔ ko bɛ ni wɔbaanyɛ wɔkɛto miishɛɛ ni wɔbaaná kɛ́ wɔjá lɛ lɛ he.—Bɔfoi 20:35; Kpojiemɔ 4:11.\nKɛfata he lɛ, kɛ́ obɔi Yehowa jamɔ ekoŋŋ akɛ Kristofonyo lɛ, belɛ, ootsu ohiamɔ nii ko he nii. (Mateo 5:3) Mɛni hewɔ wɔkɛɔ nakai? Mɛi pii ni yɔɔ je lɛ mli lɛ biɔ amɛhe akɛ, ‘Mɛni hewɔ wɔyɔɔ shihilɛ mli?’ Amɛkɛ hiɛdɔɔ taoɔ sanebimɔi ni kɔɔ nɔ hewɔ ni wɔyɔɔ shihilɛ mli lɛ ahetoo. Enɛ ji hiamɔ nii ko ni Yehowa diɛŋtsɛ kɛwo adesai amli. Bɔ ni Yehowa bɔ wɔ ehã lɛ hewɔ lɛ, ja wɔsɔmɔ lɛ dani wɔtsui baanyɔ wɔmli. Nɔ ko bɛ ni baahã wɔtsui anyɔ wɔmli fe ni wɔbaajɛ wɔsuɔmɔ mli wɔjá Yehowa.—Lala 63:2-6.\nOfainɛ, hã ehi ojwɛŋmɔŋ akɛ, Yehowa miisumɔ ni oku osɛɛ kɛba eŋɔɔ. Mɛni tsɔɔ nakai? Bo lɛ, susumɔ saji ni nyiɛ sɛɛ nɛɛ ahe okwɛ: Wɔsɔle waa ni wɔto wɔtsui shi kɛtsu wolo nɛɛ he nii jogbaŋŋ. Ekolɛ asafoŋ onukpa ko loo onaanyo héyelilɔ ko ji mɔ ni hã bo wolo nɛɛ. Kɛkɛ ni nɔ ko tsirɛ bo ní okane, ní okɛ nɔ ni aŋma yɛ mli lɛ atsu nii. Enɛɛmɛi fɛɛ tsɔɔ akɛ Yehowa hiɛ kpako onɔ. Moŋ lɛ, fiofio lɛ, eeye eebua bo ni oba eŋɔɔ ekoŋŋ.—Yohane 6:44.\nLe ni wɔle akɛ Yehowa hiɛ kpaaa etsuji ni edu gbɛ lɛ anɔ lɛ shɛjeɔ wɔmii. Nyɛmi yoo ko ni atsɛɔ lɛ Donna lɛ yɔse enɛ. Ewie akɛ: “Eyɛ mli akɛ no mli lɛ mikplaŋ kɛje anɔkwale lɛ he moŋ, shi yɛ be kɛ beiaŋ lɛ, misusuɔ Lala 139:23, 24 lɛ he. Jɛmɛ kɛɔ akɛ: ‘Mawu, taomɔ mimli, ni ole mitsuiŋ; kaa mi okwɛ, ni oyoo mijwɛŋmɔi! Ni okwɛ akɛ minyiɛ gbɛ fɔŋ ko nɔ lo, ni okpla mi kɛya naanɔ gbɛ lɛ nɔ!’ No mli lɛ, mile akɛ Yehowa gbɛjianɔtoo lɛ mli esa akɛ mahi, jeee je lɛ mli. Anɔkwa, mihe ejɔɔɔ mi yɛ je lɛ mli. Mibana akɛ, misane kã Yehowa tsui nɔ lolo; nɔ pɛ ni bashwɛ ji, ni mi maku misɛɛ maya eŋɔɔ. Ni eŋɔɔ minaa waa akɛ mifee nakai!”\n“Mibana akɛ, misane kã Yehowa tsui nɔ lolo; nɔ pɛ ni bashwɛ ji, ni mi maku misɛɛ maya eŋɔɔ”\nWɔsɔlemɔ ji akɛ, bo hu obaaku osɛɛ kɛba Yehowa ŋɔɔ ni omii ashɛ ohe. (Lala 16:11) Kɛ́ ofee nakai lɛ, oshwaŋ ohe kɔkɔɔkɔ.\nSaji Komɛi ni Mɛi ni Miitao Aku Amɛsɛɛ Kɛba Yehowa Ŋɔɔ lɛ Biɔ\nMƐNI MAFEE KLƐŊKLƐŊ KWRAA?\nKɛ́ hela mɔ mɔ ko ni atsa lɛ lɛ, eheɔ be dani enyɛɔ efeɔ nibii fɛɛ ni tsutsu ko lɛ enyɛɔ efeɔ lɛ. No hewɔ lɛ, kaanu he akɛ esa akɛ ofee nɔ fɛɛ nɔ ni akpaa gbɛ akɛ Kristofoi afee lɛ amrɔ nɔŋŋ. Bɔɔ mɔdɛŋ ni oye mumɔŋ niyenii daa gbi, kɛ́ fioo ko po. No baaye abua bo ni onyɛ otsu nibii krokomɛi ni akpaa gbɛ yɛ Kristofoi adɛŋ lɛ ahe nii. Ekolɛ obaanyɛ okɛ minitii fioo ko akane Biblia lɛ loo otswa obo toi, okase asafo lɛ woji lɛ eko, oya jw.org Wɛb saiti lɛ nɔ, loo okwɛ tv.jw.org lɛ nɔ nifeemɔi lɛ eko. Agbɛnɛ hu, bɔɔ mɔdɛŋ ni oya asafoŋ kpeei lɛ eko amrɔ nɔŋŋ. Nɔ ni fe fɛɛ lɛ, sɔlemɔ obi Yehowa dɛŋ yelikɛbuamɔ. ‘Shɛrɛmɔ oyeyeeyefeemɔi lɛ fɛɛ oshwie enɔ, ejaakɛ esusuɔ ohe.’—1 Petro 5:7.\n“Be ni mikpa Yehowa sɔɔmɔ lɛ, efee mi hiɛgbele akɛ masɔle po. Be ni mimia mihiɛ misɔle lɛ, asafoŋ onukpa ko basara mi. Eye ebua mi ni mina akɛ, Yehowa kwako mi. Asafoŋ onukpa lɛ wo mi ŋaa ni mikane Biblia lɛ daa gbi. Enɛ ye bua mi ni minyɛ mibɔi asafoŋ kpeei yaa ekoŋŋ. Sɛɛ mli lɛ, mibɔi shiɛmɔyaa ekoŋŋ. Eŋɔɔ minaa waa akɛ Yehowa kwaaa mi.”—Eeva.\nANI NYƐMIMƐI LƐ BAAHERE MI HIƐMƐƐ?\nNá nɔmimaa akɛ nyɛmimɛi lɛ baahere bo hiɛmɛɛ. Amɛwieŋ ohiɛ, ni asaŋ amɛkojoŋ bo. Moŋ lɛ, amɛbaahã ona akɛ amɛsumɔɔ bo lolo, ni amɛbaafee nɔ fɛɛ nɔ ni amɛbaanyɛ kɛwo bo hewalɛ.—Hebribii 10:24, 25.\n“No mli lɛ, minaaa bɔ ni mifeɔ po ni miyaa Maŋtsɛyeli Asa lɛ nɔ ekoŋŋ. Mileee bɔ ni nyɛmimɛi lɛ baahere mi amɛhã. Nyɛmi yoo onukpa ko ní le mi be ni miyɔɔ nakai asafo lɛ mli aaafee afii 30 ni eho lɛ kɛɛ mi akɛ, ‘Binuu, wɔmiihere bo atuu kɛmiiba shĩa!’ Enɛ ta mitsuiŋ waa. Minu he diɛŋtsɛ akɛ miba shĩa.”—Javier.\n“Mitee Maŋtsɛyeli Asa lɛ nɔ ni miyata sɛɛ kwraa koni mɔ ko akayoo mi. Shi mɛi babaoo yoo mi—amɛkai be ni miji gbekɛ fioo ní mibaa asafoŋ kpeei lɛ. Amɛhere mi hiɛmɛɛ, ni amɛkɛ hedɔɔ fua mi, ni no hã mitsui nyɔ mimli waa. Minu he oookɛɛ miba shĩa.”—Marco.\nMƐNI ASAFOŊ ONUKPAI LƐ BAAFEE KƐYE ABUA MI?\nAsafoŋ onukpai lɛ kɛ bo baaye yɛ mlihilɛ naa. Amɛbaajie oyi yɛ shwelɛ ni oyɔɔ akɛ otsĩɛ “o-klɛŋklɛŋ suɔmɔ lɛ” hiɛ ekoŋŋ lɛ hewɔ. (Kpojiemɔ 2:4) Kɛ́ otɔ̃ tɔmɔi komɛi lɛ, amɛbaana bo mɔbɔ ni amɛbaajɛ “mlijɔlɛ mumɔ mli” amɛye amɛbua bo ni onyɛ ofee tsakemɔi ni he hiaa lɛ. (Galatiabii 6:1; Abɛi 28:13) Ekolɛ onukpai lɛ baato gbɛjianɔ ni mɔ ko kɛ bo akase Tsi Obɛŋkɛ Yehowa wolo lɛ, ‘Nyɛhia Nyɔŋmɔ Suɔmɔ lɛ Mli’ wolo lɛ, loo wolo kroko ni tamɔ nakai. Ná nɔmimaa akɛ, onukpai lɛ baashɛje omii ni amɛbaaye abua bo kɛyashi ohe baawa yɛ mumɔŋ ekoŋŋ.—Yesaia 32:1, 2.\n“Yɛ afii kpaanyɔ ni mikɛ asafo lɛ ebɔɔɔ lɛ amli lɛ, onukpai lɛ bɔ mɔdɛŋ akɛ amɛbaaye amɛbua mi. Gbi ko lɛ, onukpa ko kɛ mfonirii komɛi ni mi kɛ lɛ sha lɛ tsɔɔ mi. Mfonirii lɛ hã mikai miishɛɛ ni miyɔɔ be ni misɔmɔɔ Yehowa lɛ, ni enɛ hã mishwe akɛ masɔmɔ Lɛ ekoŋŋ. Onukpai lɛ wa mi ni mibɔi nibii ni baahã wekukpaa ni yɔɔ mi kɛ Yehowa teŋ lɛ mli awa lɛ afeemɔ ekoŋŋ.”—Victor.\n“Ebaaha Ohe Awa”\nLalai babaoo yɛ wɔlala wolo lɛ, ni ji ‘Lá Kɛ Miishɛɛ’ Ohã Yehowa lɛ mli, ni taa mɔ tsuiŋ, ni baanyɛ ashɛje omii ni ewo bo hewalɛ be ni okuɔ osɛɛ kɛbaa Yehowa ŋɔɔ lɛ. Akɛ nɔkwɛmɔnɔ lɛ, susumɔ lala 38 lɛ mli wiemɔi lɛ ahe okwɛ. Edamɔ wiemɔi ni yɔɔ 1 Petro 5:10 lɛ nɔ, ni eyitso ji, “Ebaahã Ohe Awa.”\nNɔ ko hewɔ Nyɔŋmɔ hã ona jamɔ krɔŋŋ\nNyɔŋmɔ kɛ esuɔmɔ Bi hã yɛ ohewɔ;\nAkɛ Yesu lá he bo; otsɔ Nyɔŋmɔ nɔ kwraa.\nNyɔŋmɔ baawaje bo, ni ohe awa daa.\nYehowa baatsɔɔ bo gbɛ, ni ebu ohe daa.\nKɛ́ ootao obo lala nɛɛ kɛ Maŋtsɛyeli lalai krokomɛi ni akɛ gbee ela lɛ toi lɛ, Kwɛmɔ WOJI KƐ NIBII > LALAI.


Ye Jalɛsane ni Ofee Nibii ni Ja, Okɛ Nyɔŋmɔ Anyiɛ | Tsi Obɛŋkɛ Nyɔŋmɔ\n1-3. (a) Mɛni hewɔ wɔhiɛ Yehowa nyɔmɔ lɛ? (b) Mɛni wɔ-Jielɔ ní yɔɔ suɔmɔ lɛ biɔ kɛjɛɔ wɔdɛŋ?\nFEEMƆ ohe mfoniri akɛ okà lɛlɛ ko ní miishiu mli. Beni osusuɔ akɛ obɛ hiɛnɔkamɔ ko dɔŋŋ pɛ kɛkɛ ni jielɔ ko ba ni ebajie bo kɛtee he ni yɔɔ shweshweeshwe. Kwɛ bɔ ni onuɔ he akɛ ohe ejɔ bo beni mɔ ni jie bo lɛ kɛ bo shĩɔ oshara lɛ mli ní ekɛɔ akɛ: “Agbɛnɛ oyɛ shweshweeshwe” lɛ! Ani onuŋ he akɛ ohiɛ nakai mɔ lɛ nyɔmɔ ko? Yɛ shishinumɔ diɛŋtsɛ naa lɛ, ohiɛ lɛ owala he nyɔmɔ.\n2 Yɛ gbɛ̀i komɛi anɔ lɛ, enɛ feɔ nɔ ni Yehowa efee eha wɔ lɛ he mfoniri. Eka shi faŋŋ akɛ wɔhiɛ lɛ nyɔmɔ. Ejaakɛ kɛ́ hoo lɛ, ekɛ kpɔmɔ nɔ eha, koni no aha anyɛ ajie wɔ kɛjɛ esha kɛ gbele dɛŋ. Wɔnuɔ he akɛ wɔyɛ shweshweeshwe ejaakɛ wɔle akɛ shii abɔ ní wɔnáa nakai afɔleshaa ní jara wa lɛ mli hemɔkɛyeli lɛ, akɛ wɔhe eshai lɛ keɔ wɔ, ni amaa wɔ naanɔ shweshweeshwefeemɔ nɔ mi. (1 Yohane 1:7; 4:9) Taakɛ wɔna yɛ Yitso 14 lɛ, kpɔmɔ nɔ lɛ ji Yehowa suɔmɔ kɛ ejalɛsaneyeli lɛ kpojiemɔ ní nɔ kwɔ fe fɛɛ. Te esa akɛ wɔhere nɔ wɔha tɛŋŋ?\n3 Eja gbɛ jogbaŋŋ akɛ wɔsusu nɔ ni wɔ-Jielɔ ni yɔɔ suɔmɔ lɛ diɛŋtsɛ biɔ kɛjɛɔ wɔdɛŋ lɛ he. Yehowa tsɔ gbalɔ Mika nɔ ekɛɛ akɛ: “Gbɔmɔ, ajaje nɔ ni hi kɛ nɔ ni Yehowa biɔ yɛ odɛŋ atsɔɔo: no ji akɛ ofee nɔ ni ja gbɛ, ní osumɔ ejurɔfeemɔ, ní okɛ o-Nyɔŋmɔ lɛ anyiɛ yɛ heshibaa mli.” (Mika 6:8) Kadimɔ akɛ nibii ní Yehowa biɔ kɛjɛɔ wɔdɛŋ lɛ ekome ji ní ‘wɔfee nɔ ni ja gbɛ.’ Mɛɛ gbɛ nɔ wɔɔtsɔ wɔfee nakai?\n“Anɔkwa Jalɛ” Sɛɛtiumɔ\n4. Te wɔfeɔ tɛŋŋ wɔleɔ akɛ Yehowa kpaa gbɛ akɛ wɔhi shi yɛ ejalɛ tɛi ní efolɔ eshwie shi lɛ kɛ gbeekpamɔ naa?\n4 Yehowa kpaa gbɛ akɛ wɔhi shi yɛ tɛi ní efolɔ eshwie shi yɛ nɔ ni ja kɛ nɔ ni ejaaa he lɛ anaa. Akɛni tɛi ní efolɔ eshwie shi lɛ ja gbɛ ni amɛji jalɛ tɛi hu hewɔ lɛ, kɛ́ wɔye nɔ lɛ, belɛ wɔmiitiu jalɛsaneyeli kɛ jalɛ nifeemɔ sɛɛ. Yesaia 1:17 lɛ kɛɔ akɛ: “Nyɛkasea ekpakpafeemɔ! Nyɛtaoa jalɛsaneyeli sɛɛgbɛ!” Nyɔŋmɔ Wiemɔ lɛ woɔ wɔ ŋaa ní ‘wɔtao jalɛ sɛɛgbɛ.’ (Zefania 2:3) Ewoɔ wɔ hewalɛ hu ní ‘wɔwo gbɔmɔ hee ni abɔ yɛ Nyɔŋmɔ subaŋ nɔ yɛ anɔkwa jalɛ mli lɛ.’ (Efesobii 4:24) Anɔkwa jalɛ—anɔkwa jalɛsaneyeli—kpooɔ yiwalɛ nifeemɔ, muji nitsumɔ, kɛ jeŋba shara, ejaakɛ enɛɛmɛi buleɔ nibii ni yɔɔ krɔŋkrɔŋ.—Lala 11:5; Efesobii 5:3-5.\n5, 6. (a) Mɛni hewɔ Yehowa jalɛ tɛi lɛ ní wɔɔhi shi yɛ naa lɛ jeee jatsu kɛha wɔ lɛ? (b) Yɛ mɛɛ gbɛ nɔ Biblia lɛ tsɔɔ akɛ jalɛ sɛɛ ní wɔɔtiu lɛ ji nifeemɔ ko ní yaa nɔ daa?\n5 Ani eji jatsu kɛha wɔ akɛ wɔɔhi shi yɛ jalɛ tɛi ní Yehowa efolɔ eshwie shi lɛ anaa? Dabi. Tsui ní etsi ebɛŋkɛ Yehowa lɛ werɛ hooo ehe yɛ etaomɔ nii lɛ ahewɔ. Akɛni wɔsumɔɔ wɔ-Nyɔŋmɔ lɛ kɛ nɔ fɛɛ nɔ ní edamɔ shi kɛha lɛ hewɔ lɛ, wɔmiisumɔ ní wɔhi shi yɛ gbɛ ní saa ehiɛ nɔ. (1 Yohane 5:3) Kaimɔ akɛ Yehowa ‘sumɔɔ jalɛ nifeemɔ.’ (Lala 11:7) Kɛ́ wɔmiitao wɔkase ŋwɛi jalɛsaneyeli, loo jalɛ nifeemɔ lɛɛlɛŋ lɛ, no lɛ esa akɛ wɔná suɔmɔ wɔha nɔ ni Yehowa sumɔɔ, ní wɔnyɛ̃ nɔ ni enyɛ̃ɔ.—Lala 97:10.\n6 Ebɛ mlɛo kɛha adesai ní yeee emuu lɛ akɛ amɛaatiu jalɛ sɛɛ. Esa akɛ wɔjie gbɔmɔtso momo lɛ kɛ esha nifeemɔi ní fata he lɛ fɛɛ ní wɔwo gbɔmɔtso hee lɛ. Biblia lɛ kɛɔ akɛ gbɔmɔtso hee lɛ “tsɔɔ ehee ekoŋŋ” kɛtsɔ anɔkwa nilee ní ja kɛmɔ shi nɔ. (Kolosebii 3:9, 10) Wiemɔ ni ji “tsɔɔ ehee ekoŋŋ” lɛ tsɔɔ akɛ gbɔmɔtso hee lɛ woo lɛ ji nifeemɔ ko ní yaa nɔ daa, nifeemɔ ní biɔ mɔdɛŋbɔɔ kɛ hiɛmiamɔ diɛŋtsɛ. Bɔ fɛɛ bɔ ni wɔɔbɔ mɔdɛŋ waa akɛ wɔɔfee nɔ ni ja lɛ, eshɛɔ bei komɛi ní wɔ eshafeemɔ su lɛ haa wɔtɔ̃ɔ yɛ wɔsusumɔ, wɔwiemɔ, loo wɔnifeemɔ mli.—Romabii 7:14-20; Yakobo 3:2.\n7. Te esa akɛ wɔbu nibii ní gbalaa mɔ sɛɛ, ní baa wɔgbɛfaŋ beni wɔbɔɔ mɔdɛŋ ní wɔtiu jalɛ sɛɛ lɛ wɔha tɛŋŋ?\n7 Te esa akɛ wɔbu nibii ní gbalaa mɔ sɛɛ, ní baa wɔgbɛfaŋ beni wɔbɔɔ mɔdɛŋ ní wɔtiu jalɛ sɛɛ lɛ wɔha tɛŋŋ? Eji anɔkwale akɛ, wɔsumɔŋ ní wɔba bɔ ni esha ji hiɛdɔɔ sane lɛ shi. Yɛ nakai beaŋ nɔŋŋ lɛ, esaaa akɛ wɔnijiaŋ jeɔ wui kɔkɔɔkɔ, ní wɔnuɔ he akɛ wɔgbɔjɔmɔi lɛ haa wɔfeɔ mɛi ní esaaa akɛ wɔɔsɔmɔ Yehowa. Wɔ-Nyɔŋmɔ ni yɔɔ mlihilɛ lɛ eto gbɛjianɔ koni mɛi ní kɛ anɔkwayeli shwaa amɛhe lɛ aná ehiɛ duromɔ ekoŋŋ. Susumɔ bɔfo Yohane wiemɔi ní woɔ mɔ hewalɛ nɛɛ ahe okwɛ, akɛ: “Miiŋma nyɛ nii nɛɛ, koni nyɛkafee esha.” Shi kɛlɛ, ekɛfata he yɛ gbɛ ní ja nɔ akɛ: “Ni kɛ́ mɔ ko fee esha [yɛ emuu ní wɔyeee ní akɛfɔ́ wɔ lɛ hewɔ] jiŋŋ, wɔyɛ mlidamɔlɔ yɛ tsɛ lɛ ŋɔɔ, Yesu Kristo.” (1 Yohane 2:1) Hɛɛ, Yehowa kɛ Yesu kpɔmɔ afɔleshaa lɛ eha bɔni afee ní wɔnyɛ wɔsɔmɔ Lɛ yɛ gbɛ ní ekpɛlɛɔ nɔ nɔ, yɛ wɔ eshafeemɔ su lɛ fɛɛ sɛɛ. Ani no tsirɛɛɛ wɔ ní wɔsumɔ akɛ wɔɔfee bɔ fɛɛ bɔ ní wɔɔnyɛ ní wɔsa Yehowa hiɛ?\nSanekpakpa lɛ kɛ Ŋwɛi Jalɛsaneyeli\n8, 9. Sanekpakpa lɛ jajemɔ jieɔ Yehowa jalɛsaneyeli kpo yɛ mɛɛ gbɛ nɔ?\n8 Wɔbaanyɛ wɔjie jalɛsaneyeli kpo—yɛ anɔkwale mli lɛ, ní wɔkase ŋwɛi jalɛsaneyeli—kɛtsɔ Nyɔŋmɔ Maŋtsɛyeli lɛ he sanekpakpa lɛ ní wɔshiɛɔ wɔtsɔɔ mɛi krokomɛi lɛ mli gbɛfaŋnɔ ní wɔɔná kɛmɔ shi lɛ nɔ. Mɛɛ tsakpaa yɔɔ Yehowa jalɛsaneyeli lɛ kɛ sanekpakpa lɛ teŋ?\n9 Yehowa kɛ nibii agbɛjianɔtoo fɔŋ nɛɛ baŋ naagbee, ja eha abɔ kɔkɔ klɛŋklɛŋ dã. Yesu wie yɛ egbalɛ ní tsɔɔ nɔ ni baaba yɛ naagbee be lɛ mli lɛ mli akɛ: “Ja ashiɛ sanekpakpa lɛ atsɔɔ jeŋmaji fɛɛ dã.” (Marko 13:10; Mateo 24:3) Wiemɔ ni ji “dã” ní akɛtsu nii lɛ tsɔɔ akɛ nifeemɔi krokomɛi baanyiɛ jeŋ muu fɛɛ shiɛmɔ nitsumɔ lɛ sɛɛ. Nɔ ni fata nakai nifeemɔi lɛ ahe ji amanehulu kpeteŋkpele ní agba afɔ̃ shi lɛ, ní baafee hiɛkpatamɔ kɛha mɛi fɔji lɛ, koni esaa gbɛ kɛha jalɛ jeŋ hee lɛ. (Mateo 24:14, 21, 22) Eka shi faŋŋ akɛ, mɔ ko mɔ ko nyɛŋ afolɔ Yehowa naa yɛ gbɛ ní ja nɔ akɛ eye mɛi fɔji lɛ sane ní ejaaa. Akɛni eha aabɔ kɔkɔ hewɔ lɛ, eeha nakai mɛi lɛ hegbɛ ní fá bɔ ni sa koni amɛtsake amɛgbɛ̀i ní amɛje hiɛkpatamɔ lɛ mli.—Yona 3:1-10.\nKɛ́ wɔshiɛ sane kpakpa lɛ wɔha mɛi fɛɛ nì hiɛaŋkwɛmɔ bɛ mli lɛ, no tsɔɔ akɛ wɔmiijie Nyɔŋmɔ jalɛsaneyeli kpo\n10, 11. Gbɛfaŋnɔ ní wɔnáa yɛ sanekpakpa lɛ shiɛmɔ mli lɛ jieɔ Nyɔŋmɔ jalɛsaneyeli kpo yɛ mɛɛ gbɛ nɔ?\n10 Sanekpakpa ní wɔshiɛɔ lɛ jieɔ Nyɔŋmɔ jalɛsaneyeli kpo yɛ mɛɛ gbɛ nɔ? Klɛŋklɛŋ kwraa lɛ, eja gbɛ, ni esa hu akɛ wɔfee bɔ ni wɔɔnyɛ ní wɔkɛye wɔbua mɛi krokomɛi ní amɛná yiwalaheremɔ. Susumɔ mfonirifeemɔ ní tsɔɔ bɔ ni ahere oyiwala kɛjɛ lɛlɛ ko ní miishiu mli lɛ he ekoŋŋ okwɛ. Akɛni oyɛ shweshweeshwe yɛ lɛlɛ bibioo ní abajie bo awo mli lɛ mli hewɔ lɛ, eka shi faŋŋ akɛ obaasumɔ ní oye obua mɛi krokomɛi ní yɔɔ nu lɛ mli lolo lɛ. Nakai nɔŋŋ wɔ hu mɛi ní kã he amɛpeleɔ yɛ jeŋ fɔŋ nɛɛ mli “nui” lɛ amli lolo lɛ ahe gbɛnaa nii kã wɔnɔ. Eji anɔkwale akɛ, mɛi pii kpooɔ wɔ shɛɛ sane lɛ. Shi, shii abɔ ní Yehowa yaa nɔ etoɔ etsui shi ehaa amɛ lɛ, gbɛnaa nii kã wɔnɔ akɛ wɔha amɛ hegbɛ lɛ ní ‘amɛtsake amɛtsui,’ koni amɛbafee mɛi ni sa yiwalaheremɔ.—2 Petro 3:9.\n11 Wɔtsɔɔ sanekpakpa ní wɔshiɛɔ wɔtsɔɔ mɛi fɛɛ ní wɔkɛkpeɔ lɛ nɔ wɔjieɔ jalɛsaneyeli kpo yɛ gbɛ kroko hu ní he hiaa nɔ: Wɔkwɛɛɛ mɛi ahiɛaŋ. Kaimɔ akɛ “Nyɔŋmɔ jeee mɛi ahiɛaŋkwɛlɔ; shi moŋ maŋ fɛɛ maŋ mli lɛ, mɔ ni sheɔ lɛ gbeyei ni etsuɔ jalɛ nii lɛ, lɛ ji mɔ ni saa ehiɛ.” (Bɔfoi lɛ Asaji 10:34, 35) Kɛ́ wɔɔkase E-jalɛsaneyeli lɛ, no lɛ esaaa ní wɔnáa gbɔmɛi ahe jwɛŋmɔ fɔŋ. Shi moŋ, esa akɛ wɔgba mɛi krokomɛi sanekpakpa lɛ, ní bɔ ni amɛhewolo nɔ su, amɛshihilɛ, loo amɛshika gbɛfaŋ shihilɛ ji lɛ kɔɔɔ he eko. Enɛ hewɔ lɛ wɔhaa mɛi fɛɛ ní baabo toi lɛ fɛɛ hegbɛ koni amɛnu sanekpakpa lɛ ní amɛtsu he nii.—Romabii 10:11-13.\nBɔ ni Wɔkɛ Mɛi Krokomɛi Yeɔ Haa\n12, 13. (a) Mɛni hewɔ esaaa akɛ wɔhe feɔ oyá kɛkojoɔ mɛi krokomɛi lɛ? (b) Mɛni ji ŋaawoo ní Yesu kɛha akɛ “nyɛkpaa kojomɔ” ni “nyɛkpaa mɛi fɔbuu” hu lɛ shishinumɔ? (Kwɛmɔ shishigbɛ niŋmaa lɛ hu.)\n12 Wɔbaanyɛ wɔjie jalɛsaneyeli hu kpo kɛtsɔ bɔ ni wɔkɛ mɛi krokomɛi yeɔ, taakɛ Yehowa kɛ wɔ yeɔ lɛ nɔ. Eyɛ mlɛo kwraa akɛ wɔɔkojo mɛi krokomɛi, ní wɔwie wɔshi amɛtɔmɔi ní wɔte shi wɔwo amɛ yiŋtoi. Shi wɔteŋ namɔ baasumɔ ní Yehowa apɛi eyiŋtoi kɛ efatɔɔi fɛɛ amli, yɛ gbɛ ní mɔbɔnalɛ ko kwraa bɛ mli nɔ? Jeee nakai ji bɔ ni Yehowa kɛ wɔ yeɔ. Lalatsɛ lɛ tsɔɔ mli akɛ: “Kɛji bo, Yehowa, okɛɛ ooodi nishaianii asɛɛ lɛ, kulɛ, Nuntsɔ, namɔ po aaanyɛ shi adamɔ?” (Lala 130:3) Ani wɔdaaa shi akɛ wɔ-Nyɔŋmɔ ní ja ní enaa mɔ mɔbɔ lɛ ekpɛ eyiŋ akɛ ekɛ ejwɛŋmɔ emaŋ wɔtɔmɔi lɛ anɔ? (Lala 103:8-10) Belɛ, te esa akɛ wɔkɛ mɛi krokomɛi aye aha tɛŋŋ?\n13 Kɛ́ wɔnuɔ mɔbɔnalɛ su ní yɔɔ Nyɔŋmɔ jalɛsaneyeli lɛ mli lɛ shishi lɛ, no lɛ wɔhe efeeŋ oyá kɛkojoŋ mɛi krokomɛi yɛ saji ní kɔɔɔ wɔhe diɛŋtsɛ loo amɛhe ehiaaa tsɔ lɛ amli. Yesu bɔ kɔkɔ yɛ e-Gɔŋ nɔ Shiɛmɔ lɛ mli akɛ: “Nyɛkpaa mɛi kojomɔ, koni akakojo nyɛ.” (Mateo 7:1, NW) Taakɛ Luka sane lɛ tsɔɔ lɛ, Yesu kɛfata he akɛ: “Nyɛkpaa mɛi fɔbuu, koni akabu nyɛ fɔ́.” * (Luka 6:37, NW) Yesu tsɔɔ akɛ ele akɛ eji adesai ní yeee emuu lɛ asu akɛ amɛkojo mɛi krokomɛi. Esa akɛ etoibolɔi lɛ ateŋ mɔ fɛɛ mɔ ní yɔɔ nakai su ni ji mɛi krokomɛi akojomɔ shɛii lɛ akpa kwraa.\n14. Mɛɛ yiŋtoi ahewɔ esa akɛ ‘wɔkpa’ mɛi krokomɛi ‘kojomɔ’ lɛ?\n14 Mɛni hewɔ esa akɛ ‘wɔkpa’ mɛi krokomɛi ‘kojomɔ’ lɛ? Nɔ̃ kome ji akɛ, husu yɛ hegbɛ ní wɔyɔɔ lɛ he. Kaselɔ Yakobo kaiɔ wɔ akɛ: “Mɔ kome ji mlawolɔ kɛ kojolɔ”—Yehowa. No hewɔ lɛ Yakobo bi yɛ faŋŋ mli akɛ: “Namɔ jio ni okojoɔ onaanyo?” (Yakobo 4:12; Romabii 14:1-4) Kɛfata he lɛ, eshafeemɔ su ní yɔɔ wɔhe lɛ baanyɛ aha wɔ kojomɔi lɛ afee nɔ ni ejaaa, yɛ gbɛ ní waaa kwraa nɔ. Subaŋi kɛ henumɔi babaoo—ní mɛi ahe jwɛŋmɔ fɔŋ namɔ, sane fɔŋ ko ní aye bo lɛ he mlifu, awuŋayeli, kɛ mɔ diɛŋtsɛ he ní ebuɔ ákɛ jalɔ lɛ fata he lɛ—baanyɛ afite bɔ ni wɔnaa wɔnanemɛi adesai wɔhaa lɛ kwraa. Wɔyɛ fatɔɔi krokomɛi, ni esa akɛ wɔ fatɔɔi nɛɛ ahe susumɔ atsĩ wɔnaa ní wɔhe akafee oyá kɛmiitao mɛi krokomɛi atɔmɔi. Wɔnyɛŋ wɔle mɛi atsuii amli saji; nakai nɔŋŋ hu wɔnyɛŋ wɔle mɛi krokomɛi ateemɔŋ shihilɛi fɛɛ. Belɛ, namɛi ji wɔ ní wɔɔná wɔnanemɛi heyelilɔi anifeemɔi ahe jwɛŋmɔ fɔŋ loo ní wɔɔwie wɔshi amɛ mɔdɛŋbɔɔi yɛ Nyɔŋmɔ sɔɔmɔ mli? Kwɛ bɔ ni ehi jogbaŋŋ moŋ akɛ wɔɔkase Yehowa kɛtsɔ ekpakpa ní yɔɔ wɔnyɛmimɛi hii kɛ yei lɛ ahe lɛ ní wɔɔtao lɛ nɔ, moŋ fe ní wɔɔgbala wɔjwɛŋmɔ kɛba amɛgbɔjɔmɔi anɔ!\n15. Mɛɛ wiemɔi kɛ nifeemɔ aŋmɛɛɛ gbɛ kwraa yɛ Nyɔŋmɔ jálɔi ateŋ, ni mɛni hewɔ?\n15 Ni wɔweku lɛ mli bii ní wɔɔkojo amɛ lɛ hu? Dɔlɛ sane ji akɛ, ajieɔ kojomɔi ní mli wa fe fɛɛ yɛ ŋmɛnɛ je nɛɛ mli lɛ kpo yɛ he ni kulɛ esa akɛ efee toiŋjɔlɛ shihilɛhe—ni ji shia lɛ mli. Efɔɔ kaa akɛ anuɔ saji ní tsɔɔ wumɛi, ŋamɛi, loo fɔlɔi ní yitseiaŋ wa, ní “buɔ” amɛweku mli bii “fɔ́” kɛtsɔ jɛmɔ wiemɔi loo niseniianii ní amɛfeɔ amɛ be fɛɛ be lɛ nɔ. Shi aahi jɛmɔ wiemɔi, fɔyeli wiemɔi ní yɔɔ dɔlɛ, kɛ yiwalɛ nifeemɔi kwraa yɛ Nyɔŋmɔ jálɔi ateŋ. (Efesobii 4:29, 31; 5:33; 6:4) Akɛ Yesu ŋaawoo ní ekɛha akɛ ‘nyɛkpaa mɛi kojomɔ’ ni ‘nyɛkpaa mɛi fɔbuu’ hu lɛ tsuɔ nii yɛ be mli ní wɔyɔɔ shia lɛ hu. Kaimɔ akɛ jalɛsaneyeli ní wɔkɛaatsu nii lɛ biɔ ní wɔkɛ mɛi krokomɛi aye taakɛ bɔ ni Yehowa kɛ wɔ yeɔ lɛ. Ni wɔ-Nyɔŋmɔ lɛ kɛ mlifu loo yitsoŋwalɛ tsuuu nii yɛ bɔ ni ekɛ wɔ yeɔ haa lɛ mli. Shi moŋ, ‘emli tsɔ̃ɔ lɛ babaoo’ yɛ mɛi ní sumɔɔ lɛ lɛ ahe. (Yakobo 5:11) Kwɛ nɔkwɛmɔnɔ fɛfɛo ní enɛ ji kɛha wɔ akɛ wɔɔkase!\nOnukpai ní Sɔmɔɔ ‘yɛ Jalɛsaneyeli Naa’\n16, 17. (a) Mɛni Yehowa kpaa gbɛ yɛ onukpai lɛ adɛŋ? (b) Kɛ́ eshafeelɔ ko ejieee anɔkwa tsuitsakemɔ kpo lɛ, mɛni esa akɛ afee, ni mɛni hewɔ?\n16 Gbɛnaa nii kã wɔ fɛɛ wɔnɔ akɛ wɔkɛ jalɛsaneyeli atsu nii, shi gbɛnaa nii kã onukpai ní yɔɔ Kristofoi asafo lɛ mli lɛ anɔ titri yɛ enɛ gbɛfaŋ. Kadimɔ bɔ ni awie “lumɛi,” loo onukpai lɛ ahe aha yɛ gbalɛ wiemɔ ní Yesaia ŋma efɔ̃ shi lɛ mli lɛ: “Naa, maŋtsɛ ko baaye maŋtsɛ yɛ jalɛ naa, ni lumɛi hu, baaye lumɛi yɛ kojomɔ naa.” (Yesaia 32:1) Hɛɛ, Yehowa miikpa gbɛ akɛ onukpai lɛ baasɔmɔ yɛ jalɛsaneyeli kɛ gbeekpamɔ naa. Mɛɛ gbɛ nɔ amɛaatsɔ amɛfee enɛ?\n17 Nɛkɛ hii ní he esa yɛ mumɔŋ nɛɛ le jogbaŋŋ akɛ jalɛsaneyeli, loo jalɛ nifeemɔ biɔ ni aha asafo lɛ he atse be fɛɛ be. Bei komɛi lɛ, gbɛnaa nii kãa onukpai lɛ anɔ akɛ amɛkojo saji ní kɔɔ efɔŋfeemɔ ni yɔɔ hiɛdɔɔ lɛ ahe. Kɛ́ amɛmiifee nakai lɛ, amɛkaiɔ akɛ ŋwɛi jalɛsaneyeli sumɔɔ ní ejie mɔbɔnalɛ kpo kɛji eeehi nakai feemɔ. Enɛ hewɔ lɛ amɛbɔɔ mɔdɛŋ ní amɛye amɛbua eshafeelɔ lɛ ní etsake etsui. Shi kɛji eshafeelɔ lɛ ejieee anɔkwa tsuitsakemɔ kpo yɛ mɔdɛŋ ní abɔɔ ní aye abua lɛ nɛɛ fɛɛ sɛɛ hu? Yehowa Wiemɔ lɛ tsɔɔ akɛ esa akɛ akɔ gbɛ ní yɔɔ shiŋŋ, yɛ jalɛsaneyeli ní eye emuu mli, akɛ: “Nyɛjiea mɔ fɔŋ lɛ yɛ nyɛteŋ.” No tsɔɔ akɛ abaashwie lɛ kɛjɛ asafo lɛ mli. (1 Korintobii 5:11-13; 2 Yohane 9-11) Edɔɔ onukpai lɛ waa akɛ esa akɛ amɛfee nɔ ko ní tamɔ nɛkɛ, shi amɛyɔseɔ akɛ ehe miihia ní amɛfee nakai bɔni afee ní amɛkɛbu asafo lɛ jeŋba kɛ mumɔŋ hetsemɔ he. Ni kɛ́ amɛfee nakai po lɛ, amɛhiɛ kãa nɔ akɛ gbi ko lɛ, eshafeelɔ lɛ hiɛ baatserɛ lɛ ni ebaaku esɛɛ kɛba asafo lɛ mli ekoŋŋ.—Luka 15:17, 18.\n18. Mɛni onukpai lɛ haa ehiɔ amɛjwɛŋmɔ mli beni amɛkɛ ŋaawoo ní damɔ Biblia lɛ nɔ lɛ haa mɛi krokomɛi lɛ?\n18 Ní aaasɔmɔ yɛ jalɛsaneyeli naa lɛ hu biɔ ní akɛ ŋaawoo ní damɔ Biblia lɛ nɔ aha kɛ́ ehe miihia. Yɛ anɔkwale mli lɛ, onukpai lɛ taooo mɛi krokomɛi atɔmɔi. Ni amɛŋɔɔɔ hegbɛ fɛɛ hegbɛ akɛ esa akɛ amɛkɛ ŋaawoo kɛ jajemɔ aha. Shi naanyo heyelilɔ ko baanyɛ ‘abote nɔtɔmɔ ko mli trukaa.’ Kaimɔ ní aaakai akɛ ŋwɛi jalɛsaneyeli ejieee yitsoŋwalɛ kpo ni ejeee nɔ ni nuuu nii ahe ehaaa mɔ hu lɛ baatsirɛ onukpai lɛ ní ‘amɛsáa nakai mɔ lɛ ekoŋŋ yɛ mlijɔlɛ mumɔ mli.’ (Galatabii 6:1) No hewɔ lɛ, esaaa akɛ onukpai lɛ kãa mɔ ni etɔ̃ lɛ hiɛ ní amɛkɛ wiemɔi ní mli wawai tsuɔ nii. Yɛ no najiaŋ lɛ, ŋaawoo ní akɛhaa yɛ suɔmɔ mli lɛ woɔ mɔ ní akɛhaa lɛ lɛ hewalɛ. Kɛ́ onukpai lɛ kɛ kamɔ ní yɔɔ tɛɛ miiha—ní amɛmiitsɔɔ nibii ní baajɛ gbɛ ko ní nilee bɛ mli lɛ mli aba yɛ faŋŋ mli—po lɛ, amɛkaiɔ akɛ naanyo heyelilɔ ní etɔ̃ lɛ ji too yɛ Yehowa tooi akuu lɛ mli. * (Luka 15:7) Kɛ́ eyɛ faŋŋ akɛ ŋaawoo loo kamɔ lɛ jɛ suɔmɔ mli, ni akɛha yɛ suɔmɔ mli hu lɛ, no lɛ eka shi faŋŋ akɛ ebaasaa mɔ ni etɔ̃ lɛ.\n19. Mɛɛ yiŋkpɛi abiɔ ní onukpai lɛ afee, ni mɛni nɔ esa akɛ amɛha nɛkɛ yiŋkpɛi nɛɛ adamɔ?\n19 Bei pii lɛ, ehe hiaa ní onukpai lɛ afee yiŋkpɛi komɛi ní saa amɛnanemɛi heyelilɔi lɛ ahe. Ákɛ nɔkwɛmɔnɔ lɛ, onukpai lɛ kpeɔ yɛ be kɛ bei amli ni amɛsusuɔ nyɛmimɛi hii krokomɛi ní yɔɔ asafo lɛ mli lɛ ahe akɛ ani amɛsa kɛha yijiemɔ akɛ onukpai loo asafoŋ sɔɔlɔi lo. Onukpai lɛ le akɛ ehe miihia ní amɛkɛ hiɛaŋkwɛmɔ akatsu nii. Amɛhaa Nyɔŋmɔ taomɔ nii kɛha nɛkɛ halamɔi nɛɛ kudɔɔ amɛ yɛ amɛyiŋkpɛi afeemɔi amli, ni amɛkɛ amɛhe efɔɔɔ amɛ diɛŋtsɛ amɛhenumɔi anɔ. Enɛ hewɔ lɛ, amɛfeɔ nii bɔ ni ‘amɛtsɔɔɔ hiɛ amɛkojooo, ni asaŋ amɛfeee nɔ ko yɛ niiaŋkpamɔ naa.’—1 Timoteo 5:21.\n20, 21. (a) Mɛni onukpai bɔɔ mɔdɛŋ akɛ amɛaafee, ni mɛni hewɔ? (b) Mɛni onukpai lɛ baanyɛ amɛfee ní amɛkɛye amɛbua “mɛi ní tsui fãa lɛ”?\n20 Onukpai lɛ kɛ ŋwɛi jalɛsaneyeli tsuɔ nii yɛ gbɛ̀i krokomɛi anɔ hu. Beni Yesaia gba efɔ̃ shi akɛ onukpai lɛ baasɔmɔ “yɛ kojomɔ naa” lɛ sɛɛ lɛ, etee nɔ akɛ: “Mɔ fɛɛ mɔ aaatsɔ tamɔ abobaahe yɛ kɔɔyɔɔ naa kɛ teemɔhe yɛ nugbɔnɛmɔ naa, tamɔ faai yɛ ŋã kpataa nɔ loo tɛsaa kpele ko ni haa hɔ̃ɔŋ yɛ shikpɔŋ gbiŋ nɔ.” (Yesaia 32:2) Enɛ hewɔ lɛ, onukpai lɛ bɔɔ mɔdɛŋ ní amɛfee miishɛjemɔ kɛ hejɔɔmɔ jɛɛhe kɛha amɛnanemɛi jálɔi lɛ.\n21 Ŋmɛnɛ, yɛ naagbai babaoo ní kɛ nijiaŋwujee baa lɛ ahewɔ lɛ, hewalɛwoo he hiaa mɛi pii. Onukpai, mɛni nyɛbaanyɛ nyɛfee ní nyɛkɛye nyɛbua “mɛi ni tsui fãa lɛ”? (1 Tesalonikabii 5:14) Nyɛjɛa mlitsɔlɛ mli nyɛboa amɛ toi. (Yakobo 1:19) Ekolɛ ehe miihia ní amɛkɛ mɔ ko agba “ŋkɔmɔyeli” ní yɔɔ amɛtsui mli lɛ he sane. (Abɛi 12:25) Nyɛwoa amɛ hewalɛ akɛ amɛhe hiaa, abuɔ amɛ, ni asumɔɔ amɛ hu—hɛɛ, Yehowa kɛ amɛnyɛmimɛi hii kɛ yei lɛ fɛɛ sumɔɔ amɛ. (1 Petro 1:22; 5:6, 7) Kɛfata he lɛ, nyɛbaanyɛ nyɛkɛ amɛ asɔle ní nyɛsɔle nyɛha amɛ hu. Nu ní amɛaanu ní onukpa ko miisɔle eeha amɛ kɛmiijɛ etsui mli lɛ baanyɛ ashɛje amɛmii waa diɛŋtsɛ. (Yakobo 5:14, 15) Nyɔŋmɔ ní yeɔ jalɛ sane lɛ hiɛ kpaŋ mɔdɛŋ ní nyɛjɛɔ suɔmɔ mli nyɛbɔɔ ní nyɛkɛye nyɛbua mɛi ní ehao lɛ nɔ kɔkɔɔkɔ.\nAsafoŋ onukpai jieɔ jalɛsaneyeli kpo be ni amɛwoɔ mɛi ni nijiaŋ efe wui lɛ hewalɛ lɛ\n22. Wɔbaanyɛ wɔkase Yehowa jalɛsaneyeli lɛ yɛ mɛɛ gbɛ̀i anɔ, ni mɛni baajɛ mli aba?\n22 Lɛɛlɛŋ, wɔbɛŋkɛɔ Yehowa kpaakpa diɛŋtsɛ kɛtsɔ ejalɛsaneyeli lɛ kasemɔ nɔ! Kɛ́ wɔfi jalɛ tɛi ní efolɔ eshwie shi lɛ asɛɛ, ní wɔgba mɛi krokomɛi sanekpakpa ní hereɔ mɔ yiwala lɛ, ní wɔhala akɛ wɔɔgbala wɔjwɛŋmɔ kɛya sui kpakpai ní mɛi krokomɛi jieɔ lɛ kpo lɛ nɔ moŋ fe ní wɔɔtao amɛhe tɔmɔi lɛ, no lɛ wɔmiijie jalɛsaneyeli ní Nyɔŋmɔ gbeyeishemɔ yɔɔ mli kpo. Onukpai, kɛ́ nyɛbu asafo lɛ hetsemɔ he, ní nyɛkɛ Ŋmalɛ mli ŋaawoo ní tswaa mɔ emaa shi ha, ní nyɛfee yiŋkpɛi ní hiɛaŋkwɛmɔ bɛ mli, ní nyɛwo mɛi ní nijiaŋ eje wui lɛ hewalɛ lɛ, no lɛ nyɛmiijie jalɛsaneyeli ní Nyɔŋmɔ gbeyeishemɔ yɔɔ mli kpo. Kwɛ bɔ ni Yehowa tsui baaná miishɛɛ eha akɛ eeejɛ ŋwɛi ekwɛ, ní ena akɛ ewebii lɛ miibɔ mɔdɛŋ fɛɛ ní amɛaanyɛ ní ‘amɛfee nɔ ni ja gbɛ,’ ní amɛkɛ amɛ-Nyɔŋmɔ lɛ anyiɛ!\n^ kk. 13 Shishitsɔɔmɔi komɛi kɛɔ akɛ “nyɛkakojoa” ni “nyɛkabua fɔ́” hu. Nɛkɛ shishitsɔɔmɔi nɛɛ tsɔɔ akɛ “nyɛkajea kojomɔ shishi” ni “nyɛkajea fɔbuu shishi” hu. Shi kɛlɛ, Biblia ŋmalɔi lɛ kɛ famɔi ní tsɔɔ amrɔ be mli nifeemɔ (ni miiya nɔ lolo), ní esa akɛ akpa lɛ tsu nii. No hewɔ lɛ nifeemɔi ní awie he lɛ miiya nɔ momo yɛ nakai beaŋ, shi esa akɛ akpa.\n^ kk. 18 Biblia lɛ kɛɔ yɛ 2 Timoteo 4:2 lɛ akɛ, esa akɛ bei komɛi lɛ onukpai lɛ ‘akã hiɛ, amɛwo ŋaa, ní amɛbɔ kɔkɔ.’ Hela wiemɔ ní atsɔɔ shishi akɛ “wo ŋaa” (pa·ra·ka·leʹo) lɛ shishinumɔ baanyɛ afee “ní awo hewalɛ.” Hela wiemɔ ko ní kɔɔ he, ni ji pa·raʹkle·tos lɛ baanyɛ atsɔɔ mlidamɔlɔ yɛ mla naa sane mli. Enɛ hewɔ lɛ, kɛ́ onukpai lɛ kɛ kamɔ ní mli wa miiha lɛ, esa akɛ amɛfee mɛi ní yeɔ buaa mɛi ní mumɔŋ yelikɛbuamɔ he ehia amɛ lɛ.\n5 Mose 1:16, 17 Mɛni Yehowa tao yɛ kojolɔi ni hi Israel lɛ adɛŋ, ni mɛni onukpai lɛ baanyɛ akase kɛjɛ enɛ mli?\nYeremia 22:13-17 Yehowa bɔɔ kɔkɔ yɛ mɛɛ nifeemɔi ní ejaaa ahe, ni mɛni he hiaa waa yɛ ejalɛsaneyeli lɛ kasemɔ mli?\nMateo 7:2-5 Mɛni hewɔ esaaa ni wɔhe feɔ oyá kɛtaoɔ tɔmɔi yɛ wɔnanemɛi heyelilɔi ahe lɛ?\nYakobo 2:1-9 Te Yehowa buɔ hiɛaŋkwɛmɔ ehaa tɛŋŋ, ni wɔbaanyɛ wɔkɛ ŋaawoo nɛɛ atsu nii yɛ bɔ ni wɔkɛ mɛi krokomɛi yeɔ haa lɛ gbɛfaŋ yɛ mɛɛ gbɛ nɔ?\nMɛɛ gbɛi anɔ asafoŋ onukpai yeɔ amɛbuaa nyɛmimɛi lɛ koni amɛná miishɛɛ yɛ Nyɔŋmɔ sɔɔmɔ lɛ mli?


Sɔɔmɔ Yehowa Dani Gbii Fɔji lɛ Aba | Nikasemɔ\nKANEMƆ YƐ Afrikaans Albania Amharic Arabic Argentina Mumuii Awiemɔ Armenia Aymara Azerbaijani Azerbaijani (Cyrillic) Bengali Bicol Bislama Blɔfo Brazil Mumuii Awiemɔ Bulgaria Cambodia Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombia Mumuii Awiemɔ Croatia Czech Dangme Denmark Drehu Dutch Efik Estonia Ewe Finland French Ga Georgia Germany Greenland Guarani Gujarat Gun Haitian Creole Hebri Hela Hiligaynon Hindi Hungary Iceland Igbo Iloko Indonesia Italia Italia Mumuii Awiemɔ Japan Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korea Krio Kwangali Kwanyama Latvia Lingala Lithuania Luganda Lunda Luo Luvale Macedonia Malagasy Malay Malayalam Malta Marathi Maya Mexico Mumuii Awiemɔ Moore Ndebele Ndonga Nepali Norway Nyaneka Nzema Oromo Otetela Pangasinan Papiamento (Aruba) Persia Poland Portugal Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romania Russia Sango Sepedi Serbia Serbia (Roma) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swati Sweden Tagalog Tahiti Tamil Tatar Telugu Thailand Tigrinya Tshiluba Tsonga Turkey Twi Tzotzil Ukrain Umbundu Urdu Uzbek Venda Vietnam Wallis Waray-Waray Wayuunaiki Wolaita Xhosa Yoruba Zande Zulu\n“Kaimɔ obɔlɔ lɛ.”—JAJ. 12:1.\nMɛɛ gbɛ nɔ Kristofoi ni kɛ afii babaoo esɔmɔ Nyɔŋmɔ lɛ baanyɛ aha mɛi ni darako lɛ ale nibii ni amɛkase lɛ?\nMɛɛ nɔkwɛmɔnii yɔɔ Biblia lɛ mli ni baanyɛ awo Kristofoi ni edara lɛ hewalɛ koni amɛyasɔmɔ yɛ he ko ni hiamɔ lɛ da yɛ ŋmɛnɛ?\nMɛɛ gbɛ nɔ Kristofoi komɛi ni edara lɛ sɔmɔɔ Nyɔŋmɔ yɛ gbɛi krokomɛi anɔ?\n1, 2. (a) Mɛɛ ŋaa akɛ mumɔ tsirɛ Salomo ni ewo oblahii kɛ oblayei? (b) Mɛni hewɔ esa akɛ Kristofoi ni ená afii 50 kɛyaa lɛ asusu Salomo ŋaawoo lɛ he lɛ?\nAKƐ mumɔ tsirɛ Maŋtsɛ Salomo ni eŋma akɛ: “Kaimɔ obɔlɔ lɛ yɛ oblahiiaŋ gbii lɛ amli, be mli ni gbii fɔji lɛ náko aba” lɛ, ni ekɛ wiemɔi nɛɛ wo oblahii kɛ oblayei fɛɛ ŋaa. Mɛni ji “gbii fɔji lɛ”? Salomo kɛ lalawiemɔ tsɔɔ naagbai ni baa yɛ gbɔlɛ beaŋ lɛ mli—niji ni kpokpoɔ, naji ni mli jɔɔ, nyanyɔji ni fãmɔɔ, hiŋmɛii anɔ ni feɔ tusuu, toii ni nuuu nii jogbaŋŋ, yiteŋ ni yɛɔ, kɛ mli ni dɔɔ kɔmɔɔ. Esaaa akɛ mɔ ko amɛ kɛyashi nɛkɛ be yɛ eshihilɛ mli dani ekpɛ eyiŋ akɛ ebaasɔmɔ Yehowa jogbaŋŋ.—Nyɛkanea Jajelɔ 12:1-5.\n2 Kristofoi ni ená afii 50 kɛyaa lɛ ateŋ mɛi babaoo yɛ gbɔmɔtsoŋ hewalɛ lolo. Eyɛ mli akɛ ekolɛ amɛje waji fioo komɛi moŋ, shi amɛgbɔjɔko tamɔ bɔ ni Salomo wie lɛ. Ani Kristofoi ni edara nɛɛ baanyɛ aná ŋaa ni awo oblahii kɛ oblayei akɛ, ‘amɛkai amɛ-Bɔlɔ lɛ’ he sɛɛ? Mɛni nakai ŋaawoo lɛ tsɔɔ?\n3. Mɛni wɔ-Bɔlɔ Kpeteŋkpele lɛ ni wɔɔkai lɛ tsɔɔ?\n3 Eyɛ mli akɛ ekolɛ wɔsɔmɔ Yehowa afii babaoo moŋ, shi yɛ be kɛ beaŋ lɛ, ehi jogbaŋŋ akɛ wɔɔjwɛŋ bɔ ni wɔ-Bɔlɔ lɛ je agbo ha lɛ he. Ani bɔ ni ebɔ wɔ eha lɛ bɛ naakpɛɛ? Mɔ ko mɔ ko nyɛɛɛ anu bɔ ni ebɔ nibii eha lɛ shishi. Nibii srɔtoi ni yɔɔ naakpɛɛ ni Yehowa ebɔ lɛ haa wɔnáa miishɛɛ yɛ shihilɛ mli yɛ gbɛi srɔtoi anɔ. Kɛ́ wɔjwɛŋ Yehowa adebɔɔ nibii ahe lɛ, ehaa hiɛsɔɔ ni wɔyɔɔ kɛha esuɔmɔ, enilee, kɛ ehewalɛ lɛ mli kwɔɔ waa. (Lala 143:5) Shi wɔ-Bɔlɔ Kpeteŋkpele lɛ ni wɔbaakai lɛ hu tsɔɔ akɛ esa akɛ wɔjwɛŋ nibii ni etaoɔ yɛ wɔdɛŋ lɛ anɔ. Be mli ni wɔjwɛŋɔ nibii ni tamɔ nɛkɛ lɛ ahe lɛ, etsirɛɔ wɔ ní wɔkɛ wɔwala gbii ni eshwɛ lɛ asɔmɔ wɔ-Bɔlɔ lɛ jogbaŋŋ kɛtsɔɔ akɛ wɔhiɛ sɔɔ lɛ.—Jaj. 12:13.\nHEGBƐI KRƐDƐI NI WƆNÁA BENI WƆDARA\n4. Mɛɛ sane Kristofoi ni ená niiashikpamɔ babaoo lɛ baanyɛ abi amɛhe, ni mɛni hewɔ?\n4 Akɛni oda ni oyɛ niiashikpamɔ hewɔ lɛ, esa akɛ obi ohe akɛ, ‘Amrɔ nɛɛ ni miyɔɔ gbɔmɔtsoŋ hewalɛ lolo lɛ, mɛni mafee yɛ shihilɛ mli?’ Akɛ Kristofonyo ni yɔɔ niiashikpamɔ lɛ, oyɛ hegbɛi babaoo ni mɛi pii bɛ. Obaanyɛ otsɔɔ oblahii kɛ oblayei lɛ nibii ni okase kɛjɛ Yehowa dɛŋ. Obaanyɛ ogba mɛi niiashikpamɔi ni oná yɛ Nyɔŋmɔ sɔɔmɔ mli, ni okɛwaje amɛ. Maŋtsɛ David sɔle koni ená hegbɛi kɛfee nakai. Eŋma akɛ: “Nyɔŋmɔ, otsɔɔ mi nii kɛjɛ miblahiiaŋ . . . Kɛ́ migbɔ mije waŋ tete lɛ, Naanyɔŋmɔ, kaakwa mi, kɛyashi beyinɔ ní majaje onineshiwalɛ lɛ matsɔɔ yinɔbii ni baa yɛ sɛɛ lɛ, kɛ ohewalɛ lɛ hu matsɔɔ mɔ fɛɛ mɔ ni baa lɛ.”—Lala 71:17, 18.\n5. Mɛɛ gbɛ nɔ Kristofoi ni edara lɛ baanyɛ aha mɛi ale nibii ni amɛkase lɛ?\n5 Te ooofee tɛŋŋ oha mɛi krokomɛi aná nilee ni oná yɛ afii babaoo nɛɛ amli lɛ eko lɛ? Ani obaanyɛ ofɔ̃ Nyɔŋmɔ tsuji ni darako lɛ nine kɛba oshĩa ni nyɛgba saji ni baawo amɛ hewalɛ? Ani obaanyɛ oha amɛfata ohe kɛya shiɛmɔ ni otsɔɔ amɛ miishɛɛ ni onáa yɛ Yehowa sɔɔmɔ lɛ mli? Elihu ni hi shi yɛ blema lɛ wie akɛ: “Gbii moŋ awie, ní afii babaoo ajaje nilee atsɔɔ!” (Hiob 32:7) Bɔfo Paulo wo Kristofoi yei ni kɛ afii babaoo esɔmɔ Nyɔŋmɔ lɛ hewalɛ ni amɛtsɔ amɛwiemɔ kɛ amɛnifeemɔ nɔ amɛwo mɛi krokomɛi hewalɛ. Eŋma akɛ: “Yeimeji hu, . . . amɛfee mɛi ni tsɔ̃ɔ nii kpakpai.”—Tito 2:3.\nNƆ NI OBAANYƐ OFEE KƐYE OBUA MƐI KROKOMƐI\n6. Mɛni hewɔ Kristofoi ni kɛ afii babaoo esɔmɔ Nyɔŋmɔ lɛ ahe hiaa waa lɛ?\n6 Kɛ́ oji Kristofonyo ni kɛ afii babaoo esɔmɔ Nyɔŋmɔ lɛ, obaanyɛ oye obua mɛi yɛ gbɛi babaoo nɔ. Susumɔ nibii ni onuɔ shishi amrɔ nɛɛ, ní aaafee afii 30 loo 40 ni eho nɛ lɛ onuuu shishi lɛ ahe okwɛ. Amrɔ nɛɛ, ole bɔ ni akɛ Biblia mli shishitoo mlai tsuɔ nii jogbaŋŋ yɛ shihilɛi srɔtoi amli. Ŋwanejee ko bɛ he akɛ, onyɛɔ otsɔɔ mɛi Biblia mli anɔkwale lɛ ni eshɛɔ amɛtsui he. Kɛ́ oji asafoŋ onukpa lɛ, ole bɔ ni afeɔ ayeɔ abuaa nyɛmi ko ni ekɔ gbɛ gbonyo. (Gal. 6:1) Ekolɛ ole bɔ ni akwɛɔ asafoŋ nitsumɔi, loo kpeei ashishi nitsumɔi, loo Maŋtsɛyeli Asa maa nɔ. Ekolɛ ole bɔ ni afeɔ awoɔ datrɛfoi hewalɛ ni amɛkɛ gbɛi ni atsɔɔ nɔ akwɛɔ helatsɛmɛi ni akɛ lá tsuuu nii lɛ atsu nii. Kɛ́ kpaako obale anɔkwale lɛ po lɛ, oyɛ niiashikpamɔi pii yɛ shihilɛ mli. Akɛ nɔkwɛmɔnɔ lɛ, kɛ́ otsɔse bii pɛŋ lɛ, eyɛ faŋŋ akɛ, oná hesai komɛi. Kristofoi ni edara lɛ baanyɛ aye abua Yehowa webii lɛ waa kɛtsɔ nii ni amɛaatsɔɔ nyɛmimɛi hii kɛ yei lɛ, gbɛtsɔɔmɔ ni amɛkɛaaha amɛ, kɛ hewalɛ ni amɛaawo amɛ lɛ nɔ.—Nyɛkanea Hiob 12:12.\n7. Mɛɛ tsɔsemɔ ni he yɔɔ sɛɛnamɔ Kristofoi ni edara lɛ baanyɛ amɛkɛha mɛi ni darako lɛ?\n7 Mɛɛ gbɛ nɔ obaanyɛ okɛ hesai ni oyɔɔ lɛ aye abua mɛi krokomɛi? Obaanyɛ otsɔɔ mɛi ni darako lɛ bɔ ni ajeɔ Biblia mli nikasemɔ shishi ni atsaa nɔ. Kɛ́ nyɛmi yoo jio lɛ, ani obaanyɛ otsɔɔ yeifɔyei ni darako lɛ bɔ ni amɛaafee amɛŋmɛ pɛpɛɛpɛ yɛ Yehowa sɔɔmɔ mli beni amɛkwɛɔ amɛbii bibii lɛ? Kɛ́ nyɛmi nuu jio lɛ, ani obaanyɛ otsɔɔ nyɛmimɛi oblahii lɛ bɔ ni ahaa wiemɔ kɛ ekãa kɛ miishɛɛ, kɛ bɔ ni amɛaafee amɛhe asa jogbaŋŋ yɛ shiɛmɔ nitsumɔ lɛ mli? Ani obaanyɛ otsɔɔ amɛ bɔ ni ofeɔ oyasaraa nyɛmimɛi ni egbɔlɔ lɛ ni owoɔ amɛ hewalɛ? Kɛ́ amrɔ nɛɛ obɛ gbɔmɔtsoŋ hewalɛ tamɔ tsutsu lɛ po lɛ, oyɛ hegbɛi babaoo ni obaanyɛ okɛtsɔse mɛi ni darako lɛ. Nyɔŋmɔ Wiemɔ lɛ kɛɔ akɛ: “Oblahii anunyam ji amɛhewalɛ, ni hiimeji ahefɛo ji amɛwaji lɛ.”—Abɛi 20:29.\nOBAANYƐ OYASƆMƆ YƐ HE NI HIAMƆ LƐ DA YƐ\n8. Mɛni bɔfo Paulo fee beni eda yɛ afii amli lɛ?\n8 Bɔfo Paulo tee nɔ etsu nii waa yɛ Yehowa sɔɔmɔ lɛ mli beni eda yɛ afii amli po. Beni ajie lɛ yɛ tsuŋwoo mli yɛ Roma aaafee afi 61 Ŋ.B. lɛ, no mli lɛ, ekɛ afii babaoo esɔmɔ akɛ maŋsɛɛ sɔɔlɔ, ni ekpee yiwai srɔtoi anaa, ni kulɛ ebaanyɛ ewo etsui yɛ Roma ni eshiɛ yɛ jɛmɛ. (2 Kor. 11:23-27) Eka shi faŋŋ akɛ, kulɛ nyɛmimɛi ni yɔɔ nakai maŋtiase wulu lɛ mli lɛ baaná he miishɛɛ waa akɛ ebaahi shi ni eya nɔ eye ebua amɛ. Shi Paulo hu yɔse akɛ hiamɔ lɛ da yɛ maji krokomɛi anɔ. No hewɔ lɛ, ekɛ Timoteo kɛ Tito je emaŋsɛɛ sɔɔmɔ he gbɛfãa lɛ shishi ekoŋŋ, ni amɛtee Efeso, no sɛɛ lɛ amɛtee Kreta, ni eeenyɛ efee akɛ amɛtee Makedonia hu. (1 Tim. 1:3; Tito 1:5) Wɔnyɛɛɛ wɔle kɛji etee Spania lo, shi no mli lɛ eto eyiŋ akɛ ebaaya jɛmɛ.—Rom. 15:24, 28.\n9. Mɛɛ be eeenyɛ efee akɛ Petro fã kɛtee he ko ni hiamɔ lɛ da yɛ? (Kwɛmɔ mfoniri ni yɔɔ nikasemɔ lɛ shishijee lɛ.)\n9 Eeenyɛ efee akɛ, no mli lɛ bɔfo Petro hu eye fe afii 50 beni efã kɛtee he ko ni hiamɔ lɛ da yɛ lɛ. Mɛni hewɔ wɔkɛɔ nakai? Kɛ́ ekolɛ afii abɔ ni Yesu eye lɛ nakai nɔŋŋ Petro eye loo eye Yesu onukpa fioo po lɛ, belɛ beni Petro kɛ bɔfoi krokomɛi lɛ kpe yɛ Yerusalem yɛ afi 49 Ŋ.B. lɛ, no mli lɛ eye aaafee afii 50. (Bɔf. 15:7) Yɛ nakai kpee lɛ sɛɛ lɛ, Petro yahi Babilon, ni eka shi faŋŋ akɛ, efee nakai bɔni afee ni eshiɛ eha Yudafoi babaoo ni yɔɔ nakai kpokpaa lɛ nɔ lɛ. (Gal. 2:9) Jɛmɛ eyɔɔ ni akɛ mumɔ tsirɛ lɛ ni eŋma e-klɛŋklɛŋ wolo lɛ, aaafee afi 62 Ŋ.B. (1 Pet. 5:13) Ebɛ mlɛo akɛ mɔ ko aaafã ni eyahi maŋ kroko nɔ, shi Petro haaa da ni edaa yɛ afii amli lɛ atsĩ enaa koni ekatsu babaoo yɛ Yehowa sɔɔmɔ lɛ mli.\n10, 11. Gbaa mɔ ko ni yasɔmɔ yɛ he ni hiamɔ lɛ da yɛ beni eda yɛ afii amli lɛ niiashikpamɔ?\n10 Ŋmɛnɛ lɛ, Kristofoi ni ená afii 50 kɛyaa lɛ ateŋ mɛi pii eyɔse akɛ amɛshihilɛ etsake, ni akɛ, amɛmiinyɛ amɛmiisɔmɔ Yehowa yɛ gbɛi krokomɛi anɔ. Amɛteŋ mɛi komɛi efã kɛtee he ni hiamɔ lɛ da yɛ. Akɛ nɔkwɛmɔnɔ lɛ, nyɛmi nuu ko ni atsɛɔ lɛ Robert lɛ ŋma akɛ: “Beni mi kɛ miŋa fɛɛ yɔse akɛ wɔyɛ hegbɛi babaoo ni wɔbaanyɛ wɔkɛsɔmɔ lɛ, no mli lɛ wɔye aaafee afii 55. Binuu kome pɛ ni wɔyɔɔ lɛ efã kɛyahi he kroko, ni wɔbɛ fɔlɔi ni egbɔlɔ ni wɔmiikwɛ amɛ, ni agbɛnɛ hu, wɔyɛ gboshinii fioo ko. Miyɔse hu akɛ, kɛ́ wɔhɔɔ wɔshĩa lɛ wɔbaanyɛ wɔkɛ shika lɛ awo shĩa lɛ he nyɔmɔ ni eshwɛ lɛ, ni wɔbaaná eko kɛkwɛ wɔhe kɛyashi mipɛŋshɛŋ shika lɛ baaba. Wɔná wɔle akɛ mɛi babaoo miikpɛlɛ Biblia mli nikasemɔ nɔ yɛ Bolivia, ni jɛmɛ shihilɛ hu waaa. No hewɔ lɛ, wɔkpɛ mli akɛ wɔbaafã kɛya jɛmɛ. Wɔnáaa tsakemɔi ni ehe bahia ni wɔfee yɛ jɛmɛ lɛ mlɛo. Shihilɛ ni yɔɔ jɛmɛ lɛ yɛ srɔto kwraa yɛ nɔ ni yɔɔ Amerika Kooyigbɛ lɛ he. Shi ajɔɔ wɔmɔdɛŋbɔi lɛ anɔ.”\n11 Robert kɛfata he akɛ: “Amrɔ nɛɛ, teokrase nitsumɔi titri ji nɔ ni heɔ wɔbe. Abaptisi mɛi ni wɔkɛkase Biblia lɛ ekomɛi. Weku ko ni wɔkɛkase nii lɛ yɛ akrowa ko ni yɔɔ shɔŋŋ mli, ni amɛbɛ nɔ ko tsɔ. Daa otsi lɛ, weku nɛɛ mli bii lɛ foɔ gbɛ kakadaŋŋ kɛbaa asafoŋ kpeei yɛ maŋ wulu lɛ mli. Susumɔ miishɛɛ ni wɔná beni weku nɛɛ tee amɛhiɛ yɛ mumɔŋ, ni amɛbinuu nukpa lɛ hu batsɔ daa gbɛgbalɔ lɛ he okwɛ!”\nSHIƐMƆ NI ASHIƐƆ AHAA MƐI NI WIEƆ WIEMƆ KROKO\n12, 13. Beni nyɛmi nuu ko ni atsɛɔ lɛ Brian ba nitsumɔ mli hejɔɔmɔ lɛ, mɛni ekɛ eŋa fɛɛ fee?\n12 Asafoi loo kui ni wieɔ wiemɔ kroko lɛ baanyɛ aná nyɛmimɛi hii kɛ yei ni edara yɛ afii amli lɛ anɔkwɛmɔnɔ lɛ he sɛɛ waa. Kɛfata he lɛ, kɛ́ ooshiɛ yɛ hei ni tamɔ nɛkɛ lɛ, eyɛ miishɛɛ waa. Akɛ nɔkwɛmɔnɔ lɛ, nyɛmi nuu ko ni atsɛɔ lɛ Brian lɛ ŋma akɛ: “Beni miná afii 65, ni ji afii abɔ ni kɛ́ mɔ ko ye ni ahaa eyaa nitsumɔ mli hejɔɔmɔ yɛ Britain lɛ, shihilɛ eŋɔɔɔ mi kɛ miŋa naa dɔŋŋ. Wɔbii lɛ efã kɛyahi he kroko, ni ewa akɛ wɔbaaná mɔ ko ni yɔɔ wiemɔ lɛ he miishɛɛ ni wɔ kɛ lɛ akase Biblia lɛ. Trukaa lɛ, mikɛ oblanyo ko ni wieɔ Chinese ni miitao nii amli yɛ yunivɛsiti ni yɔɔ he ni wɔyɔɔ lɛ kpe. Mifɔ̃ lɛ nine kɛba wɔsafoŋ kpeei lɛ, ni eba, ni mikɛ lɛ je Biblia lɛ kasemɔ shishi. Otsii fioo komɛi asɛɛ lɛ, ekɛ enaanyo ko ni lɛ hu eji Chinanyo lɛ bɔi asafoŋ kpeei baa. Otsii enyɔ sɛɛ lɛ, ekɛ mɔ kroko ba, ni no sɛɛ lɛ, ekɛ mɔ ni ji ejwɛ nɔ hu ba.”\n13 Etsa nɔ akɛ: “Beni mɔ ni ji enumɔ nɔ hu bi ni mi kɛ lɛ akase Biblia lɛ, mikɛɛ mihe akɛ, ‘Kɛ́ miye afii 65 lɛ, no etsɔɔɔ akɛ esa akɛ maba hejɔɔmɔ yɛ Yehowa sɔɔmɔ lɛ mli.’ No hewɔ lɛ, mibi miŋa ni eye afii 63 lɛ kɛji ebaasumɔ ni ekase Chinese. Wɔbo Chinese ni amɔmɔ awo kpãa nɔ ni akɛkaseɔ Chinese lɛ toi, ni wɔkɛkase. Saji nɛɛ fɛɛ tee nɔ afii nyɔŋma ni eho nɛ. Shiɛmɔ ni wɔshiɛɔ yɛ wiemɔ kroko mli lɛ haa wɔnuɔ he oookɛɛ wɔyɛ wɔblahiiaŋ. Kɛbashi amrɔ nɛɛ, wɔkɛ Chinabii 112 ekase Biblia lɛ! Amɛteŋ mɛi pii baa asafoŋ kpeei. Amrɔ nɛɛ, amɛteŋ mɔ kome po miisɔmɔ akɛ daa gbɛgbalɔ.”\nKaasusu akɛ oda bɔ ni onyɛŋ olɛɛ osɔɔmɔ lɛ mli (Kwɛmɔ kuku 12, 13)\nOMII ASHƐ NƆ NI ONYƐƆ OTSUƆ LƐ HE\n14. Mɛni esaaa akɛ Kristofoi ni edara yɛ afii amli lɛ ahiɛ kpaa nɔ? Mɛɛ gbɛ nɔ Paulo nɔkwɛmɔnɔ lɛ baanyɛ awo amɛ hewalɛ?\n14 Eyɛ mli akɛ Kristofoi ni ená afii 50 kɛyaa lɛ ateŋ mɛi babaoo sɔmɔɔ Yehowa yɛ gbɛi krokomɛi anɔ moŋ, shi jeee amɛ fɛɛ amɛbaanyɛ amɛfee nakai. Amɛteŋ mɛi komɛi bɛ gbɔmɔtsoŋ hewalɛ kpakpa, ni mɛi komɛi hu miikwɛ amɛbii loo amɛfɔlɔi ni egbɔlɔ lɛ lolo. Shi ohiɛ akakpa nɔ akɛ, Yehowa nyaa nɔ fɛɛ nɔ ni onyɛɔ otsuɔ yɛ esɔɔmɔ lɛ mli lɛ he. No hewɔ lɛ, yɛ nɔ najiaŋ ni ooohao yɛ nɔ ni onyɛɛɛ ofee lɛ he lɛ, omii ashɛ nɔ ni onyɛɔ ofeɔ lɛ he. Susumɔ bɔfo Paulo nɔkwɛmɔnɔ lɛ he okwɛ. Atsĩ enaa awo shĩa ko mli afii babaoo, ni enyɛɛɛ etsa emaŋsɛɛ sɔɔmɔ nitsumɔ lɛ nɔ. Shi be fɛɛ be ni mɛi baabasara lɛ lɛ, ekɛ amɛ gbaa Ŋmalɛ lɛ mli saji, ni ewoɔ amɛ hewalɛ ni amɛya nɔ amɛsɔmɔ Nyɔŋmɔ.—Bɔf. 28:16, 30, 31.\n15. Mɛni hewɔ Yehowa kɛ nyɛmimɛi ni yɔɔ asafoi lɛ amli lɛ ahiɛ sɔɔ Kristofoi ni egbɔlɔ lɛ waa lɛ?\n15 Yehowa nyaa nɔ ni mɛi ni egbɔlɔ lɛ hu nyɛɔ amɛtsuɔ yɛ esɔɔmɔ lɛ mli lɛ he. Eyɛ mli akɛ Salomo tsɔɔ mli akɛ, akɛ naagbai babaoo kpeɔ yɛ gbɔlɛ beaŋ moŋ, shi Yehowa hiɛ sɔɔ nɔ ni Kristofoi ni egbɔlɔ lɛ tsuɔ kɛjieɔ eyi lɛ. (Luka 21:2-4) Nyɛmimɛi ni yɔɔ asafoi lɛ amli lɛ nyaa nɔkwɛmɔnɔ ni mɛi ni egbɔlɔ lɛ feɔ lɛ he waa.\n16. Mɛɛ hegbɛi komɛi eeenyɛ efee akɛ Hana naaa, shi mɛni enyɛ efee yɛ Nyɔŋmɔ sɔɔmɔ lɛ mli?\n16 Biblia lɛ haa wɔnaa akɛ yoo ko ni egbɔ ni atsɛɔ lɛ Hana lɛ tee nɔ esɔmɔ Yehowa yɛ egbɔlɛ beaŋ. Beni afɔ Yesu lɛ, no mli lɛ eji okulafo ni eye afii 84. Eeenyɛ efee akɛ, afii abɔ ni eye lɛ hewɔ lɛ, ehiii shi etsɛɛɛ ni ebaatsɔ Yesu sɛɛnyiɛlɔ ní akɛ mumɔ krɔŋkrɔŋ baafɔ lɛ mu loo ni eeeshiɛ Maŋtsɛyeli lɛ he sane kpakpa lɛ. Kɛlɛ, Hana kɛ miishɛɛ fee nɔ ni ebaanyɛ. Biblia lɛ kɛɔ akɛ: “Ejeee sɔlemɔwe lɛ kwraa, shi ejáa Nyɔŋmɔ . . . nyɔɔŋ kɛ shwane.” (Luka 2:36, 37) Be fɛɛ be ni osɔfo lɛ baashã tsofa-kɛŋma leebi kɛ gbɛkɛ lɛ, Hana fataa mɛi ni sɔleɔ yɛ sɔlemɔwe lɛ kpoi lɛ anɔ lɛ ahe kɛsɔleɔ yɛ amɛyitsoŋ aaafee minitii 30 loo nɔ. Beni ena Yesu ni eji abifao lɛ, “ewie yɛ ehewɔ etsɔɔ mɛi fɛɛ ni kwɛɔ Yerusalem kpɔmɔ lɛ gbɛ lɛ.”—Luka 2:38.\n17. Te wɔɔfee tɛŋŋ wɔye wɔbua Kristofoi ni egbɔlɔ loo amɛbɛ hewalɛ lɛ ni amɛná kpeei ahe sɛɛ?\n17 Ŋmɛnɛ lɛ, esa akɛ wɔtao gbɛi srɔtoi ni wɔbaanyɛ wɔtsɔ nɔ wɔye wɔbua Kristofoi ni egbɔlɔ loo amɛbɛ hewalɛ lɛ. Amɛteŋ mɛi komɛi shweɔ ni amɛba asafoŋ kpeei kɛ kpeei wuji, shi amɛnyɛɛɛ. Yɛ hei komɛi lɛ, asafoi lɛ toɔ gbɛjianɔ ni mɛi ni egbɔlɔ lɛ boɔ nɔ ni yaa nɔ yɛ kpeei lɛ ashishi lɛ toi kɛtsɔ tɛlifoŋ nɔ. Yɛ hei krokomɛi lɛ, ekolɛ anyɛŋ afee nakai. Kɛ́ Kristofoi ni egbɔlɔ lɛ nyɛɛɛ aya Kristofoi akpeei po lɛ, amɛbaanyɛ amɛfi anɔkwa jamɔ sɛɛ kɛ̃. Akɛ nɔkwɛmɔnɔ lɛ, amɛbaanyɛ amɛsɔle koni asafo lɛ ashwere.—Nyɛkanea Lala 92:14, 15.\n18, 19. (a) Mɛɛ gbɛ nɔ Kristofoi ni egbɔlɔ lɛ baanyɛ awo mɛi krokomɛi hewalɛ? (b) Namɔ baanyɛ ekɛ ŋaawoo akɛ: “Kaimɔ obɔlɔ” lɛ atsu nii?\n18 Ekolɛ Kristofoi ni egbɔlɔ lɛ leee akɛ amɛnɔkwɛmɔnɔ lɛ woɔ mɛi krokomɛi hewalɛ. Akɛ nɔkwɛmɔnɔ lɛ, Hana tee nɔ esɔmɔ yɛ sɔlemɔwe lɛ afii abɔ, shi eleee akɛ abaabɔ enɔkwɛmɔnɔ lɛ kɛ suɔmɔ ni eyɔɔ kɛha Yehowa lɛ he amaniɛ yɛ Biblia lɛ mli ni akɛwo wɔ hewalɛ ŋmɛnɛ. Nakai nɔŋŋ nyɛmimɛi hii kɛ yei lɛ ahiɛ kpaŋ suɔmɔ ni oyɔɔ kɛha Nyɔŋmɔ lɛ nɔ kɔkɔɔkɔ. Enɛ hewɔ Nyɔŋmɔ Wiemɔ lɛ kɛɔ akɛ: “Waŋ lɛ, anunyam akekere ni, kɛ́ aná lɛ yɛ jalɛ gbɛ nɔ lɛ.”—Abɛi 16:31.\n19 Wɔteŋ mɔ fɛɛ mɔ baanyɛ asɔmɔ Yehowa kɛyashi he ko. Shi amrɔ nɛɛ ni oyɔɔ hewalɛ nɛɛ, tswaa ofai shi akɛ ‘obaakai obɔlɔ lɛ dani gbii fɔji lɛ aba.’—Jaj. 12:1.